text:
響教養呔仔細細既日子,佢地做既每件事,都比我好多唔同啟發.好多時佢地既行為,會直接教識我黎緊應該用咩方式去引導佢地,再檢討自己做過岩既事,錯既事.因為佢地既態度行為,真係完全同我地一模一樣,諗下其實幾好笑,D樣已經又似喇,仲要D格都一樣既,哈!
日前同呔仔細細去行玩具部,有個小朋友撞跌左盒玩具,望一望竟然唔執起佢,轉身就走左.細細見到有野跌左,都唔使我提醒,佢已經自動執好擺返原位.我開心架,用心教左咁耐仔,佢地行為良好令我感到安慰!其實我地都係一樣,通常見到野會幫手執起,如果係污糟既,例如紙包盒呀,用過既野之類啦,就用腳踢埋一邊.呔細細個會問點解咁做? 我地教佢,因為D野跌正響路中心,老人家踩到會好易跌低,如果響街污糟就盡量踢埋一邊.其實呢D都係好正常既事,公德心人人應有,人地亂掉野見到唔執,唔係唔關自己事,自己做多D,成個世界都會靚D生活得開心D.
此事又令我回想起小學一段小插曲,當時係大事黎架,而家諗返得啖笑.話說小六時,有日P.E.堂拋豆袋比賽,有位同學就拋左出界,咁岩響我腳底,我咪好心幫手執起佢,諗住拋返入去比同學.老師就走黎發癲喇,問我做咩咁多手執起個豆袋? 仲罰我抄校規聽日交!咁當時咁細個唔知啦,好驚架嘛,老師話要抄咪抄囉,都無諗過自己係岩定錯.反而企我隔離既班長羅同學夠姜同老師理論,話唔覺得我有錯,點解要罰抄? 真係抵佢做班長既!咁當然唔夠老師講啦,咪抄囉.我地細個D觀念唔同而家架!老師基本上係大晒的,又打得又鬧得,其實我buy架,我支持尊師重道!
OK,果晚梗係抄唔晒啦,第朝勁驚咪帶埋阿媽返學諗住解釋下囉.點知都未行入教員室,老師已經彈出黎迎接,我而家仲好記得個畫面,好似驚比其他老師知咁.一見我媽咪即刻變臉,又話我平時幾乖(咁我認我細個好乖架喎!),今次都係想教我唔好多事,話罰抄都係隨意,抄唔晒都唔緊要各樣啦.. 就係呢個老師,佢親自示範左比我知咩叫欺善怕惡,仲講大話!講真架喎,未發生呢件事之前,小四的我根本唔知道原來咁都得架咩?!原來老師都會為左推卸責任而講大話架?? 當然我而家明白老師既處境,可能都唔想攪大件事,但佢呢個咁差勁既行為,真係唔應該發生於一個老師身上.大家諗下我而家仲記得呢件事,証明當時的我係幾驚訝!緊記千祈唔好響小朋友面前咁樣反口覆舌,真係會對小朋友心理上好大影響.


c: text/html

text:
望住網上班有樣有身材又成日放性感相嘅女神,唔少人都有諗過「如果佢係我條女就正」,話哂有個咁正嘅女朋友,點都會有種人生贏家嘅感覺.
千祈唔好咁諗.
點解我咁講?我講下N君經歷比你聽就知.
佢女朋友IG嘅Follower近七萬,閒閒地放張相幾千Like走唔甩.人靚腰瘦上圍豐滿再加迷人大眼,時不時都有人搵佢賣下廣告拎件產品影下相咁,賺埋賺埋可能多過你同我份糧.最難得係網上追佢嘅狗公不斷,但佢同N君感情都Keep得到,唔受人地影女響.你聽完當然羨慕,但N君就話有苦自己知.
「同佢食飯,幫佢同碟嘢影完相即執,執完覺得角度唔好又要我再影過,直到佢話『OK』我先可以開始食.早午晚都係咁,就好似食飯前禱告一樣,但當中段時間夠你讀完本聖經,我都唔知幾耐冇食過一碟餸係熱嘅.」N君口中嚿咕嚕肉都未食完,佢已經準備夾第二碟嚿西蘭花.「邊度啲嘢食Hit,邊度有咩期間限定店佢第一時間拉埋我去.叫到一枱都係嘢,佢影完就乜都食一嚿,我就負責執手尾,結果成日食埋啲得個樣但難食到嘔嘅垃圾.」
好唔容易等佢呻完食果Part,有個朋友就好心急問佢成日有機會喺床上收服佢係咪好爽.但N君只係目無表情咁望一望個朋友.
「你知唔知女人點解化完妝仲要P圖?就係因為真人冇咁靚.你唔覺隨手碌個IG一堆靚女,但出到街就好耐都見唔到一個咩?因為Photoshop唔可以出街用.所以唔好以為做果陣我可以望住佢IG個樣,佢落咗妝你真係認唔出.」N君講開就唔停口.「仲有啊,佢望住電話仲多過望我,食飯果陣係咁,同佢出街係咁,連睇戲都耐唔耐望下部電話,就係差在搞嘢冇睇到,因為冇化妝,唔可以即興影相.有時你會覺得佢男朋友係部電話,自己只係一個隨行攝影師.」
我問佢唔覺得咁樣拍拖好辛苦咩?只見佢苦笑一下話鐘意佢冇計.「同佢拍咗三年拖,如果唔係真心鐘意都Keep唔到咁耐.唯有希望過兩年結婚之後情況會好啲啦.」話口未完佢女朋友就打比佢叫一齊去試間新開嘅甜品鋪,N君放低今餐飯錢,又要趕去會合佢女朋友.「而家都係要做住24小時On Call先.」依句係佢推門走前最後一句.
拍拖拍到返工咁就係為咗有個PS過嘅靚女朋友,真係你要埋我果份.

robotstxt: allowed

filter: keep


text:
金鐘
金鐘(英文Admiralty)係香港一地,喺香港島北岸.按四環九約,金鐘查實係中環嘅分區,喺下環側邊,卽係同今日灣仔拍埋,舊時以英軍重地,今日主要係寫字樓同商場.
歷史[編輯]
金鐘雖然係中環一部份,但係佢自英國1841年得到香港開始,就係英軍軍事重地,三軍司令官邸都係響呢區.威靈頓兵房,域多利兵房,美利兵房,同金鐘船塢.金鐘呢個名就來自金鐘船塢呢個海軍船塢,因為裏面有個金色銅鐘而來.而英文名Admiralty就係船塢個英文名Admiralty Dock而來.裏面重有香港海平面高低嘅基準.
因為佢響中環同灣仔市區中間,阻住市區發展,亦唔可以響海邊加新路,所以開埠以來,香港政府一直都想佢搬走,不過礙於英軍反對而無結果.1970年代起,軍事模式同百年來已經好唔同,無必要響市區大量駐軍,所以英軍同意逐漸搬走,畀返啲地香港政府.美利樓搬咗去赤柱做古蹟,而1878年就有嘅海軍船塢就填平,喺對出新填地起咗添馬艦海軍基地同威爾斯親王大廈英軍總部,即係今日駐港解放軍總部.淨低嘅旗杆屋,即係前三軍司令官邸,變成茶具文物館.其他嘅地方最尾唔係變成公園,就係寫字樓,或者政府辦公大樓.
1980年,香港地下鐵路通到金鐘,重有個金鐘地鐵站起響呢度,自始呢區有自己個名,叫金鐘或者Admiralty.
大廈[編輯]
呢區有多棟大廈,有力寶中心(舊名奔達大廈),統一中心,遠東金融中心,亞太金融中心,美利大廈,海富中心,太古廣場連帶港島香格里拉酒店,港麗酒店同萬豪酒店等.
政府嘅有高等法院,警政大樓,堅偉大樓,金鐘道政府合署等.後來添馬鑑呢塊地起咗香港政府總部.其中警政大樓亦係中環警察總部.
另外海皮有中信大廈同香港紅十字會總部.因為自成一角,唔少人當佢響灣仔.
公園[編輯]
呢區山邊主要有香港公園,夏愨公園同海富公園.香港公園除咗有上面講過嘅旗桿屋,重有紅棉路婚姻註冊處,係香港結婚勝地.
交通[編輯]
呢區最主要有兩個大道,一條係金鐘道,以前係皇后大道東一部份,有香港電車行過.以往未拉直之前,裏面有一個金鐘道死亡灣角,成日有大單交通意外.另一條係夏愨道,較為近海邊,打通咗灣仔告士打道同中環干諾道中.金鐘廊下面有個好大嘅金鐘巴士總站,而下面金鐘地鐵站係荃灣綫同港島綫轉車站,係港島其中一個公共交通輸紐.


text:
Saturday, 25 August 2007
Reign Over Me
頭先無所事事, 睇o左齣好正o既戲. 我本來都唔鍾意睇 drama, 點知呢齣睇落有驚喜. 我最鍾意係雖然個故事非常沉重, 係一個好 sad o既故事, Adam Sandler 全家都o係 911 入面死晒, 變成一個精神有 d 失常o既人, 慘到無倫. 但係睇緊齣戲o個時有好多地方我都有睇到大笑出o黎, 因為有 d 對白實在寫得好抵死, Sandler 同 Cheadle 又算係有幽默感o既演員, 所以成日都係有幾分鐘笑一輪, 但係到 Sandler 俾人強迫去回憶返以前 d o野o個時個氣氛又變返好慘, 所以由頭到尾都睇得投入, 好好睇.
同埋有 d 意想不到, Sandler 同 Cheadle 之間化學作用好好, 老友鬼鬼 feel 一流. Don Cheadle 做得好係意料中事, 諗唔到 Sandler 都幾正, 同個角色幾夾.
Posted by Howtindog at 07:51
Labels: 電影
0 comments:
Subscribe to: Post Comments (Atom)


text:
Sunday, 3 February 2008
mihimaru GT: diverge
mihimaru GT 又出新 single, 佢地真係超高產. 我係好鍾意佢地, 不過老實覺得佢地最近 d 歌不及之前冇咁紅o個時 d 歌咁有特色, 咁玩o野, 連 mv 都不及之前如 Kaerou Ka o個 d 咁搞o野. 希望佢地今年打後繼續返佢地之前o個 d 高質素亦有特色o既音樂, 我一定支持.
呢隻 single 有兩隻新歌. 第一集係 diverge, 風格同舊年佢地o個隻叮噹歌一樣, 慢板歌, 中間得一兩句有 miyake o既 rap. 都唔錯o既, 我覺得好過佢地上隻主打 I Should Be So Lucky. 不過我都係最鍾意佢地 d party 歌 (Love Is... 除外). 第二集係 eekana, 有 party feel, 不過以佢地標準唔算係高水準o既歌, 不過 hiroko 最後o個o野好正, lum 死唔少仔/女.
Posted by Howtindog at 18:42
Labels: 音樂
0 comments:
Subscribe to: Post Comments (Atom)


text:
你可以叫我做車迷,亦都可以叫我車狗,點都好,人生冇幾多個十一年,我做咗車迷十一年,唔可以話係專家,但我觀察到既野一定唔會少,起碼多過好多嘩眾取寵既報紙佬,一日到黑喺度老作話摩連奴就快俾人炒魷魚.
我成日都講,人應該有獨立思考既能力,唔好人地講乜你就信乜,正如睇歷史書咁,一字一句全部記曬入腦係冇用,識得將文字消化再建立到自己既睇法,咁先係學 到野,如果跟住大眾既思維同潮流走,最後你只會成為一條徹頭徹尾既跟尾狗,就好似聽到傳聞摩連奴會俾人炒,你連基本動腦筋既權利都放棄埋,加上對車仔既觀察又唔夠,所以你一定覺得呢個傳聞堅過石堅.
談論摩連奴近排既風頭火勢之前,倒不如睇下阿巴莫域治咁多年既變化.
踏入千禧年既車路士,雄心壯志,於是開始先洗未來錢,不停買人,最後成績的確唔錯,但爭落周身債.車路士同列斯聯一樣都係咁,情況猶如一個人爭落好多卡數,還到最後連min pay都找唔起,一係自殺一係申請破產,球會如果申請破產分分鐘就渣都冇埋,同解散冇太多分別,於是唯有開始賣球星,講所有值錢既野都賣曬佢,而車路士之所以冇步列斯聯既後塵,全靠阿巴莫域治化身及時雨宋江,為車仔帶來轉機.阿巴莫域治除咗出錢將車路士私有化,更加出多兩億幾英鎊幫車仔還債同增添球星,所以車路士近十年既成功,如果話係阿巴莫域治居功至偉,也並不為過,如果唔係佢當日既打救,莫講話英超冠軍同歐聯冠軍,仲喺唔喺英超都成問題.
富豪入侵球壇,自然會俾傳媒大肆抹黑,話咩暴發戶擾亂市場,更難聽既說話都有,好多人都覺得阿巴莫域治純粹當車仔係玩具,話唔定邊日玩厭咗就會棄車走人.
然而,傳媒錯曬,阿巴莫域治除咗成條出手闊綽成條水魚咁,同鐘意炒教練,阿巴莫域治經常都會到現場睇車仔既賽事,咁多年都係鐘意捧車仔既賽事,如果佢當車仔係一場生意,佢唔會咁做;如果佢當車仔係一件玩具,咁點會玩足十年都唔厭?十年黎應該拎既冠軍都拎齊曬咁濟,但阿巴莫域治都係成日出現喺史丹福橋球場睇波,從呢d細節就知道阿巴莫域治對車仔係有感情既.
至於摩連奴,當年同阿巴莫域治不歡而散,佢大可以繼續做獎杯獵人,四周圍執教,冇必要食回頭草,大家都知道摩連奴心比天高,點解佢都肯返黎史丹福橋,因為佢都對車仔有感情,而且同阿巴莫域治達成共識,短暫地為車仔拎到冠軍咁好多人都做得到,但要搵到一個人熱愛球隊又甘願為球隊發展作出貢獻,遠遠比拎冠軍更加重要,所以我有理由相信摩連奴既回巢係同阿巴莫域治深思熟慮得出黎既結果,而唔係三分鐘熱度,冇冠軍就走人.
作為車迷,最開心唔再係拎唔拎到冠軍,而係見到車仔正朝住良好既發展方向邁進.車仔由以往既球壇水魚,變成家陣精打細算,由唔多重視青訓,到近年積極培訓幼齒,甚至識得買幼齒返黎培育再放出去賺錢,呢一點其實好值得嘉許,尤其係車路士青年隊上個賽季勇奪歐洲青年聯賽既冠軍,就知道只要肯重視青訓,球會既發展唔一定要靠錢堆砌.
經一事長一智,十幾年時間,阿巴莫域治都應該明白到瘋狂炒教練根本無補於事,瘋狂出錢買人根本冇未來,而佢肯搵摩連奴返黎,某種程度上,佢係希望摩連奴好似曼聯既費sir同阿仙奴既雲加咁,可以喺史丹福橋落地生根,一直教到退休,如果要搵即食幾教練,拎到冠軍就ok,咁佢唔會再搵摩佬啦.
家陣恰逢車仔既重整期,傳媒梗係寫到天花龍鳳,但大家要學識分析,如果冇成績就炒人,阿巴唔會請摩連奴返黎,摩連奴都唔會回巢啦,好多野係相輔相成既,一個巴掌拍唔響,一廂情願冇意思.
身為球迷同讀者,好應該多d動動腦筋,唔好隨波逐流,人云亦云,就算自己分析係錯,都唔好亂執人口水尾.


text:
屋企人好烦
係啊,我而家读书唔係好叻啊,咁又点啫?我又唔係乜都唔识做.使鬼一开口就同人讲到好似我乜都唔识咁啊.
突然好鬼憎你哋啊,而家好似睇到我好似好无前途咁,但你哋自己唔细心想下你哋係我有大好前途嘅时候,你哋做过D乜,搞埋晒D离婚又离唔到,日日就係度嘈.搞到我可以由班嘅10几跌到40几.你哋又唔顾下我感受?其他亲戚都只係识得叫我唔好想咁多,努力读好书,真係可以咁简单咩?成7年啦.我一直无忘记过.讲起上嚟,我最对唔住我以前D老师,佢哋可以睇住一个唔算太好,但可以努力向上爬嘅学生一直一直咁跌落去,一直一直咁堕落,我知佢哋好伤心,因为佢哋其实帮过我好多.尽管有时我唔係咁中意你哋嘅罚之类,但係反思翻,其实你哋都係度帮紧我.
不过好辛苦,自己爬翻起身.分咗去一个唔係咁好嘅班里面,都追翻前面嘅步伐,但係最后,考试都係有点失败.打击都几大.
我自问读书唔算好,但係比较听教嘅学生,高中同大学,D老师都好好倾,特别係高中,以我咁嘅成绩,老师都仲咁肯帮我,已经好好了,佢哋一直帮到高考前的每分每秒.我真係唔知点感激佢哋.我只记得高三嘅时候,班主任讲过一句,话我到最后都仲係隐藏实力,始终都发挥唔到出嚟..er……我都唔知点.
唉,大学毕业了.因为觉得自己读果个专业,做D嘢唔係咁啱自己.想学其他,你哋就係米都话唔好先.而家就死係度催我稳嘢做,又话点点点..係啊.我而家好似好无用咁啊.係米我自己因素先?係米全部都係我嘅错?你哋唔了解就係米都话哩样唔好果样唔好咁.可能无我係哩个世界就会好好的了.
忍.忍咗7-8年了..
下一篇:没有了
最 新:


text:
小弟今日收到朋友轉告,DAI ADORU四處向認識小弟嘅人,發送抹黑小弟嘅電郵.由於小弟今天真係好忙,喺貨倉對住啲貨對到頭暈眼花,所以依家至有時間公開回應.
DAI ADORU一定以為我係搵唔到佢嘅資料,我諗佢錯喇.
如果伍生真係要幫手搵工,或者搵freelance job,小弟本來不介意幫一幫手,小弟都知傳媒世界難撈,特別做文字方面出身,我對打爛人地嘅飯碗基本上無興趣.對住呢類人出傳票,好老實講,係小弟荷包大出血,因為除咗有關抹黑言論嘅禁制令,基本上堂費同埋民事賠償你都要預咗收唔到.簡單嚟講,我就係佢要搵嘅中小企客之一,你估我真係純粹靠freelance寫稿?
只不過依家DAI ADORU浪費自己嘅光陰做乜,一日到黑,唔係抹黑鄭金玲,累到人地都唔駛再賣公仔,就係抹黑林輝,一係就喺維基百科灌入大量你自己嘅文章做來源的內容,呢種損人不利己嘅行為,對社會嘅害處,講真勁過宅男好多倍囉.係唔係要由newsgroup年代開始,被你傷害過,抹黑過嘅人,一次過齊齊向你採取行動,你至走去收手.
抹黑人地係唔會為自已搵到份job,同樣,一味將自己嘅文稿用嚟自吹自擂都唔會為你自己搵到份job,講採訪名人,大把前記者採訪名人寫嘅稿好過你,亦出名過你,論創作廣告稿,大把人比你有創意?要搵到嘢做,只有認真而勤奮咁做嘢至可以.
維基中文嘅條目,好多內容唔係我寫,講真亦out晒date,本來我回退DAI ADORU只不過費時助長呢類抹黑行為咁解.醒吓喇,伍生,做人唔係咁做架.小弟對住小弟嘅朋友,感到唔好意思,因為真係被打攪,但另一方面,如果DAI ADORU繼續周圍搵人嚟批鬥落去,我相信最後就係全世界都知他們要做乜.


text:
返工要默默做,廢話唔好多講,特別係老闆壞話.依點差唔多係所有打工仔嘅金科玉律,何況係從政,仲要係建制派?所以點解建制派冇乜智商都可以做嘅原因就係因為佢地最多係講廢話,但甚少講反話.曾主席識諗,功力深,全靠佢鎮住一班細路建制派先冇成日投錯票,而佢身為打工仔都好識做,人前永遠都用到啲聽落還算可以嘅理由去幫政府執爛攤子.反觀田北俊雖然身在建制,但不齒同流合污成為低能,亦都覺得有諗法點解唔講出黎,所以就爆左一句「689你不如考慮下落台啦」.換轉成一般辦公室,依句大約等同「老闆你咁廢不如讓左間公司比人啦」咁上下.得罪老闆,最後緊係要承擔返後果啦,今日就咁比上頭彈走左.
站係打工仔立場,佢蠢到不可救藥.當住咁多人面前叫老闆摺埋,老闆仲要係小器果班,邊有可能全身而退?但係站返係一個人既角度,做到佢咁都真係唔錯.唔會為左份工而死擦爛擦老闆鞋,肯為左自己良心講返句人話.要知道長毛洋達之流打正反政府旗號,罵爆政府天經地義;但落台依句野出自建制嘅田北俊口中,又別有一番風味.毓民佢地罵政府或多或少都算工作需要,但田北俊講出黎絕對係個人意見,睇下政府咁快做野就知咩事.不畏強權我行我素嘅工作上或者難相處,但依種人做朋友真係一流,唔會對住你笑容滿面背後勁講你壞話,而係當住你面話你咁樣真係好唔得.或者佢唔係一個好嘅政客黨友,但做朋友識搵一定係搵依種人.
當然我地依啲小角色又唔係有錢,冇咁嘅本事去當面挑戰老闆.但係辦公室嘅假面具留返係朝九晚五對住果班老屎忽八公八婆就算啦,唔好為左份工改變埋你嘅人生價值觀,你都唔想變到葉劉麗芸樹根之流廿四小時咁人見人憎嘅,係咪先?
相關


text:
每個人都有解決性需要嘅時候,不論男女.有伴一齊扑野當然好,但更多時候大家都係對住電腦除低條褲睇住片解決.講影片質素THISAV唔一定最好:講高清佢冇,講齊唔夠人黎,講自拍又唔及人多.但喺有一點我敢話全世界冇一個咸網夠佢黎,就係THISAV絕對係咸網之中最有良心嘅一個.
開個咸網其實唔難,有片就放上去,愈多愈好,之後靠廣告搵錢.無論咩事都好,咸網永遠都有佢嘅需求,理得你黃絲藍絲支持邊個係咪政治冷感都好,大家喺咸網面前都係一隻下身冇著褲嘅咸蟲.但係當反國教進行嘅時候,THISAV居然唔比你睇咸片,叫你著返條褲,叫你了解下點解要反國教.大家想唔想像到有人會咁倒自己米?你諗下如果你上一樓一叫雞,入到門口隻雞就話今日唔做生意,叫你返去諗下而家嘅香港點解會變成咁,梁振英管理得有幾差,唔好再淨係用下半身思考.嚇都嚇撚死你啦大佬,講緊生意,錢啊,香港人最鍾意嘅錢,居然有人會寧願唔播一日咸片而去叫香港人用下頭頂個腦諗下而家嘅現況,有咁嘅良心又敢做嘅有幾多個?
唔止反國教,仲有之後劉進圖被斬,佔領運動,THISAV都有改下頭像變下黑白去「親身表態」.我相信當時班瞓左幾日街返屋企沖涼順手上THISAV打個飛機嘅學生們見到THISAV咁樣嘅一幕,真係連打飛機果陣都感覺到有人支持緊自己.THISAV令我人生第一次覺得原來連打飛機都可以咁感動,連打飛機果陣我都係一個確確實實嘅黃絲帶.
大家要求咸網嘅就只有不斷放咸片上去,THISAV咁做明顯唔係為左吸客,只係憑網主自己嘅良心去做事.如果個個香港人都可以好似佢咁工作之餘不忘表達自己立場,唔會當政治同自己無關嘅話,可能香港真係唔洗變到咁.
唔好講咁多,等我上THISAV聽返條校委會錄音先.


text:
(學生相來了)日本男星今舊對比照!!!
(學生相來了)日本男星今舊對比照!!!
上次就講左日本女星們超可愛嘅畢業照啦,咁有靚女自然就有靚仔,所以今次就要比你地睇下男優們學生時期嘅イケメン照啦!各位絲打請準備,即將有小鮮肉睇啦!(排名不分先後)
1.松本潤
個笑容燦爛到呢!我就覺得佢個樣無乜點變,係當時個髮型箭豬左D之外.
2.速水もこみち
嘩果時嘅速水もこみち同而家一樣都係黑黑地,有種陽光男孩嘅feel.但我就覺得對比起果時嘅典型日系型男長髮,而家短髮就man好多啦!
3.妻夫木聡
果然個笑容都係無變過!唔單止喎...連個髮型都一樣嘅!?
4.山田孝之
終於有個係差得遠D嫁啦!睇佢個眼神果時應該係怕羞仔黎,而家就有種成熟男人嘅魅力,果然係愈老愈有味道!
5.千葉雄大
嘩睇住學生版嘅千葉雄大邊有人諗到佢大個之後會靚仔咁多嫁!原來而家嘅花美男,曾經都係一個路人甲.
6.神木隆之介
一模一樣.可能係因為佢學生時期都有好多電視劇作品,所以都慣左佢係呢個樣,無乜特別.
7.知念侑李,中島裕翔,山田涼介
由於佢地同樣係Hey!Say!JUMP而當時學校又同班所以就三個一齊比你地睇啦!同神木隆之介一樣,個個都係10歲人仔就出黎做jr幫前輩伴舞,所以學生相都無咩驚喜嫁啦.(偷偷話你知我曾經追山田涼介追左7年!雖然而家大左無追但都仲係覺得佢好靚仔呀呀呀呀呀!!)
8.城田優
無錯上天係唔公平嘅,因為混血兒永遠都係靚嘅.
9.三浦春馬
哈哈三浦春馬果陣有d baby fat,不過個輪廓都唔係話差好遠嘅.當然而家型左好多.
10.向井理
竟然係呢個香港以前都興過嘅中分頭?相中嘅佢矇豬眼,雖然唔靚仔但都算幾cutie.
就係咁多啦!我自己睇完只係覺得,男人真係愈成熟愈有魅力,細個唔靚仔唔緊要,只要大個左點都有陣男人味出左黎.(好似係)
附送爆笑照:


text:
食左西藥, 醫婦科病嗰D, 先知道有左幾個星期.....應該係3個星期
聽人講, 有左BB後食西藥, 會影響到BB.
係唔係真? 如果係, 應唔應該落左BB?
超聲波都未照就諗住落左個BB喇?其實係想唔想要架?
照左超聲波啦. 其實想要.
聽人講食左婦女消炎藥會對胎唔好, 生出會有問題.
我知道有嗰陣已經五週半,都食過感冒藥,連涼茶都有飲,醫生話問題不大
只要之後唔食或只食啱孕婦的西薬就可以了
而且我有左頭三四個月成日病睇醫生
食左三四次西薬和咳水
現在bb暫時沒什麼大問題
你唔好咁快放棄bb呀⋯加油
咁你都聽人講之嘛,問醫生最實際,唔洗估估下!
我之前夠有個朋友食左減肥藥先知道有左BB,好彩BB無事,所以有咩唔明問醫生永遠都係最好既.
同埋,我無聽過話懷孕唔好食藥囉,我懷孕時都有胃痛,照食藥,只係睇醫生時話比醫生聽你係孕婦咁佢就識開藥比你架啦,
我BB而家20個月大了,沒有問題的,不用擔心.
stevnico意見:
dun be so rush!
我有咗5個禮拜先知有咗,之前亦都有食感冒藥,
嗰陣都好驚,仲打電話俾個醫生要開俾我嘅藥名,再另外俾婦產科醫生check下,好彩都ok, 所以你唔好即時做決定阿!
係可以食藥, 只係D藥嘅份量輕D
我有大仔時都係病, 食左2星期藥後至知有左
我比D藥醫生睇佢話無問題
我嗰時六個月都有食過藥喎,咳左兩個月,初初都唔敢睇,但後來真係太勁,又食唔到又訓唔到,之後去左睇個耳鼻喉尃科,
根本太嚴重唔睇醫生就唔會好,當時我醫生話其實唔係隻隻藥都會影響bb,
只係誤傳,佢比個表我睇,係藥廠對某d懷疑或肯定對胎有害就打粒星嘅表黎,佢仲話如果自己有病唔食藥,d菌好易會走入胎盤,只要你睇醫生個時清楚講明你懷孕就無問題,
我個仔都2歲幾喇,你擔心就搵個醫生問清楚,
你食過咩藥,有無影響真係醫生至知.....


text:
功能組別:講多無謂,投票至係[Alternative contribution to Vote04 blog]
功能組別:講多無謂,投票至係
阿貴都算係幾分之一嘅IT人吖,所以上星期五去咗個資訊科技界別三個候選人嘅論壇,嗰日有成百人去Poly聽,都算熱鬧㗎啦,喂,有啲功能組別,由頭到尾都冇一百個人啦!
一如所料,小圈子選舉講嘅九成都係行業問題,候選人當中只有一個有政黨背景,反而俾人追問,咁是否一個包袱.嘩!阿貴都要話聲,有冇搞錯!你估而家選商會 會長咩,你班友選立法會議員呀!議員係神聖嘅立法會入面六十個人之一,有權投票同立法嘅嘢,係有關全香港嘅事,點可以選個只顧行業私利而已嘅人入去㗎?
所以,唔怪得知有咁多三點不露,中間分界保持緘默,其實佢哋算好啦,有自知之明,唔識嘅咪唔講,唔問,早退早着算囉,嘿,但係衰在罷住個位,直情浪費資源啦!
提到政黨背景,阿貴又真係唔明,啲人做乜唔鍾意有政黨嘅人,搞得政治而又入個政黨,有乜唔妥?至少拉起票嚟,自已友都多啲啦!所以,獨立人士並非一枝獨秀,而係孤掌難鳴至真,選咗入去至知廢呀!
總之小圈子選舉怪雞啲就冇法㗎啦,今年有成十一個功能組別竟然得一人報名,哦,講掂數咪免麻煩囉,幾有效率!但係有啲界別反而有好多人參選,會計界就有九星連環,所以最後保証八死一生.
你有你話佢哋唔公平,小圈子,但係自有世外高人稱此為均衡參與,無他嘅,保証有佢啲自己友不勞而獲,有得霸住個位凉冷氣嗑眼瞓,咁咪均衡參與囉;實有佢份,仲唔夠哂均衡?
講多無謂,投票至係.如果你有份投功能組別,恭喜你,記住選個會為全港人民,不分界別地區都有承担,咁至係負責任嘅正路,因為,偉大嘅基本法寫明,國家領導人都重申,最終一定全面直選!如果你只有得投地區選票,都恭喜你,因為你嘅一票,表示你冇放棄,遲早會有真正最均衡嘅玩法,即一人一票是也!


text:
好多女仔最鍾意着絲襪,會令到隻腳顯瘦又帶點迷人,但應該大部份女仔都試過著著下一唔小心就勾爛咗,就會搞到有個窿,然後個窿仲會越嚟越大....然後變咗成條線....
唔使驚唔使驚,小編而家就話俾女士們點樣保養,補救同利用爛咗嘅絲襪啦!
(事前工夫)
1) 將新絲襪放入雪櫃1-2日.
有專家就做過實驗,就確實咗經過一陣嘅雪藏就可以能增加纖維嘅緊密度,令絲襪變得粗糙,咁就冇咁易爛架啦.
聽落好似好荒謬,但真係work架!小編試咗之後就由每對絲襪淨係可以着一次變咗可以著幾次.(利申:小編真係試過架冇呃你但擺入去果陣就俾屋企人用奇異嘅眼光望住咁囉.....)
2) 著前搽啲cream係手同腳
絲襪大多數機會爛都係因為有磨擦力,搽返少少cream係手腳就可以令皮膚滑一滑,著果陣就可以減少返啲磨擦咁就冇咁易爛啦.保養絲襪之餘同時保養
3) 著新絲襪前先洗一洗
依個方法可以增加絲襪嘅柔軟度同耐穿力,減少一用力著就爛嘅機會.
4) 洗完後避免曬太陽
洗絲襪個陣可以用shampoo/中性番梘係溫水到搓洗,之後切忌俾佢曬太陽,因為陽光會影響到絲襪嘅纖維,搵個通風嘅地方晾乾就ok.
(hold住先急救術)
當絲襪開始爛嘅時候, 就要採用急救術!
將透明指甲油搽喺個窿嘅邊緣處就可以固定個窿既size,防止佢再無限放大.就咁係個窿嘅周界到差少少就ok,指甲油嘅質料可以固定個窿嘅大細,可以暫時頂住檔,防止變大.
又係聽落奇奇怪怪嘅方法,但又真係work喎!
(個溫馨小提示):搽個陣就記住將絲襪輕輕拉高,避免啲指甲油掂到你哋皮膚!
(環保利用)
咁如果真係穿得太多太多窿既話呢,都唔緊要喎!唔駛即刻諗住唔要,可以將爛左既絲襪套係掃把到輕輕一hi, 啲塵就即刻現晒形啦,因為絲襪其實有靜電,所以好容易就可以吸引到啲頭髮出黎,尤其係女仔呀,經常性甩頭髮....
小編就係用以下嘅小妙法將一條條嘅頭髮同塵一次過掃走!同埋絲襪好叻叻架,一啲平時吸塵機都難吸嘅位,例如梳化底呀櫃底咁都可以好易咁令啲塵無所遁形!
用絲襪吸塵仲有一個好處,就係掃完之後好鬼易處理,只要張用完嘅絲襪一反轉咁套番出嚟直接送佢去垃圾桶就搞掂晒喇!
所以女士們,爛咗嘅絲襪千其唔好輕易扔掉,佢隨時係你大掃除嘅好幫手!
相關文章:
OL注意 7招教你輕鬆清洗保溫杯
新髮式推介 女人味Up-韓風波浪瀏海
更多>>教學貼士


text:
9 Apr 2006
尋晚食左南山谷.Knutsford 個間.個經歷唔係幾開心﹐所以唔係太想 recommend 大家去.
話說南山谷係食 Korean cuisine 的.咁我地一去到坐低見到佢個裝修都幾好﹐似模似樣咁.然後一坐底就送兩碟仔的泡菜來.咁我地當然就係先食為快喇.咁其實韓國餐廳﹐無論係邊度呀﹐都應該係可以任食泡菜架嘛﹐就算係唔可以大碟大碟咁來﹐你一少碟咁來都得呀.你咁細碟泡菜仔都仲居然可以話「再叫要收十蚊一份架喎」﹐我少你呀?衣家叫你俾泡菜我咋唔係叫你俾主菜我呀大姑.裝修得間舖面咁好睇﹐仲擺自己係 Knutsford 樓下﹐都竟然做得自己咁小家﹐今時今日咁樣唔得架喇﹐咪話我唔教精你喇~~
其實你咁做﹐唔單止令到d 客佢得你好小家﹐好度縮﹐仲會令d 客覺得你時時都算死草﹐呢間野d 用料都唔慌好咁樣.
咁咪即係得不償失囉﹐死蠢.
好喇﹐我忍你一獲.到上茶來﹐原來係韓國人喜愛的麥茶.我就唔太喜愛﹐於是我就想叫佢俾杯水我飲算啦﹐都係唔飲茶.
「唔好意思呀我地呢度無水﹐Bonaqua 細枝裝要十蚊一支」
仲有無得乞人憎d添?
後來我地叫左六樣野左右﹐位位二百.勁唔想俾.野食唔差﹐但味精重.但係點都救唔番個 image….實在係唔 Gur.
南山谷
尖沙咀諾士佛台底﹐金巴利道﹐Quiksilver 對面﹐麻布茶房 and Da Dolce 隔離.
地址就俾左你﹐試唔試就 at your own discretion…


text:
今日過了普通的一天
因為唔知點解
我 7:00 就醒左喇
雖然後尾訓返,不過都唔係訓得好冧
大約 11:30 左右先正式起身,之後落街寄 CD 俾 Katy,之後順便買埋 d 煎堆牛利穌返屋企
之後一直到 4:00pm 左右先出門口去羅電話
羅完電話,之後買飛睇戲 ($25,好平)
不過幾好彩喇,有人陪我睇,唔駛自己一個孤伶伶
其實講真都唔算話太擔心既,因為全間戲院得 5 個人買左飛,ha ha
至於睇邊套戲? 係睇《地心浩劫》
之後落左去深水步買電芯,800mAh $55 x 3 + $10 4個電池盒,唔好話唔貴呀
最後去左 CityU 將啲飛俾埋人,費事聽日萬一唔知醒做千古罪人喇.
返到屋企,見到Mandy(柴女) 仲係度未訓覺……都服左佢,可以咁挨法
睇返 newsgroup,見到佢 bf reply 左佢都一段幾大篇既野.
其實我都唔係好知佢 bf 點諗,but 算喇,我又唔識佢,佢諗咩我唔清楚唔出奇.
不過可以肯定係佢需要改善下自己喇,女朋友要 tump,同埋要錫家.呼之則來,揮之則去,大家遲早出事.
一齊唔係一定要管住同做曬去面
i prefer女友同其他男仔去街
無錯,我個心係會好唔開心.. 好唔舒服.
但係,我又可以做D乜?唔通叫自己女友唔好?
如果叫佢唔同其他男仔去街,咁個女朋友咪無曬自由
講真,做人男朋友,點會唔想自己女朋友身邊得自己一個男仔
正如做女仔o既妳,妳都希望妳男朋友身邊得妳一個
咁妳同其他男仔去街o個陣又會唔會諗起妳男朋友?妳同其他男仔去街o個陣個感覺又點呀?
妳同其他男仔去街o個個,妳諗人o地又點睇妳同其他男仔o既關係?
做男朋友知道自己身邊係有好多朋友,自己o既性格又唔可以話唔理自己o既女性朋友
咁做男朋友o既可能會因為咁而俾自己o既女朋友去識下男仔,而唔係俾男仔追.
對我o黎講,我唔知其他o既男仔係唔係咁諗
「身邊有會好多人行過,不過佢o地係過客.身邊真真正正永遠會留o係身邊度o既人就得自己o既女朋友一個.」
我唔會向任何人否認我同女朋友拍拖o個陣唔好唔睇下女仔,諗下D無聊o野.
但係,只係諗下睇下,個心最重要o既人都仲係自己o既女朋友.
又有可能妳男朋友覺得自己配妳唔起,佢覺得自己身體差﹑樣衰﹑對妳唔好﹑配唔起妳
佢覺得妳最終都會有一日走,咁佢點解要唔俾妳同其他男仔去街?
佢可能覺得妳會o係呢D男仔之中搵到妳真正鍾意o既妳
佢o既責任都完成,對佢o黎講,佢o既責任就係照顧妳,等妳搵到一個連佢都覺得個男
仔係配得起妳o既人o既時候
佢就係慢慢咁消失,咁對妳對妳新o既男朋友都好
唔係嗎?
其實呢個世界無arm同唔arm o既事,妳覺得arm o既事,可能妳男朋友又覺得唔arm..係唔係?
妳覺得妳男朋友唔在乎妳,其實佢心底係好緊張妳,為o左妳而唔開心﹑擔心,妳又知唔知道?
即使係玩玩下o既男仔,作為人o地o既男朋友,我諗當自己o既女朋友同其他男仔去街,佢o地都唔會好受
兩個人一齊唔係一定有講得出口o既理由,好簡單如果妳問妳男朋友佢點解會愛妳
佢答妳佢愛妳係妳靚?妳身材好?妳心地好?妳夠溫柔?妳口才好?妳幫到我?呢啲都係有好多男仔俾自己女朋友嘅answer
但係諗深一層,咁唔通妳有accident,唔再靚,無曬身材,咁佢就會唔愛妳?如果係,
呢個男朋友都可以放棄
唔通妳變壞o左,唔再心地好,唔再溫柔,佢就唔愛妳?作為男朋友o既我,我一定會諗辦法去幫自己o既女朋友,幫個女友變返好,而唔係放棄個女朋友.
對我o黎講,我覺得兩個人一齊最重要係大家都相信大家.唔好成日都諗住對方o既唔好.. 你又點花心,你又點唔溫柔,你又點.. 咁係無用.佢有問題,妳係應該幫佢去改,佢真係改唔到,咁妳只可以放棄叫佢去改,in fact,習慣係好難話改就改.
最後,我想講男女之間要相處.簡單o黎講就係,如果見到自己男友有o野諗,唔開心果陣,最好都係唔好問.因為如果佢想講,佢會同妳講.如果唔係,妳點問佢都係唔會講,妳點問佢即使講都係d唔係佢諗緊o既o野,咁妳又可能會唔開心,可能會發脾氣,咁大家o既關係又唔好.我suggest就係,如果男朋友係唔開心有o野諗o個陣,妳最好係俾佢自己靜下諗下,要相信自己男朋友有解決問題o既能力.做男朋友o既,o係時間同
金錢許可下,應該陪多d個女友,咁女友就唔會亂諗o野.
對唔堤,各位,我講o左咁多廢話.
in fact,我係柴女o既男友.
我想用一個newsgroup 路人甲o既身份同佢分析下ja..
有乜得罪,對唔住呀


text:
一有開倉,我就會飛身去掃平貨,冇開倉嘅日子就通常幫襯小店,我呢種喜歡鋤強扶弱嘅師奶仔就最鍾意小店嘅人情味,唔會好似大型連鎖店咁大開殺價!
話說我最近去太子聯合廣場Shopping下,平時通常由地鐵站一出,由地下行入商場後,就會直行轉右上樓上.但當日唔知點解神推鬼㧬咁冇轉上樓梯,就咁喺地下「遊蕩」,亦正因為咁,竟然畀我發現到呢間專營韓國護膚化妝品批發的小店有正嘢賣!
店內有咩化妝護膚品賣我完全睇唔到,眼球淨係畀店面嘅「blabla全線產品兩件$150三件$200」幾隻字吸引咗!
唔知大家識唔識呢個牌子啦,但我個仔就用緊呢個牌子嘅洗頭沖涼液,平時喺一田買係折咗都要成200蚊一支!而家200蚊有3支!我當下真係心感興奮!即刻掃咗3支先,然後因為佢全線都係200蚊3支任揀,咁所以我就揀多3支之前想試但又嫌貴嘅同系列其他產品,包括嬰兒潤膚露同按摩油.真係好抵!
咁我就輕輕介紹下呢個韓國品牌有咩好啦!就係佢哋產品嘅主要成分係來自南美秘魯的有機棉花,有嬰兒潤膚露,按摩油,手部清潔啫喱,洗髮水及沐浴露等,所有產品都完成皮膚低刺激測試,適合嬰兒使用.
我自己用開就覺得都幾好用,BB沖完唔乾同埋味道都幾好聞嘅!
同埋精明嘅我係有Check埋佢嘅Best Before Date先買架,都去到18年架!唔係就過期嘅產品!
揀完BB嘢之後,我仲順便睇埋自己要用嘅Skincare用品,都幾多嘢賣架呢間鋪仔!
地址:聯合廣場地下G44B


text:
宗教改革
宗教改革係喺歐洲十六世紀嘅一連串反對封建神權嘅革命浪潮,呢個浪潮一路持續到十九世紀,其中包括咗好多新教派創立同對舊信仰嘅批判同革新.佢大致包括咗三次重大衝突,即係指1562年到1598年嘅法國宗教戰爭;1560年到1640年尼德蘭(荷蘭)反抗西班牙戰爭;1618年到1648年嘅三十年戰爭(Thirty Year's War).對於宗教改革,唔同人都有唔同評價,有人認為佢促進咗現代科學發展,亦有人認為佢助長咗十六,十七世紀嘅女巫迫害.雖然宗教改革正負兩面評價參半,但就肯定可以講係歐洲史上一件重大事件.
目錄
歷史背景[編輯]
中古世紀嘅基督教喺歐洲係一個非常龐大嘅組織,而羅馬教宗就係嗰陣時世界上所有基督教教會嘅領袖,喺十二到十三世紀,特別係依諾增爵三世(Innocent III,1198年-1216年)嗰陣,教宗嘅權力更加係史上最大,除咗政治上嘅影響力,喺道德上亦對每一個基督教國家嘅人有好大控制.
教會矛盾[編輯]
但係到咗十三世紀末,教宗同世俗君主之間因為權力,政治,利益等問題長期鬥爭,令教會喺財政同管理上都出現咗好多問題,而為咗擺脫意大利嘅控制,教宗將教廷由羅馬搬咗去法國亞維農(Avignon),亦即係歷史上所講嘅「教會大分裂」(Great Schism),令當時喺羅馬同亞維農都分別有一個教宗,係兩個教宗互相罷免對方,呢啲嘢一路到1414年日耳曼舉行嘅基督教大會先解決,喺會議入面一次過罷免晒兩個教宗,然後再選出馬蒂諾五世(Martin V)做新教宗.
但係經過呢啲事件之後,教宗嘅聲望已經受到影響,於是民間開始產生對教會改革嘅需求,而好多被視為異端嘅細教派亦越來越有市場.喺經過教會大分裂之後,教宗嘅權力亦開始被唔同地方嘅君主取代,尤其喺法國同英國,教宗嘅權力完全被君主取代,教宗嘅權威可以話受到好大打擊.
為咗維持教會一直以來嘅龐大開支,尤其係起豪華教堂,同埋一直支持開嘅藝術活動等,於是就用盡方法搵錢,其中以售賣宗教商品最具爭議,例如教宗利奧十世(Leo X,1513年-1521年在位)就以諗出以售賣宗教恩惠嚟搵錢,亦即係好多人所講嘅「贖罪券(Indulgences)」,另外亦通過參觀同參拜聖物去賺教徒嘅錢.
當時好多人都相信通過參拜聖物或者買贖罪券係可以令自己嘅罪得到寬恕,同時,教會為咗令更加多人去買呢啲宗教商品,亦將道德行為標準越定越高,高到根本冇乜人做到,尤其對教士,修士,修女等下禁令唔准結婚,都喺社會上造成好大壓力,令當時好多教士,修士,修女等係呢條令之下唔可以正式結婚,但好多其實已經有實際上嘅婚姻關係,結果又出一種「娶妻罪」出嚟賺贖罪金,教士罰完贖罪金之後,俾人知道又會唱通街,冇晒面,結果喺日耳曼地區開始出現「反教權主義(Anti-Clericalism)」,質疑教會憑乜幫人贖罪,亦係後嚟導致各種宗教改革浪潮嘅開始.
民間矛盾[編輯]
除咗教會入面存在住好大矛盾之外,民間社會亦同樣有好多矛盾,當時喺日耳曼有一個社會階層叫做「帝國騎士(Reichsritter)」,佢哋原本喺社會上有好大權力,但後來一啲貴族同領土諸侯權力越來越大,而呢啲騎士冇晒權力支持之下,有好多開始變成盜賊,佢哋當中有好多都覺得貴族,城市居民都係好食懶非嘅寄生蟲,所以佢哋好多都有種反權力,希望改革嘅心理,所以喺後來馬丁路德同教皇作對,帝國騎士擔當住一個好重要嘅角色.
贖罪券事件[編輯]
1514年,喺馬格德堡(Magdeburg)嘅阿貝爾‧勃籣登堡親王(Albert De Brandebourg, Prince)因為想選美因茲(Mayence)地區嘅總主教,但係選就要用好多錢,於是走咗去搵銀行家雅各布•福格(Jacob Fugger)借錢,教廷又批准咗阿貝爾賣贖罪券,而賣到嘅錢,一半用嚟還畀雅各布•福格,而另一半就要用嚟起聖彼德大教堂.
當時有一個修士叫做馬丁路德,佢見到有人賣贖罪券就睇唔過眼,馬丁路德認為,教皇重有錢過好多貴族富豪,點解重要向基督徒攞錢起教堂?於是佢就走咗去咗搵美因茲大主教理論,佢列出咗九十五個反對贖罪券嘅觀點,稱之為《九十五條論綱》,內容主要批評教皇濫用權力,結果令馬丁路德捲入咗一場政治風波,重導致佢後來同教廷決裂.
馬丁路德[編輯]
- 內文: 馬丁路德
馬丁路德係農民出身,屬於貧窮階層,佢老豆漢斯路德(Hans)為咗賺多啲錢而走去做礦工,慢慢有錢起嚟,本來漢斯想供個仔讀法律,但馬丁路德揀咗入修道院.
喺修道院嘅馬丁路德畀人印象係虔誠,刻苦,遵守紀律嘅人,不過佢成日因為可唔可以得救嘅問題而煩腦,問過好多人包括修道院院長都冇一個答案令佢滿意,最後佢自己喺聖經入面搵到答案,認為係「因信稱義」.佢認為只要信仰神,就可以同神和好.
而呢個諗法,啱啱就同贖罪券嘅目的背道而馳,所以佢開始反對贖罪券,針對贖罪券嘅問題,寫咗《九十五條論綱》,質疑贖罪券嘅功效.其實馬丁路德最初嘅動機只係單純咁想發表意見,有人話當時馬丁路德將《九十五條論綱》釘喺威登堡大門上面而引公眾談論,但呢件事係咪真係有發生過重係爭議緊.無論如何,《九十五條論綱》好快就因為大量印刷而傳到周圍都係,快到教會都嚟唔切反應.由於《九十五條論綱》內容好多矛頭都係指向教宗嘅權威質疑,結果教廷將佢對贖罪券質疑理解成對教廷財政制度嘅攻擊,甚至係對教廷不滿.有一個叫約翰特策爾(Johann Tetzel)嘅商人就有樣學樣,寫咗一百五十六條主張,反駁馬丁路德嘅九十五條論綱,特策爾係一個以販賣贖罪券為生嘅商人,同時係多明尼古修會(Dominican Order1)嘅修士,佢認為教宗嘅權力係絕對,唔係路德咁講話係嚟自恩典同信仰.但係特策爾嘅一百五十六條主張一出就畀馬丁路德嘅支持者一把火燒晒.
除咗特策爾,另一個同樣都係明尼古修會修士西維斯特•普利埃利阿斯(Silvester Prierias)亦寫咗本叫《對話錄(Dialougs)》嘅書抨擊路德,甚至指控路德係異端,而呢個指控,令到成件事已經唔再只係一個神學爭論咁簡單.
由於教廷係有權去緝查異端,於是就要求馬丁路德去羅馬受審,但當時係人都知,送得去羅馬實一去冇回頭,因為之前已經有好多人因為咁走咗而喺教會會議上俾人燒死.
所以路德堅持一定要喺返日耳曼受審,於是教廷就派出樞機主教卡耶坦(Cajetan)去日耳曼參加帝國會議同路德辯論.經過同保守嘅卡耶坦呢次辯論之後,令路德更加質疑教宗嘅權威,結果教宗喺1518年11月9號頒令,譴責「有啲修士對贖罪券認識錯誤」,路德再冇得返轉頭.
越嚟越多人為咗擁護權威而出嚟反駁路德,但都俾路德返轉頭,路德個膽亦越練越大,路德慢慢變成一個激烈嘅反教宗者,出版好多批評教宗權力同宣傳自己思想嘅書.1520年10月,路德收到羅馬要將佢逐出教會嘅詔令,叫做除去「教籍令(Exsurge Domine)」,路德當住佢學生面前將呢道詔令一把火燒咗去,呢個時候路德已經認為教宗先係最大嘅反基督.
加爾文歐洲宗教改革[編輯]
教會反擊[編輯]
日耳曼和約[編輯]
聖巴托羅繆慘案[編輯]
- 內文: 聖巴托羅繆慘案
法國喺經過長期嘅宗教戰爭之後,喺1570年簽定日耳曼和約之後,本來相安無事,而且重選咗海軍司令科利尼( Coligny, Gaspard II de, LORD DE CHATILLON)做新教領袖,但係喺8月27號,科利尼爭啲俾人暗殺,吉斯派於是大造文章,掉返轉屈科利尼係1563年謀殺弗朗索瓦公爵嘅凶手,參政院驚住爆大鑊,於是說服國王同新教胡格諾派決裂,最後王太后喀德鄰喺聖巴托羅繆祭日(St. Bartholomew天主教節日)下令屠殺新教胡格諾教徒,全國夾埋死咗成三萬幾人,啲人叫呢單嘢做「聖巴托羅繆慘案」.
爭議[編輯]
影響[編輯]
相關[編輯]
註解[編輯]
- 註 1: Dominican Order 亦即係天主教道明會
參考[編輯]
- 《神聖羅馬帝國文化史1648-1806年》 ISBN 750602265
- 《宗教改革 路德,加爾文和新教徒》 克利斯坦著(法) 漢語大詞典出版社 ISBN 7-5432-0758-3
- 《羅馬帝國衰亡史》 吉本著 ISBN 957-545-745-5
- 《馬丁路德》 麥田出版 ISBN 95770787809


text:
芝士部隊鍋!!
美食一般講求2樣野!食材同煮法!
無靚既食材,可用煮法搭夠,掉返轉,食材新鮮,白烚都好食架啦!
不過偏偏有啲食物係敷淺得黎好好食,唔洗用新鮮食材,又唔講求煮法,仲好鬼唔健康,
食完充滿罪惡感,但又令人抗拒唔到既,其中一樣叫做部隊鍋,算係敷淺得黎好好食既完美典範XDDD
歷史唔算耐,屬於韓式 + 西式既混合版濃湯火鍋,唔講太大段故事喇,
部隊鍋就係以前打仗時美軍係韓國用黎頂肚既食物,打仗當然無得大魚大肉,只好食下罐頭肉,
例如午餐肉,火腿等,撈埋辣醬一齊煮,辣湯鍋撈乜都好食所以材料其實好百搽,
點知就流傳到而家,現代人都好鍾意食,仲變成韓國最common菜式之一!
liam有句名言架!!!
佢話,任何食物只要加左芝士,就一定好食,其實我本身對呢句說話半信半疑....
但係韓國黎講,似乎...佢贏面好大XDDD 韓國既泡菜同啲辣醬,仲有公仔面,同芝士真係好夾!!
佢講過好多次明洞有間好好味部隊鍋,但唔記得左點去,只係憑記憶搵條路出黎...
但係我地果日零下6度行左幾條街都未搵到,係大家痛苦堅持下,總算搵到!!!
黎緊會見到我地驚人既食量,大家千其唔好嚇親@@
又凍又期待之下,我地先叫左個jumbo size! 發現肉唔夠,芝士唔夠,公仔面唔夠XDDDDD
所以最後2個人,total 加左5碟午餐肉,10塊芝士,5個公仔面XDDD
好滿足!
LIAM 話,部隊鍋一定係咁食,要加芝士加到啲紅色辣湯變哂淺橙色之餘仲要杰哂先好食,知無?hahahha
認住佢呀,係明洞附近,呢間連韓國人都話好食架,而家諗起都流口水,真係要試試喔 :DDDD
놀부 부대찌개 명동 2호점


text:
網絡廿三條二讀因為立法會內法定人數不足而流會,我本來以為會係今日最爆嘅新聞.話哂香港人好著緊自由,大家都話反對網絡廿三條,而家二讀未過到,應該會有人慶祝下階段式勝利.
點知琴日大家嘅注意力,仍然係買一送一嘅GODVIA雪糕上面,不斷有人鬧佢排咁耐得個桔,不斷有人哂命排左幾多個鐘終於食到依支計埋平左成廿二個半嘅名牌雪糕.原來香港人仍然冇變過,仍然只係會著重於眼前嘅利益,自由同埋平廿二個半,香港人選擇嘅係後者.
GODVIA嘅雪糕我食過,係幾好味,但我真係搵唔到一個理由比自己用兩三個鐘去排一支半價雪糕.香港人唔係話唔夠時間用咩?唔係已經好討厭等依回事咩?咁點解一支雪糕就足以令你地放左工趕餐死咁去排隊?如果你話你差廿二個半就儲夠錢買樓而GODVIA做緊嘅推廣,就係你食一支雪糕就送廿二個半比你嘅我唔阻止你,但而家只係價錢平啲,香港人已經可以痴哂線咁排到天荒地老.大佬啊,前世未食過雪糕?排唔到嘅仲要出黎發爛渣話人地唔肯比你食平雪糕依下真係同大陸人一啲分別都冇.香港人唔係爭取緊最低工資,最高工時,力撐自己要嘅係生活唔係生存咩?如果我係商家,見到你班港豬為左小小打都肯排生排死,我都搵唔到一個理由要自己賺小啲去益你班打工仔啦下話?反正香港人賤到咁,唔加你人工你咪又係內心屌哂鬼但繼續默默做?
香港人成日以為自己好精明,一定要拎足晒d著數.你覺得廿二個半一支雪糕商家會冇得賺咩?你覺得人地真係送左廿二個半比你洗?唔好傻啦,就算只係做廣告,搞噱頭,人地都係等你埋黎送錢比佢洗,只係冇將你啲血吸得咁盡.排咁耐隊就係為左送錢比人洗,其實係香港要搵錢真係唔難,用下掩眼法,等班人以為自己有著數,錢就會不斷入黎.
香港人乜都鍾意爭取,但有時候又真係幫唔落手.廿二個半就已經令人班人願意呆企兩個鐘,只係為左一杯食完唔會升仙嘅雪糕,但到爭取阻止網絡廿三條立法呢?我想問下又有幾多個排雪糕嘅會肯企出黎?你係冇雪糕食啊,但你唔洗比果四十五蚊出黎,仲可能可以保護到香港最後一個創作嘅自由天地,你可以繼續睇達哥,聽改歌,聽翻唱,上高登創意台.無奈仲有好多香港人視依一切係理所當然,以為乜都係免費,所以要錢嘅GODVIA雪糕自然好似更吸引.我唔明到左而家點解仲有咁多人唔明大禍臨頭,仲係FB呻緊排完冇得食雪糕好嬲.如果香港人目光仲係咁短淺,乜都講利益為先,咁香港就真係冇得救.
原來一直以為自己好珍貴嘅香港人,就只係值一杯廿二個半既雪糕.


text:
去日本揀酒店定 Airbnb 好?睇埋我住 Airbnb 嘅體驗先決定啦~
愈嚟愈多人去旅行都會試吓住 Airbnb,好壞參半,今次我去大阪都住返兩晚 Airbnb 先~
其實個人鐘意 Airbnb 多過日本嘅酒店,因為日本好多酒店都好細!連個篋都開唔到,開到又無位行…
Airbnb 就可以揀間大間啲嘅,最好就係揀啲可以最多住 4 - 6 位住客.但係如果兩個人去都只係會收兩個人錢!
你話抵唔抵先?不過都有缺點嘅~
今次就揀咗呢間 Great Location 5Mins to Dotonbori, 唔知點解佢會改個咁嘅名 lol.
網站顯示就 $296 一個人一晚,不過仲要計埋清潔費果啲,最後埋單就係 $880 兩晚,都唔算係好平.
book Airbnb之前最重要係睇評價先,雖然唔係好多人留reviews,得十個,但係整體都好評,所以應該無咩問題嘅~
我事前仲要無同過個主人溝通過,淨係比錢,佢 email 啲資料俾我,然後我就自己去喇,所以其實都有啲驚中伏.
缺點嚟喇,Airbnb 都係公寓,係 Google map 搵唔到,要靠個主人 send 俾我個濕鳩地圖指示!
(佢 email 個地址仲要係錯,唔知係咪特登)雖然離地鐵站唔係好遠,但係都夠我搵餐死…
終於到咗樓下,住宅區,周圍無乜店鋪.
然後自己喺個郵箱度拎鎖匙,搵咗一搵,又真係有喎~
上到房,兩張雙人房,乾淨企理,仲有位打開篋,又可以將啲野周圍放,地方夠晒大,點呀?爽囉!
屋內佈置就唔係好多,簡簡單單咁,不過有張枱用吓電腦都幾好
最重要嘅係 Airbnb 設備通常都齊全!有廚房,大雪櫃同微波爐,真係可以學黃秋生煮野食~
仲有免費洗衣機!可以洗衫~不過唔好半夜洗喎,因為會發出嘈音,又會俾人鬧嫁喇.
陽台一個.外面風景都無咩野睇.
仲有個缺點,住宅區樓下乜都無,便利店都無間,好彩都有部機買吓嘢飲,如果唔係半夜頸渴真係唔知點算!
整體嚟講,呢間 Airbnb 都唔錯,因為都近心齋橋,行十五分鐘左右,而行十分鐘開始都會多返啲食店同酒吧,地點都算唔錯啦,幾熱鬧.
不過就係樓下乜都無囉,要買嘢就要行返出去,同埋地址比較難搵.
要注意住 Airbnb 盡量唔好整污穢人地地方,我走之前都有執返整齊嫁!
揀 Airbnb 果陣要小心啲揀,睇多啲評語先揀,咁就無咁易中伏喇.
咁酒店真係比 Airbnb 穩陣好多嘅,揀邊樣其實都各有各好,如果你好似我咁有冒險精神不妨試下 Airbnb 啦!


text:
伊蒙·德維利拉
伊蒙·德維利拉(愛爾蘭蓋爾文/英文:Éamon de Valera;1882年10月14號—1975年8月29號)係愛爾蘭歷史上最有影響力,亦都係最具爭議嘅政治人物之一.佢先後做過革命政府總統,愛爾蘭下議院議員,下議院議長,總統委員會主席,愛爾蘭總理同愛爾蘭總統,政治生涯長達半個世紀.
早年[編輯]
伊蒙·德維利拉1882年喺美國紐約出世,阿媽係愛爾蘭移民嘉芙蓮·高(Catherine Coll),阿爸就係西班牙裔古巴人環·維維安·德維利拉(Juan Vivion de Valera).佢等兩個據講係喺1881年9月18號喺新澤西州澤西市聖柏德歷大教堂結婚嘅,但係教堂同市政府都無今次結婚嘅證明.
1885年,環·維維安·德維利拉過咗身,嘉芙蓮·高又身無分文,於是伊蒙·德維利拉被佢阿叔尼德(Ned)帶咗返去愛爾蘭.嘉芙蓮·高後來嫁咗畀一個英國裔車夫查爾斯·維禮(Charles Wheelwright),但係伊蒙·德維利拉再都無返過去美國,而係去咗同佢婆婆伊麗莎白·高一家人住.之後,伊蒙·德維利拉先後喺廉尼郡嘅布魯利聖柏德歷國立學校(Scoil Naom Pádraig Brú Rí Scoil Náisiúnta)同埋沙夏城基督教兄弟學校(C. B. S. Charleville)讀過書.16歲,伊蒙·德維利拉獲得獎學金,但係被兩間書院拒收,祇有都柏林嘅黑石書院(Coláiste na Carraige Duibhe)錄取咗佢.伊蒙·德維利拉入讀咗之後,第一年就成為咗「年度頂尖學生」,重開始打橄欖球,後來重加入校隊擔當殿衛,帶領校隊一路殺入莫雲省高級盃.之後,伊蒙·德維利拉加入咗莫雲省橄欖球隊,從此同橄欖球結落不解之緣.
1903年,伊蒙·德維利拉被池伯歷治奧倫郡嘅佳石書院[暫譯](Coláiste Charraig an Tobair)請咗做數學老師.1904年,德維利拉從皇家愛爾蘭大學畢業,拿到數學學位.佢之後入讀咗都柏林三一學院,但係因為缺乏生活費,讀咗一年就停咗學,返咗去黑石書院教數學.1906年,德維利拉喺嘉麗斯福教師訓練學院搵到一份教數學嘅工作.之後佢向新成立嘅愛爾蘭國立大學申請過做教授,但係唔成功,祇有馬努德分校請咗佢做兼職數學老師.之後佢重係都柏林嘅幾間學校教過數學.
伊蒙·德維利拉識得講愛爾蘭蓋爾文,後來亦都成為咗保護愛爾蘭蓋爾文嘅積極分子.1908年,德維利拉加入咗道格拉斯·希渣創立嘅蓋爾文同盟,之後重喺同盟裡面識咗後來同佢結婚嘅專業教師仙妮德·妮芙蘭納根(Sinéad Ní Fhlannagáin).兩個人喺1910年1月8號喺都柏林聖保祿教堂結婚.德維利拉同妮芙蘭納根一共生咗5個仔同兩個女,五個仔分別叫做維維安,小伊蒙,布里仁(喺德維利拉夫婦過身之前就過咗身),魯里同泰倫斯;兩個女分別叫做瑪蓮同伊美.
初試鋒芒[編輯]
1913年11月25號,伊蒙·德維利拉正式開始咗佢嘅政治生涯:佢加入咗愛爾蘭志願軍(後來嘅愛爾蘭共和軍),同保皇派嘅歐斯達志願軍對抗,同時保證愛爾蘭議會黨爭取到嘅愛人治愛政策得到落實.
第一次世界大戰爆發之後,伊蒙·德維利拉開始平步青雲,好快就當選咗愛爾蘭志願軍布洛堂連嘅連長.當愛爾蘭志願軍開始籌備武裝起義嘅時候,德維利拉被人任命為都柏林旅直屬第三營嘅營長,重參加咗1916年嘅以達峰武器走私行動.之後,德維利拉喺湯馬士·麥當夏達嘅見證之下,加入咗當時秘密指揮愛爾蘭志願軍嘅愛爾蘭共和兄弟會,不過德維利拉本人好反對秘密組織,所以佢加入愛爾蘭共和兄弟會,祇不過係為咗全面瞭解武裝起義嘅計劃.
1916年4月26號,復活節起義爆發.伊蒙·德維利拉嘅任務係為都柏林東南邊嘅起義部隊提供支援.佢手下嘅部隊控制咗大運河街嘅寶蘭麵粉廠,重一直堅持到起義領袖派崔克·皮亞士下令起義部隊向英軍投降.投降之後,德維利拉被英國軍事法庭判咗有罪,本來要處死刑,但係之後好快就改判咗做終身做苦力.歷史學家認為,德維利拉大難不死有四個原因:
- 德維利拉嘅同佢嘅部隊係最後投降嘅,所以佢被英國當局運咗去第間監獄,無同其他起義領袖被人困埋一齊,所以無辦法同時處死;
- 美國駐都柏林總領事館喺德維利拉受審之前派咗人向英國交涉,而英國方面由於極力想拉攏美國一齊打一戰,怕處死可能係美國公民嘅德維利拉會激嬲美國,所以無倉促行刑;
- 帶領英軍鎮壓起義嘅軍官麥斯韋爵士(Sir John Grenfell Maxwell)喺審閱德維利拉份檔案嘅時候,判定德維利拉祇不過係個小角色,就算唔槍斃都唔足以對英國構成威脅,所以將死刑改為終身監禁;
- 到德維利拉受審嘅時候,來自倫敦嘅政治壓力迫使麥斯韋爵士中止行刑.


text:
唐吉訶德
《唐吉訶德》,或者譯成《吉訶德大人》(Don Quijote de la Mancha,原標題嘅原意係《從曼查來嘅騎士吉訶德大人》),係西班牙作家塞萬提斯向1605年同1615年分成兩部分出版嘅反騎士小說.故事背景係一個早就無騎士嘅年代,主角唐吉訶德幻想自己係個騎士,因而做出種種匪夷所思嘅行徑,卒之從夢幻入邊醒返.
文學評論家好多都話《唐吉訶德》係西方文學史上第一部現代小說,亦都係世界文學嘅瑰寶之一.呢部書原來係念著對嗰時好興嘅騎士文學進行反諷.然而弔詭嘅係,由於後來騎士小說逐漸銷聲匿跡,從文壇入邊消失,於是乎當初塞萬提斯諷刺騎士小說嘅呢個初衷,逐漸被後世讀者所淡忘;反而係後來由於美國嘅百老匯用《唐吉訶德》做藍本所改編嘅歌舞劇《夢幻騎士》(Man of La Mancha),重新塑造唐吉訶德「追夢者」呢個新形象,深入描寫佢對自己夢想不顧一切嘅勇往直前;同埋加入咗因為唐吉軻德嘅慇勤讚美,結果陰錯陽差意外改變咗女主角達辛妮亞(Dulcinea)嘅自信,卒之等佢跳脫一介村姑嘅命運,成為一個真正高貴淑女嘅橋段.於是乎,原來「唐吉訶德」由諷刺沈迷騎士小說,嘲諷嗰啲不自量力,脫離現實,自以為係一代大俠嘅呢類阿Q型人物,其象徵符號意義不知不覺逐漸轉化,而今經已多被用來指嗰啲勇敢堅持自己理想,敢於挑戰社會不合理現象,不顧眾人嘲笑仍然堅持一己信念嘅人物.
呢本書留低咗一句好有名嘅開場白:
創作背景[編輯]
《唐吉訶德》嘅產生係一個時代嘅產物.西班牙經過光復戰爭,顛覆同驅逐咗阿拉伯人嘅統治,完成咗國家嘅統一,同時又依靠其龐大嘅騎士隊伍,雄霸歐洲,遠征美洲,造就咗西班牙嘅「黃金世紀」.呢個時期,西班牙嘅文學亦都繁榮發展起身,田園小說,流浪漢小說,騎士文學同戲劇等各大流派爭奇鬥豔.騎士文學喺西班牙曾經風靡一時,各種作品層出不窮.別林科夫話「騎士小說表現出對個人人格嘅愛護同尊重,為壓迫者同被壓迫者犧牲全部力量甚至自己生命嘅勇敢精神,將女子作為愛同美向塵世嘅代表.」騎士文學對於衝破中世紀神學禁欲主義嘅束縛,對人性嘅解放具有極大嘅進步意義.之不過隨著後來封建經濟嘅解體同火槍火炮向軍事上邊嘅使用,騎士文化變得越來越不合時宜,十五世紀開始出現一批打家劫舍,殺人越貨嘅強盜騎士,騎士文學開始變得愈發庸俗化.塞萬提斯生活嗰時,西班牙重流行五六十部粗製濫造,荒謬愚昧嘅騎士小說,為咗呢件事,塞萬提斯決定創作《唐吉訶德》,「將騎士文學嘅地盤冚唪唥摧毀晒」,佢沿用騎士作為主角嘅寫作形式,講騎士制度,騎士精神漫畫化,其小說出版之後,西班牙嘅騎士小說亦都隨之崩潰.
主題[編輯]
《唐吉訶德》嘅作者喺序言入邊寫明「呢本書不過係對騎士文學嘅一種諷刺」,目的係為咗「將騎士文學嘅埞冚唪唥摧毀晒佢」.書入邊描繪咗西班牙向16世紀同埋17世紀嘅成個社會,公爵,公爵夫人,封建地主,和尚,牧師,士兵,手工藝人,牧羊人,農民,唔同社會階層嘅男人,女人各種各樣嘅人一共700幾個,尖銳無情噉批評咗嗰時西班牙嘅政治,法律,道德,宗教,文學,藝術同埋私有財產制度,小說亦都被譽為「行將滅亡嘅騎士階級嘅史詩,一本偉大嘅現實主義文學名著」.
內容情節[編輯]
成本書一共有兩部分,講咗唐吉訶德三次冒險.
第一次冒險[編輯]
第一部前半段嘅劇情.唐吉訶德一個人,無出過其家鄉拉·曼恰(la Mancha)地區,唔好彩整親,返咗屋企.屋企人將成屋騎士小說冚唪唥燒晒.
第二次冒險[編輯]
第一部後半段嘅劇情.佢搵到隔離嘅桑丘·潘沙做其侍從,重應承畀佢做總督.主僕兩個人偷偷出門,一路上做咗好多荒唐可笑嘅傻事,將風車當成巨人,將旅店睇成城堡,又將羊群當成敵人,重打倒差佬,放咗一班好惡嘅監犯,反而被監犯搶嘢,爭啲無命,被人用籠,牛車帶返屋企.
第三次冒險[編輯]
第二部嘅劇情.兩人經過薩拉戈薩(Zaragoza),重參加咗幾場當地辦嘅比武,被公爵夫婦請到城堡,桑丘正式做總督治理海島,實際上係公爵夫婦專登整蠱佢哋兩個.其隔離加拉斯果(Sansón Carrasco)先後扮成鏡子騎士,白月騎士,念著用騎士道嘅決鬥打敗唐吉訶德,打醒佢.唐吉訶德卒之被打敗,好抑鬱噉返到屋企,病咗,就快死嗰時卒之醒返,鬧騎士小說,話畀姪女知,想要繼承遺產就咪嫁畀騎士,甚至鍾意讀騎士小說嘅人.


text:
小弟今晚去咗演藝界維園日本地震賑災晚會,查實香港演藝界本來己經搞得遲,台灣搞咗十世,否則唔會有寸成龍去咗中國防止核電廠爆炸嘅爛Gag出嚟,但做咗好過唔做.對於小弟呢啲地震期間剛好喺東京嘅人,無乜理由唔去捐款,我自問好彩,走得快,無要經歷飲輻射水,東京大停電嘅狀況,捐款係理所當然,但有啲嘢,係不吐不快.
1. 不斷有老人家講,話日本當年點侵華,點忘恩負義(指關東大地震中華民國有捐款,最後仍然侵華),所以唔好幫日本人.我好想叫呢班老人家,特別支持土共果批快啲返去見馬克思.我叫日本就侵華道歉,甚至學歐洲國家咁,禁止為戰爭掩飾言論果陣,班友去咗邊.人地國軍抗日,共軍喺度抽後腿,呢班支持民建聯嘅友又死咗去邊?跟住果啲中共極權主義者起舞嘅友仔,特別乞人憎.我上次講東講西己經想鬧爆呢啲老人家,為老不尊,教壞子孫,日後中國有事唔好要台灣,日本,韓國,香港捐一蚊俾你.
2. 喺維園演唱會,我發現有中國遊客,試圖唔捐錢入去睇演唱會,連慈善演唱會都玩啲咁嘅嘢,唔怪得人人叫佢地做蝗蟲喇,雖然大會入場安排好膠,但俾番廿蚊入場都唔係好過份啫.連印傭平日人工唔多,都自發組織pray for japan行動,仲捐錢入場,我感覺自己作為印尼人一員無丟假.連慈善演唱會都想唔俾錢入場,我對呢啲中國友仔完全唔識評論.


text:
外賣app X 食好啲
夠鐘食lunch?但係天氣咁凍,又落雨落唔停,真係唔想落街架.係呢個時候如果想「食餐好」,可以試吓唔同既外賣速遞app!
呢d外賣速遞公司同唔同既餐廳合作,當顧客透過佢地個app或者website落咗order,餐廳就會準備食物,準備好之後佢地就會負責將食物由餐廳送到顧客手上,有好多餐廳都係平時冇提供到外賣服務架.
講到做外賣速遞既app有幾間都係香港人常用既,加盟佢地既餐廳超過500間.佢地將d菜式分門別類,等顧客好容易就可以搵到自己想食既野.另外就係可以係佢地個網站睇到唔同餐廳既外賣餐單,夠哂方便!
只需要輸入地址就可以search到有咩餐廳揀!
(圖片來源: Foodpanda)
有一間倫敦起家既,未引入香港之前已經係英國三十個城市同其他國家推行咗一段時間.加盟佢地既餐廳都要過咗佢地個關先,俾佢地既員工試食完覺得ok先至可以正式加盟,所以食物質素會有一定既保證.雖然運費定額咗要$30,但如果幾個人share都唔算貴呀!
無論嗌幾多野都係$30 delivery fee!
(圖片來源: deliveroo)
平均32分鐘就送到架啦!
(圖片來源: deliveroo)
除咗正餐有時想買埋d小食做下午茶咁點算?有個網除咗可以訂餐廳既正餐之外,小食,甜品甚至護膚品同埋紅酒都有,可以一次滿足哂幾個願望!
好多選擇,好多野想買….
(圖片來源: delivery.com)


text:
第三日行程去秋葉原食午餐
之前我問KC有無燒肉介紹,最好係山手線之內,因為行程都幾趕
佢介紹去秋葉原"万世",佢成幢都係食牛肉
唔同做法既牛肉料理,秋葉原都係一程車,於是就去
呢度真係好多宅男
地點:東京都千代田区神田须田町2-21 5F
JR秋葉原站電器街出口行5分鐘
其實出口直行前兩個路口轉左就會見到
KC推介10樓千代田,但我唔喜歡鐵板燒
所以去5樓食燒肉
仲有其他料理的
價錢好平,我點了和牛 12件同 一客大既三種盛
佢個套餐仲有跟飯,湯同泡菜
而我就另點以下個拼盤
呢個和牛未算驚喜,但都唔錯
反而呢個三種盛都唔錯,個牛舌燒完都好軟滑
我最喜歡食燒肉的
呢間的確抵食
之後搭JR去新宿轉丸之內線
新宿向池袋方向,搭兩個站去 四谷三丁目
無街名的,你晌消防博物館出口出,轉左行,記住係轉左
佢幅圖都只係寫四谷三丁目,是但一個睇錯方向都會去唔到
如果無行錯好快會見到的
佢鋪頭細細,但都幾齊,最抵買係衫仔
分好呎碼,Tee最細係80碼,都有初生B既呎碼的
短袖 Tee連稅都只係 1080yen,好抵
買左呢堆野比包包
包包有個麵包超人水壺,我晌度配番支飲管比佢做後備
呢堆野加埋唔使5000yen
裡面有好多玩具,但玩具包包有好多,多到收埋既都有一箱
我只買d實際既比佢玩具只有電話一個,免得佢成日拎屋企個真電話亂打比人,好抵好抵,
落新宿,目標只有波鞋
路經呢度點都入去睇下,如果有朋友或自己生B,晌日本Comme ca買BB set好低
3000yen 一set
男女裝開始減價,都抵架
路經 3coins又執幾樣,每間 3 coins都略有不同,見到就好買喇
300 yen買個小布袋帶包包落街玩都輕便d
行到去新南口,高島屋對面既St marc cafe食個Tea
魔鬼到不得了
好好味啊!個丹麥酥配雪糕,肥死人
但好食到不得了
iced green tea latte,都幾好飲
食完飲完行高島屋
高島屋晌新南口,要由呢個入口行番去JR站,完全係半個地球咁長路
之後返池袋,主要去西武買手信同其他雜物
Kit kat有好多唔同口味
我買了佢話冠軍既士多啤梨楓糖味,試了…太甜
呢度有手信盒裝,後來我去到機場發現仲抵啊!明天再寫
行到好累食飯,是但晌西武上面食吉列
呢間唔介紹了,大家如果晌池袋想食吉列
行番去parco食和幸吧!
3日只買了咁多多,其實我有晌藥房買眉粉,眉粉同眼線筆
仲有mask 及 3隻碟,3隻碟太小了,因為無時間去睇
仲有涉谷既Loft有幅畫我好喜歡,如果同大少爺去就一定買回來
明日會post埋最後一擊同機場買既手信,又平又抵的
大少奶's Delicatessen
宣傳你的專頁


text:
我叫R君,廿三歲仔一次拖未都拍過.
你以為因為我份人好毒所以冇拖拍?錯喇.雖然未算好勁,但足球籃球排球甚至混合泳四式對我嚟講都冇咩難度.我甚至入過港隊㗎,不過後來屋企人想我專注學業我先退隊咁解.你問咁一定係我好樣衰?我個樣當然冇方力申咁煞食,但學校有幾個Modle級嘅師姐師妹對我有過意思係人所共知,冇理由個個靚女都鍾意醜男掛?
不過所有約過我出嚟嘅女仔都有一個共通點:當佢哋見過我家姐之後,好快就疏遠咗我,包括我話對我有「過」意思嘅師姐師妹.後來其中一個師姐話比我知,由見到我家姐果一刻佢就覺得自己連一個女人都算唔上.佢話我有一個咁完美嘅家姐,肯定唔會揀一個差咁多嘅女仔做我女朋友.
無可否認我家姐真係屈機級數,無論係樣定性格方面,如果你第一眼見到佢你直頭覺得小龍女依個角色根本係照住我家姐寫出嚟.
「潔白似雪,疏淡清致」「標格奇異,壓倒群芳」
當然我家姐唔會著古裝,但喺夏天單單一件白色花邊背心配條淺藍百褶裙,加埋佢白到P出嚟一樣嘅皮膚,真係仙女下凡咁樣.
每次同家姐出街我未見過有注意到佢嘅男人目光唔會比佢吸引住,同佢去食飯碟嘢肯定比對面果枱足料,咕嚕肉啲肉可以多到瀉出嚟,連叫個碟頭飯都自動變炒底.
而且有一次家姐嚟大學拎返部電腦比我之後,成班嘅男同學都對我好咗好多,仲成日話搞活動一齊出去玩--不過次次都要我帶埋我家姐去.我當然唔會比依班色魔得手啦,成班女同學,甚至隔離系都比佢哋當中幾個食過,比佢哋識到我家姐仲得了.
雖然我家姐真係咁完美,但唔知係咪始終知大家係姐弟,我從來冇對佢有半點非份之想,甚至有時佢淨係戴住個Bra係屋企行都好,我只會同佢講一句:
「未沖涼就著番衫啦屌你.」
每次我都要屌佢兩三次佢先肯著衫,因為佢覺得兩姐弟冇咩好怕,我都唔知依啲叫天然呆定係真白痴.有時出到街食飯又搵紙巾幫我抹嘴,食過好食又將淨低果半喂比我食,最經典係有次同約我出嚟個師姐睇完戲就接埋喺附近嘅家姐收工三個一齊食糖水,佢碗牛奶冰嚟到食咗啖就突然筆咗一羹喂埋嚟我度.
「P仔你試下,好好味啊.」
我相信佢依下動作再加埋果個笑容真係可以迷倒所有男人,但果刻我只係面色一白,即刻望望我個師姐— 面如死灰,好似受到好大打擊咁.果然當晚過後佢就Hea覆我Whatsapp,過多排仲唔理我.
「家姐,我諗你以後都係唔好喺我同女仔約會果陣出現.」今晚食完飯之後我同佢講.
「點解啊?」
「你又靚又咁錫住我,人哋自卑啊喂.」
「佢哋都唔差吖.」我見佢真係好努力咁諗返佢哋咩樣.「而且你係我細佬,我錫你又有咩問題喎.」
我望住佢個殺死人嘅笑容,最後只可以舉白旗投降,同佢講句「當我冇講過」.
我諗我家姐一日未死,我一日都唔洗旨意有拖拍.
圖片來源:網絡取材


text:
你以為素食者食菜就夠?錯錯錯!研究發現,奶蛋素者(會食奶蛋類食品嘅素食者)嘅骨質密度比非素食者少3~5%,而純素者就更低!點先可以加強鈣嘅吸收?等小編介紹以下幾點小 tips比大家啦!
1. 除左菜,仲有好多款食物要食!
(圖片來源: 網上圖片)
為咗減肥而淨食生菜「維生」嘅朋友要注意啦!淨係食蔬菜類係絕對唔夠營養!記得要食多啲黑芝麻,髮菜等等富含鈣質嘅食物呀!
2. 唔好食太大量蔬菜
(圖片來源: 網上圖片)
咩話?菜都唔食得多?原來太多纖維反而會降低鈣嘅吸收,令到明明食咗落肚嘅鈣,都會痴住啲纖維變成便便……(嗚)所以唔好食太多含大量纖維嘅蔬菜啦~唔係叫你唔食!唔係叫你唔食!唔係叫你唔食!(好重要所以要講三次)
3. 食鈣時可搭埋維生素C一齊吃
(圖片來源: 網上圖片)
食緊含有鈣嘅野食時,可以搭埋有維生素C嘅野一齊吃,因為維生素C會有助人體對鈣嘅吸收.咁即係要食啲咩?小編建議:正常人就飯後食一個檸檬,唔正常就食飯個陣飲杯橙汁!
4. 食鈣片都有技巧!
(圖片來源: 網上圖片)
如果你都係覺得吸收嘅鈣唔夠多,咁你可以選擇直接補充鈣片.小編俾個小tips你:空肚食鈣片會比較有效咁吸鈣架!
記住呢四個 Tips,唔好淨係食綠葉,咁先係真正嘅健康素食呀~
相關文章:
邪惡食物是「被邪惡」?其實都有益?
Edited by CLASSES


text:
點解有d花旗參十幾廿蚊有交易,但有d花旗參要幾百蚊,甚至成千銀一兩呢?
分別就在於野生同種植花旗參的分別!
野生花旗參原產自美國同加拿大,以美國威斯康辛州的野生花旗參最靚.中國出產的花旗參都係種植的,產地包括華北,華東同陝西等地.
咁食野生同種植花旗參有咩分別?
就當然係療效啦.係中醫角度,大部份中藥材都要來自原產地,亦稱為道地,至有真正的食療效用,只有好少部份中藥材係栽培品種好過野生,好似紫蘇葉就以栽培的紅紫蘇質素較好;而金銀花亦以栽培品種較野生好.
點樣挑選野生花旗參?
野生花旗參體積較細少,表面呈黃白色或黃褐色,整株具有細密緊緻的環紋,有點似蠶蛹,體型脹卜卜而且非常結實.斷面緊密而無裂縫,而香氣特別濃厚,入口味苦味持久.
點分人工栽培花旗參?
培植的花旗參亦可分進口或國產兩大類.進口的花旗參主根較圓或粗短,有些更有開叉而分岔幅度頗大,表面黃白色或灰褐色,表面都有環狀細紋,但環紋較淺.至於國產花旗參呈圓柱形或圓錐形,表面黃白色,灰黃色或灰褐色,但表皮明顯較長滑,而參味最淡而且不持久.同時培植的花旗參,切片後可見年輪較野生明顯.
野生花旗參切片後可見年輪非常清晰
野生花旗參同人工培植花旗參價錢相差數倍,可能好多人都唔捨得買野生黎食.其實想經濟d都唔係無辨法,就係加重份量.因為人工栽培的花旗參起碼都有其實際療效,只係每棵的有效成份較野生為少,所以可以略為加重份量,其實都可以起到食療效用.唔同海底椰,真係要非洲塞舌耳出產的海底椰至係有食療效果.
另外有個小貼士想同大家分享下,就係用原粒花旗參,好多時d人會浸水再切,咁樣其實會令味道減淡,略為沖洗後原粒掉入湯中煲,煲十多分鐘後攞出黎再用剪刀剪開,出晒味之餘,味道唔會因為浸過水而變淡,而且又易剪開,可以慳番唔少力.
養陰補氣花旗參
同埋以前以為花旗參主要有降火功效,其實好多虛不受補,中氣不足,陰虛體質的人,都可以食用花旗參來調補.尤其男士經常飲酒應酬,又唔夠訓,不妨每日沖番杯花旗參石斛蜜糖水過佢飲,係一種非常養生的食療.女士們還可以加番少許田七,通埋血添.


text:
水牛
水牛係一種大型既偶蹄動物,養水牛喺亞洲同美洲都非常普遍.喺亞洲,水牛主要用嚟做勞動工作;喺歐洲嘅意大利,羅馬尼亞同保加利亞,水牛畀人當係奶牛或者養來畀人食.今時今日喺印度,尼泊爾,不丹同泰國重有野生水牛,澳洲北部都有野生水牛.喺東南亞既野生水牛來歷就唔係好清楚,佢哋可能係由野化咗嘅家水牛嘅後代,亦可能係本地原來就有嘅野生水牛後代,或者係兩者嘅交配產物.而家下野生水牛已經相當少見.
水牛奶較牛奶嘅含脂量高,因此比較容易保存.意大利著名嘅 Mozzarella 芝士同埋流行喺珠江三角洲嘅雙皮奶就係用水牛奶製成嘅.
分類[編輯]
水牛點分類,重有爭議.1941年Mac Greger認為水牛只得一種,下分兩亞種,卽河水牛(B. bubalus arnee)同沼澤水牛(B. bubalus carabanesis),而其他專家,分兩者做獨立種.
食性同生態地位[編輯]
同犀牛﹑水鹿一樣,水牛對濕地有正面作用:佢哋食草嘅行為可以控制植物嘅過份生長;佢地行路時所留低嘅糞便,同造成嘅大小水氹,畀咗昆蟲,蛙同雀仔提供食物同埋棲身之所,水牛亦都係老虎同鱷魚嘅主要獵物.
保育狀況[編輯]
喺香港,現時有兩個大型嘅水牛群:新界錦田同大嶼山貝澳,佢地都係以因為農民唔再耕田畀人遺棄.由於佢哋對濕地有一定嘅幫助,所以保育團體都認為有保護嘅必要.但佢地喺香港並唔受到保護,亦未有更具體嘅研究.
米埔喺2006年7月,藉著世界自然基金會成功申請環境保育基金的撥款資助開始引入一頭雌性水牛,藉著水牛每日食草同埋喺泥沼中散步,透過「踩爛」雜草,減少植物數目同埋增加沼澤地,改善候鳥既生活環境.


text:
Marv0826 發表於 16-10-19 01:39
同朋友屋企人報左個5天韓國團,新X報團時問過3次都話成左團, 講到實牙實齒話仲剩幾個位叫我地要報快手.收 ...
其實真係好唔保障旅客架,好多年前我跟呢間去旅行都中過伏,
我同我老公係個半月前就去睇團報名去韓國,
個時佢宣傳單上有兩個回程航班資料,一班中午三點幾機,一班晚上九點幾機,
職員職一定係是旦一班番而且多數晚機,咁我地諗,最差情況都係中午機,
都OK啦.
點知到出發前唔夠一日既時間我地先知個回程時間係早上機,要零晨起身出發去機場個種,
(因為領隊打黎 confirm 我地集合時間,我地多口問回程時間諗住話比阿媽知幾時番黎先知道),
變成少左至少半日玩之餘仲要個日都計領隊導遊錢喎!
問個領隊,佢話佢一直都只係知係零晨機所以唔知我地講乜,
好無奈個個 moment 只好照出發,
最攪笑係去到旅行途中
,我地問番其他團友,
原來佢地好多都唔知回程時間係早上,
因為個個報名時宣傳單張都仲寫之前個兩班機,
連其中兩個 party 係出發前一星期先報名既,報名時職員都仲係話中午或晚上機,
之後佢地睇番張單,
先睇到下面有一堆數字,原來個個就係回程時間!
但佢地話出單時,職員都無話回程係早上喎!
結果,個D張單有寫呢D數字既團友,
因為無証據証明職員誤導,
所以無得追,
我地早報名,張單無寫回程時間,
就可以追數 $300 (其實如果當時有商品說明條例既話,佢地絕對係犯左!!),
但都要追半年,而且佢地預備左退款都無通知我地,
要我地成日打去問先有羅!


text:
Bad Mood Day
今日心情超級的差.
唔知做乜野﹐又唔係話有乜野事發生左﹐公司裡面又無收到其他人的「說話」﹐屋企人都無﹐全日都過得好太平﹐但係就係非常之「I am nothing, nothing to me」.
唔知係咪呢排熱氣得滯﹐有朋友話佢熱氣得滯的話夜晚好難先訓得著.起初我笑佢作大﹐呢幾日就報應係自己的身上﹐晚晚明明累到 PK﹐但都訓係張床度眼光光成粒鐘.點幾兩點上床﹐三點都仲望住個鐘係度發呆.越不滿意﹐越多念頭.念頭越多﹐越難入睡.越係望住個鐘就越訓唔著.失眠第一大忌就係望住個鐘計下自己仲可以有幾多個鐘頭訓.
一星期五晚都係咁喎!好辛苦呀大佬.
累積到尋日﹐再加埋公司無野做…其實有野做架﹐但係因為個 database 淨番的 CONT 我唔想理…太煩啦﹐我做左一年﹐乜野煩野未見過? (迷之聲:見得咁少都仲係度懶勁) 但係今次呢個 CONT 真係超勁激喪煩.我相信如果係我公司裡面個班身嬌肉貴的經紀大帝們去做的話﹐一定跳晒樓都未天光.
其他的事都因為太多人係附近乜野都做唔到.好灰.
好多個 moment 我都好想打人﹐又好想大叫.但係礙於環境所限﹐我去到廁所逃避﹐都唔覺得心境有所開朗﹐我想做個 slide 來「豪放」一下 - 都幾乎扭親腳.頂.
好累﹐好肚餓﹐好眼訓﹐好悶﹐好厭﹐好想走﹐成個 mood 都奇差無比.我會形容為一個「要跳幾十次 bungee jump 先能平服」的心情.
好辛苦先等到放工﹐乜都唔理﹐為求「解脫」﹐我第一時間諗到最能夠「解脫」我的方法﹐就係食!
食食食!
即刻過去 Queen’s 買個「薄餅」食下﹐足足 $7 ﹐你都估到有幾大個.食完之後行到寵物街﹐再食香港仔綠 van 站前面的燒賣.企多一陣又見到佢炸起一大堆桌球咁大粒的野﹐問佢咩來的﹐佢話係炸魚蛋.嘩﹐少理那星﹐係咪咁 L 大粒呀?整串來試下有乜 G 咁巴閉?! (是日心情奇差粗口滿天飛好唔要得).
基本上除左一口氣勁食完開心番﹐同埋飽番之外﹐就係因為最後一口氣食晒四粒剛炸起的魚蛋﹐滯到飛起.
再去世貿打機燒銀紙﹐終於都開心番d.


text:
堅尼地城站
堅尼地城站(粵拼:gin1 nei4 dei6 sing4 zaam6;英文:Kennedy Town Station)係香港一鐵路車站,喺香港島堅尼地城.堅尼地城站係港島綫總站,二零一四年十二月廿八號啟用.
因爲起站要佔用堅尼地城泳池,所要另覓新址重建.
史[編輯]
一九六七年初步起集體運輸系統,堅尼地城站係港島綫總站.原設計喺域多利道,堅尼地城屠房同鐘聲泳棚側邊.鐘聲泳棚一帶嘅臨時巴士站,會變成永久,即係家下堅尼地城巴士總站.原站設計想將西部海面交通,由此站接駁.站會有碼頭,坐船來往澳門同青山.而陸路有接駁巴士,往來摩星嶺住宅.之不過最後無實行.一九八六年港島綫通車,都無起堅尼地站,皆因貴而客量不足.
二零零五年六月,地鐵建議堅尼地城站,爲港島綫延伸段,即係西港島綫嘅車站,而非早前建議,南區地鐵支綫車站,該支綫原本叫西港島綫,即南港島綫前身.個站亦東移科士街臨時遊樂場地底,即爹核士街同士美菲路一帶.
堅尼地城站喺2014年12月28號通車,成為新嘅港島綫總站.
車站結構[編輯]
地鐵公司2006年8月發表西港島綫修訂建議方案[1],堅尼地城站位於科士街臨時遊樂場地底,即爹核士街及士美菲路一帶.車站分為兩層,地底一樓係車站大堂,地底二樓係兩個側式月台,月台設計近似上環站.而車站地面出口,即舊堅尼地城游泳池個位,設有公共運輸交匯處,方便鐵路乘客轉乘其他公共交通工具[2].
車站樓層[編輯]
車站出口[編輯]
堅尼地城站有三個出口,位置如下[3]:
地鐵諮詢過公眾,當地居民認為出口選址,偏向於科士街一帶,建議喺卑路乍街加出口;市民建議加九出口,地鐵尚未答覆.卒之最後起得嗰3個.


text:
(韓國男人同某d文化係垃圾,連佢都係咁講)
講下我地點識先,個時用一個語言學習既app諗住學下外語
(個app係search一d識你想學既個種語言既人,而佢又想學你識教既語言)
就search到依個想學正體中文既女仔
其實想學正體中文既外國人真係少之有少,於是我問佢點解想學
佢話因為想住係台灣(而後尾傾到原來佢既ex係台灣人)
傾傾下,發現我地越黎越多野都好似
興趣,性格,鍾意既野,唔鍾意既野...9成係相同
種感覺真係好神奇,有d興趣/行為明明好冷門都好似
好快就傾到不知日月
係頭三個月,除左佢一開始send黎既相外,我都冇收過仍既相
傾計app連頭像都冇,甚至佢把聲都係三個月後偶然教我韓文先聽到
所以都幾特別,可以同一個完全未見過既人傾計傾足三個月
都證明我地好多話題好多野講
後尾終於見面,本身都有d心理準備但見面個時都幾緊張
而且佢仲要同我一樣高(其實一早知),個時都幾驚幾個月既友情會因為見面而冇哂
但好快我地就一齊左,依家定期每個月都係佢飛黎一次,我飛去一次
佢真係比到一種「女人」既感覺我
就算個時只係朋友,佢都好記住我所講既野
佢亦都係一個好努力靠自己既女仔,
依家只係21歲但已經有部audi a5
有錢租樓(韓國租樓可以係比一筆錢業主,合約後會比返哂d錢你,業主應該係靠筆錢去投資而去賺錢)
對男仔亦好到痴哂線,佢已經算係韓國女人中獨立d,有主見d
但對住我都係好恭敬咁,會幫我準備好多野...
依份係我地識左3個月後佢寄比我既生日禮物
幾張卡,信,禮物,仲有自製既禮物
個時同佢只係朋友關係,但老實講佢份禮物珍貴過哂我一世人收過既禮物
份禮物都係細心到痴,好似d護膚品咁,佢自己走去「啤」口
佢眼中既韓國男人係垃圾,
而且佢都講正常韓國女仔係唔會想同韓國男仔拍拖
因為韓國男仔視女人為玩具,而且真係極大男人
我成日都好懷疑韓國男仔到底點對女仔
因為我有時只係做d好基本既野佢都話「電視先會出現」
我本身對韓國冇咩特別感覺
亦知道好多韓國好多負面既野
但韓國女人真係贏哂
整容的話,佢都話韓國真係唔少女人有整但佢冇整所以唔洗串我
(睇返細個d相真係差不多樣)
好似講得好多,歡迎問下問題!


text:
暴力特區
《暴力特區》(法文:Banlieue 13)係一部法國動作片,喺2004年11月10號喺法國首映.
劇情[編輯]
2010年,巴黎其中一個貧民區畀人叫做「第十三區」,嗰區畀黑幫,毒販等霸住,毒品,槍械泛濫,政府方面放棄咗對嗰區嘅管治,重用圍牆隔開嗰區,任得嗰區嘅人民自生自滅.
一個叫做Leïto嘅居民,為咗保障佢住緊間屋個屋主嘅安全,一個人向Taha嘅黑幫發動襲擊,嗰陣時搵到好多可卡因重銷毀咗,Taha班埋大批手下追殺Leïto,Leïto用超乎常人嘅體能避開追捕,但係Taha脅持咗Leïto個妹Lola做人質.Leïto就向Taha嘅基地進攻,救返Lola,重反而脅持咗Taha.Taha畀Leïto帶咗去喺嗰區邊界嘅差館,但係警察唔單止唔受理,重拉咗Leïto,又放咗Taha,任得佢擄走Lola.
六個月之後,一個叫做Damien嘅臥底警員,喺十三區外便冚咗一個地下賭場,拉咗個阿頭.無耐收到Taha偷走核武器嘅消息,嗰件武器會喺24個鐘裏便自動爆炸.為咗阻止核武襲擊,Damien唯有同畀人收咗監嘅Leïto攜手合作,化解危機.
睇埋[編輯]
拎[編輯]
- 暴力特區電影首頁 (法文)


text:
小西灣
小西灣,本名柴灣仔,亦叫小柴灣,係香港一地,亦喺一灣,響柴灣東面.灣已填,化身新興嘅住宅區,人口約莫七萬.行政上歸東區.
名[編輯]
原名柴灣仔,皆因地近柴灣.英文柴灣初時不繙Chai Wan,或口音,或誤聽,繙做Sai Wan.柴灣仔就半音半意,繙成Little Sai Wan.及後師爺不明所以,將佢倒繙做小柴灣,小西灣.師爺再倒轉返英文,今英文寫Siu Sai Wan.
地理[編輯]
小西灣喺柴灣一帶,範圍包括永泰道以東嘅地方.喺未填海之前,小西灣係柴灣東邊嘅灣仔.
史[編輯]
小西灣一帶原本係英國情報中心.1947年,英國同埋美國,澳洲,加拿大,新西蘭簽署聯合收集情報嘅協議.因此,英軍喺小西灣起咗成個遠東最大規模嘅情報中心,監聽中國無線電通訊.到咗1980年代,香港將會鐵定會交畀中國,英軍就將成個情報中心拆到渣都無淨.
去到1980年代,因為要起地下鐵路,柴灣市區嘅徙置大廈要拆,政府為咗安置呢班居民,加上應付日益膨漲嘅市區人口,所以決定開發小西灣.當時政府見小西灣個小西會令人諗起屌屄兩個性器官兼粗口字,唔係咁好聽,所以建議過改名做小柴灣,但因為當地居民反對,所以幾年後小西灣邨落成,將個名改返做小西灣.但係家下香港的士同業都採用佢嘅諧音做呢個地區嘅暗語.
小西灣由於好近鯉魚門,環境極佳,所以政府就喺當地起居屋來賣,樓盤包括富景花園,富怡花園同富欣花園等.而對海皮一塊地,更加引到大型地產發展商信和置業來投,喺1997年佢用咗HK$118億投到,起咗豪宅藍灣半島.而該地價就創下香港最高賣地成交價,至今都未打破.
社區設施[編輯]
教育[編輯]
小西灣有多間中小學校,中學有中華基金中學,漢華中學,福建中學 (小西灣),衛理中學同嶺南衡怡紀念中學,而小學就有培僑小學.
交通[編輯]
藍灣半島起好,小西灣越來越多人住,新巴同城巴兩間巴士公司將唔少原本以柴灣東為總站嘅巴士線,加長到小西灣,總站重搬到小西灣邨同埋藍灣半島兩個大巴士總站.
政府曾建議地下鐵路研究將港島綫從柴灣延伸入小西灣,但由於路線太過兜轉,地鐵公司唔受.地鐵亦研究過用輕便鐵路將小西灣同柴灣連埋,但係造價同融資好多問題搞到不了了之.


text:
香港人真係好鐘意認屎認屁,只要你攞住香港身份證,你得到任何獎項,都會有某團體出黎話呢個係香港人,係我哋香港之光,完全冇理過佢係咪真係因為香港訓練出來而得到獎.心諗,你畀過啲咩去訓練人?你畀過咩環境人?係香港嘅時候你有冇支持過人?有冇提供過資源?輸打贏要.
有好多所謂「香港人」都係飲外國奶水大,係外國受訓,走外國草地.贏左就係歸功於你?要睇你點定義為「香港人」.法律上,有身份證都叫香港人,而今次香港足球隊都係一樣,好多人唔理好醜,覺得贏左就當香港人之光,但係點解大陸人攞到身份證你又唔認同佢係香港人呢?究竟你係跟法律定係睇心情呢?佢有貢獻你就拿拿林認佢係香港人?
今期香港隊所謂贏,我就唔恭喜啦.見到個出場名單,嚇一跳.就好似你組隊巴西隊之後叫自己香港隊,入面全部巴西人,你畀個身份證佢叫佢做香港人,或者你畀錢買起美斯,畀身份證佢,然後叫佢做香港人,佢贏左就好滿足大叫香港隊好野,咁樣既話入Final都唔成問題架,足總要威,要賺錢,就算入面冇一個黃皮膚黑頭髮,香港人仍然大叫香港隊好野,總之贏左就乜都得.
大陸串你香港隊有幾多香港人,其實呢個問題好多年前既LMF都曾經串過.
正所謂本地薑,未必好砌.本地波,又真係幾難睇.你睇下隊「港聯」既外勞比例,已經遠遠超出左市民既估計.世界排名卒之升到百幾位,件波衫都仲係尐核突既設計,咁渣都打假波,竟然仲要有人制.而香港隊入面咩人種都有,如果唔係因為人種問題,你認為香港隊會加入外藉球員嗎?講到尾都係想香港隊同其他外國球隊差距唔好太遠,用外國人既身形,體力,去拉番近少少.
而家嘅香港人真係唔俾人串得,好有蝗味,冇左英藉時期嘅商貴氣質,郁尐就拍人片,當街鬧人,起底.大陸人有霸氣,香港人其實都唔係高級好多.97後出生既年青人,蝗氣更重,唔鬧得,唔打得,唔串得,不接受其他異見,異己者,必然人錯,只有自己是對的.
我地呢班老人家,只認同50年代嘅香港足球.當中也有台灣人,大陸人,香港人.大中華球隊,更顯龍的傳人.
如今的香港隊,我都不能叫佢做香港隊,如果你話代表香港,我會揀明星足球隊.雖然呢個情況好多球隊都有,但香港人真係唔需要用咁既方法去誇大自己既實力,等香港真係有一隊香港隊既時候先開心都未遲.


text:
Thursday, 21 February 2008
嘩, 靚女呀!
今個星期其實係我 reading break. 雖然好多o野做, 下個星期一要交論文 proposal 第一個 draft, 又要改卷, 不過都係以大無畏 (或曰: 冇有識死) o既精神勁玩多日, 其中包括勁玩新出o個隻 Lost Odyssey, 呢隻 game 都 ok, 遲下爆o左就會講下, 同埋同妹仔 download d 電視劇落o黎勁煲.
其中一齣叫做"愛情新呼吸," 改篇自王文華o個本"61x57", 唔知點解改到個名咁鬼肉酸. 雖然o係大陸拍, 其實都幾好睇, 好過 tvb 最近一連串水準極低o既衰劇, 可惜都有好多缺點, 例如 d 古怪剪接, 同埋非常難聽o既配樂. 不過我唔係要講呢齣劇拍成點, 而係要講入做做女主角林靜惠o個個台灣妹. 一開第一集就心中打個突, "嘩, 做林靜惠呢個女仔好靚喎!" 我都唔係成日會一見到 d 女演員就覺得好靚, 相反係好多時人地話靚o個 d 女星我都覺得麻麻. 所以今次一見呢個之前未見過o既女仔就覺得好靚, 真係俾佢電到, 值得表揚一下. 尤其鍾意佢戴眼鏡個 look, 五個"正" (正正正正正). 可惜劇中佢只會o係同男友鬧交o個時先會戴眼鏡.
眼鏡 look:
冇眼鏡 look:
Posted by Howtindog at 19:05
Labels: 電視
0 comments:
Subscribe to: Post Comments (Atom)


text:
大,中,細交易員篇
大細係佢哋相對嘅年紀,同佢哋嘅成就,名譽,地位無關係.
大交易員行事係屬於小心謹慎個隻.『落場如出海捉魚:返唔到岸就捉到多多魚都係假.』就係佢嘅座右銘.又唔知係咪咁啱得咁橋,佢雖然唔可以話係the last man stand,但至今仍然乞立不倒.恭喜恭喜.唔知係唔係因為我哋呢行今日唔知聽日事,從佢嘅行為推論,佢一定認為擁有物業係long the market,係投機工具.佢一直都係好似草叢中餓狼等候機會出擊,通常佢搵到三,四十個巴仙,亦即係三,五,七年租佢就收水租屋等下轉.除左08年呢轉,早幾潮樓價彈升佢都有份.見佢搬嚟搬去就真係幾煩.最大隱憂係一旦被人退休咗又或者過幾年真正榮休,無張糧單搵鬼租間屋俾你.我認為報紙講到劏房租貴過天水圍只可以用無乜業主信劏房租客有租交嚟解釋.
中交易員係我識嘅人之中最緊跟潮流嘅表表者.佢六四後申請移民,九三年倒做到最後一刻賣樓移民去一個港人當年移民熱點,九六回歸香港後我見返佢,佢同我講:『移民果度點,點,點差,搵唔到食,啲樓又唔上....最慘走甩咗香港過去幾年嘅物業升浪.我已經賣咗嗰面間屋,啱啱重鎚出擊咗層XY花園,一定要補償返過去幾年嘅損失.....』我認為佢投資(同投機)係同市場跳tango,你feel倒音樂嘅節拍就如魚得水.快音樂叮咁多多就係帶舞,技驚四座.但如果你好唔好彩慢佢叮咁多多你就比人踩完左腳再踩右腳.好多時你輸錢係因為你太叻,快咗唔止係叮咁多多就出事.我會通常話佢聽:『牛頓投資都係咁上下級數.』去安慰佢地(當然更多時係安慰自己)
細交易員同佢唔係深交,佢知佢不幸97年代入咗新鴻基當年係青山公路一隻當紅炸子雞.應該係Ronold兄早前提起過個隻.後尾話交通唔方便搬返出市區,早兩年隻雞仲係潛緊水,近排有無走雞就唔知啦,人哋傷心事無謂追問啦,係無.而家賽後檢討,97年因為大家博短炒,所以相對普通單位嚟講大屋苑嘅premium係非常高.因此就算你不幸係97揸咗貨,只要唔係大屋苑,你點死都有個譜.就算過去幾年大牛市,幾年前你同發展商高水買咗一手特色戶都可能無乜好下場.
重點聲明:故事人物純屬虛構,如有雷同,實屬巧合.


text:
- ClubONE Wedding Planner 共 114 篇分享
-
發表日期:2016-03-18 11:40:14《 Polly @ ClubONE Wedding Planner 》
女仔通常都貪靚架啦,但一日24小時總係好似唔夠用咁.
日日返工放工已經好攰,放假就只係想約下朋友去街,又或者攤係屋企咩都唔做hea足成日…
其實有時都想打扮下嘅,不過又有心無力…要我去美容院或者salon坐一日真係寧願留番啲時間訓覺,哈哈.
最近,我就買就部DIY gel甲機,價錢唔算太貴五百零蚊到有交易,機仔細細唔阻地方,試玩過幾次後可以同大家分享下:
1. 先清潔左甲面,搽層base,佢嘅設計就好似一般指甲油咁有埋掃,就咁搽上甲面就可以,先搽晒一邊先
2. 搽完就可以照燈,燈機好容易操作,撳開關制開著部機
3. 佢本身已經preset個照燈時間,一般30秒就ok
4. 照完之後就可以搽顏色嘅gel,同搽base一樣都係照咁掃上面,搽晒一邊又再照燈
5. 照完燈後可按照個人喜好睇下鍾意實色啲定透啲,如果鍾意實色啲就再重覆啱啱個步驟一次,直到你認為滿意為止
6. 完成左上色後,就可以搽top,又係就咁掃上面後照燈,照完再用支清潔水抹一抹個面就大功告成!
係咪好方便呢?
我自己整一對手大慨半個鐘就搞掂,成個過程都係搽同照燈,整完出黎就好似平時街整嘅gel甲咁,甲面亮晶晶,而家又唔易崩!
仲有一個好處 - 係拆甲都可以由自己去做!
佢有支拆甲水,只有滴啲落化妝棉再係甲面敷一陣,攞支棒仔一刮就甩,隨時想換個新色都好方便,啱晒我呢啲又懶又想靚嘅人
大家若果無整開hard gel甲驚要磨到真甲面嘅話,不妨可以試下呢款免磨甲嘅soft gel機!


text:
姓邊的好聽的女孩名字有哪些呢?名字對人的一生是至關重要的,它在見面之前就已經決定瞭別人對你的第一印象,而且在漫長的人生裡,還無數次地暗示著你自己對未來的判斷,因此給孩子起名,一定要慎重,那姓邊的女寶寶該取什麼樣的名字,下面姓名網為大傢介紹,姓邊的好聽的女孩名字!
姓邊的好聽的女孩名字
邊振紅 邊殿紅 邊彩莉 邊建芳 邊茹雲 邊春美 邊玉梅 邊諫冉 邊恩娟 邊怡芮 邊健文 邊碧琳 邊嘉霞 邊璐霞 邊石娟 邊卓玲 邊松芳 邊恩怡 邊窈婷 邊秀虹 邊小潔 邊曉琴 邊怡宸 邊笑冉 邊春燕 邊庭芳 邊柯瑤 邊怡澤 邊尚玉 邊孚紅 邊金梅 邊惠琴 邊丞琳 邊莉沙 邊玉瑤 邊婷 邊文文 邊秋婷 邊怡人 邊培婧 邊瑜潔 邊雨妍 邊秀蕊 邊莉花 邊詩潔 邊昕紅 邊錦潔 邊阿婷 邊怡純 邊紜妍 邊樹萍 邊啟文 邊泓茹 邊媛婷 邊燕汐 邊婉玲 邊曉娟 邊聰穎 邊俊玲 邊志霞 邊廷秀 邊艷燕 邊鑫玉 邊軍艷 邊林美 邊旭文 邊子嫣 邊抒文 邊玉 邊長紅 邊蓓麗 邊心茹 邊靜芳 邊君燕 邊珂穎 邊夢玉 邊林蓉 邊芝萍 邊子瑩 邊鑫悅 邊矯瑩 邊怡涵 邊竹婷 邊麗 邊珍英 邊秀芳 邊祉美 邊君娜 邊梓婷 邊小妍 邊春梅 邊雅婷 邊伊琴 邊麗芬 邊正玲 邊婷亭 邊莉雯 邊琳林 邊毅娜 邊梁悅 邊靜娜 邊娟娟 邊再莉 邊紹玉 邊雨妍 邊姿倩 邊俊文 邊瑛雪 邊韻潔 邊功玉 邊妙倩 邊琳潤 邊權芳 邊莉菲 邊惠婷 邊欣妍 邊陳婷 》》還是沒有找到滿意的名字?不妨問問大師.
邊鳳瓊 邊詠玲 邊素霞 邊婧如 邊睿雪 邊宏燕 邊文秀 邊守雪 邊婧文 邊依瑤 邊君婷 邊紫穎 邊雅燕 邊洋倩 邊錦娜 邊昭悅 邊進蓉 邊昔蓉 邊倚文 邊虹秀 邊倩宜 邊虹麗 邊小玲 邊輝芬 邊麗芳 邊四美 邊和萍 邊汐瑤 邊琳帆 邊志霞 邊莉婷 邊小梅 邊夢婷 邊名美 邊名花 邊燕平 邊凌嫣 邊鐵瑛 邊廣文 邊春艷 邊語瑤 邊秀妍 邊婧宜 邊如玲 邊鳳麗 邊正怡 邊莉萍 邊泗媛 邊雅娟 邊喻茹 邊昊玲 邊冰瑤 邊淑蓉 邊九倩 邊頤妍 邊玉萍 邊鑫妍 邊焉婭 邊愷婧 邊麗萍 邊秀茹 邊愛萍 邊義瑩 邊一美 邊慧娟 邊金雪 邊鋃瑩 邊燁穎 邊瀛萍 邊蓉蓉 邊潔梅 邊美怡 邊芳梅 邊彩婧 邊麗琴 邊秀芬 邊妍馨 邊會芬 邊良婷 邊麗琴 邊瑞艷 邊澤怡 邊思琴 邊慶怡 邊茗婧 邊嶼霞 邊進花 邊曉霞 邊天悅 邊倩汶 邊巧英 邊媛鈴 邊俊霞 邊彩霞 邊明莉 邊怡沁 邊花花 邊志文 邊恩玲 邊萱瑤 邊泓瑛 邊琳莆 邊莉泊 邊少娟 邊偉麗 邊婧柔 邊月茹 邊棠倩 邊悅蕊 邊婧翔 邊宜婷 邊婧藝 邊悅祺 邊莉琴 邊韋紅 邊希琳 邊韋艷 邊琳玲 邊悅澤 邊歆娟 邊昊冉 邊雪悅 邊山紅 邊後文 邊羽娜 邊玉 邊傢妍 邊婧璐 邊婧淼 邊淑霞 邊佳文 邊玉瑩 邊麗霞 邊慧娟 邊歆瑩 邊雨潔 邊瑩蕓 邊心妍 邊鳳萍 邊瑤琪 邊向麗 邊王芳 邊玉萍 邊婧恩 邊幸潔 邊姝穎 邊采瓊 邊朝霞 邊海昊 邊友瑜 邊禎怡 邊敏婷 邊雯悅 邊思穎 邊諾怡 邊呂美 邊子婷 邊美艷 邊琳
邊婭雙 邊雅瓊 邊紫麗 邊裘瑛 邊麗芳 邊朋芳 邊文婷 邊唯倩 邊淑潔 邊悅蜓 邊永娜 邊瑞芳 邊得婷 邊春玲 邊雯娟 邊怡丁 邊清文 邊巧穎 邊紅娟 邊懿梅 邊姝瑩 邊嫣然 邊小芳 邊茹夏 邊天穎 邊巧英 邊嫣娉 邊淑英 邊細燕 邊悅琪 邊嬋兒 邊新悅 邊莉文 邊茹文 邊海茹 邊亞文 邊盈玉 邊蒽婷 邊婭可 邊佳穎 邊婧淵 邊成玉 邊臨雪 邊香梅 邊薇玉 邊偉琴 邊利玉 邊俊英 邊鈺倩 邊千紅 邊晴瓊 邊怡潤 邊其英 邊偉娟 邊金玲 邊義婷 邊檢英 邊雯萍 邊儷文 邊悅楷 邊汗文 邊琳恬 邊文艷 邊紫嫣 邊燕 邊琳瑯 邊祥倩 邊科文 邊悅濤 邊華芳 邊怡穎 邊紹雪 邊可 邊偉明 邊佾蕊 邊茹彥 邊妍舒 邊福麗 邊源倩 邊琴凰 邊鈺蓉 邊瑞玉 邊鉉萍 邊紫琳 邊珂妍 邊佳美 邊露瑤 邊翠容 邊建力 邊華彤 邊汶茹 邊怡蘭 邊瑛滎 邊淑瓊 邊艷蓉 邊漢文 邊昕茹 邊偉莉 邊杏玲 邊陵艷 邊穎 邊笑冉 邊嘉婷 邊婉怡 邊煊婷 邊宏悅 邊連英 邊蘭萍 邊學琴 邊慧悅 邊婧婷 邊小萍 邊靖秀 邊繼紅 邊昭婷 邊永麗 邊小琴 邊曉潔 邊妍漣 邊美玉 邊雨潔 邊瑛 邊翰穎 》》還是沒有找到滿意的名字?不妨問問大師.
一, 姓氏起源
1, 商代有諸侯國邊國(今地不詳),為伯爵,稱邊伯,其後以邊為氏.至周王朝時,有大夫亦名邊伯.
2, 出自子姓.周朝時,宋國國君的兒子名城(一名禦戎),字子邊,其後世子孫便以邊為姓,成為邊姓一支.(責任編輯:八字免費算命網)


text:
尋晚睇完好多人講嘅果集我係乜乜乜,終於見識到乜叫港女應該具備嘅條件.
事先聲明,我都覺得唔睇樣之下搵男神係一個比較無理嘅行為,但係經過第一回合發言之後,有一位著住杏色外套白色津領嘅小姐一直讚緊游學修有幾真有幾幽默,然後話另一位講野太老練,言下之意即係佢識講野,呃女多嘅機會更大.就咁睇,佢應該係更著重內在美果類人(當然我相信最低限度係要兩位外觀都唔錯).點知一見到劉鳴煒真人之後,佢就係其中一位秒速跑過去,然後仲要大讚佢點成熟,對眼點正.咪住先!之前你唔係話佢講野好老練咩?你唔係「應該」睇重內在美咩?點解轉軚之後嘅讚美詞全部都淨係關樣事?到底正嘅係對眼定係佢份身家,我真係唔肯定,只係依位女士好完美咁表達出女人嘅假可以去到一個乜野嘅地步.
點解女人可以咁假?有另一位女人可以答到你.當游學修問佢點解問乜都係關錢事嘅時候,佢就講左一句「因為我地而家講緊價值觀吖嘛」.價值觀依個詞本身當然唔單單係講錢咁簡單,但對香港人黎講好似真係只有錢先會有佢嘅價值.大部份香港人做所有野都係為左錢,藍絲為左三百蚊出黎遊行,老野為左有野食而投票,上班族為左返工搵錢而對社會不聞不問.佢地唔知道自己為左利益而做嘅事對政治有幾大影響,甚至佢地連政治係乜都唔會去理,因為佢地嘅人生只有一個價值觀——就係錢.好多女人話要慢慢理解下先,其實唔係真係理解下你為人咁簡單,而係要諗下同你一齊可唔可以衣食無憂,睇完依個節目你就會明.
係節目裡面有兩個女人我好欣賞,一個係話政見不同就會分手果位女士,佢問嘅問題比我見到佢著重意識形態上嘅價值觀,亦都係關心香港政治時事.係香港要搵到一個咁嘅女仔唔易,特別係好多口講自己係黃絲,但講多兩句政治話題就覺得悶然後轉話題問你今晚食乜好.當一個人知道佢要關心嘅唔單止係自己生活,仲有自己生活緊嘅果一個地方,我覺得咁樣先可以叫做係一個港人而唔係一隻港豬.另一個我欣賞嘅係一直企中間冇表態到最後見樣先企埋劉鳴煒果邊嘅果位白臉紅唇.佢話劉鳴煒個PACKAGE好正,其實我明佢講乜喎,萬一有幸做佢老婆,唔單些有個靚仔老公,仲做埋主席太太出入上流社會,手執黑卡買野有人找數,咁完美嘅富婆生活,仲唔係對女人黎講最優惠嘅「PACKAGE」咩?
最後我想提下話劉鳴煒唔離地果一位女士,劉鳴煒就係話係香港買樓只要唔去日本唔去玩儲多啲錢就搞得掂果位.如果咁樣都唔係離地,我諗你真係住緊天空之城,係萬二呎高空都仲可以腳踏實地.擦鞋唔係問題,但係節目上面擦錯鞋,真係會柒一世.


text:
掌相面相都係屬於風水命理既一環,好多人係遇到困難果陣都鍾意搵師傅去指點一二.到底風水可信性有幾高?我唔識答你,因為我曾經比過我既八字(即係出生年月日)一個學過既網友睇,結果佢講既野的確有七八成準,係未見過我個樣同唔知我係咩人之下可以得出咁既結果唔係單單好彩就講得通.但你話街邊擺檔果班師奶啊叔既話我就覺得似係斷估居多.咁點解我仲提議你帶女朋友去睇下八字?無他既,你講既野佢唔信,但風水佬講既就會信到十足十,咪當搵風水佬幫下口講多你幾句好說話.你問我點解風水佬實幫你?等我慢慢講你知.
街頭風水其實係捉你心理多過真功夫.通常男睇就話你有做老闆既潛質,個人幾醒目,肯下苦功就會有出頭天.前兩者冇咩人唔鍾意聽,後者更加係你啊媽係女人既演化,但聽完之後你就會覺得佢有啲料到.我曾經同女朋友係旺角街邊檔睇過,免費三分鐘入面講既都係好說話,對住我又係講上面果幾句,對住我女朋友就話佢係賢妻良母,會生仔既機會高,冇咩做野既運,第日都係做少奶奶.女人更加鍾意人讚,發夢都想自己男人可以蒆起自己,就憑依幾句我女朋友已經覺得個師傅係神既化身,專登落黎指點下佢.而係三分鐘既尾聲,佢睇一睇我女朋友隻掌,然後就話佢假桃花多,要兩年後先會穩定,又同佢解釋假桃花即係會拍拖但最後唔會係真命天子.一聽到依度,就好似睇卡通片主角準備出必殺技果陣就話今集完畢,我女朋友急不及待想聽落去.咁師傅見到魚已經上釣,就話免費就睇到依度,覺得準既幫襯下佢,師傅都要食飯咁講.話左冇問題之後,其實你唔難發現佢講既野同免費果三分鐘都冇咩分別,就好似我女朋友咁,大約都係話事業線唔夠好(手掌果條,唔好諗錯)就要靠多啲人,唔好怕怕羞唔敢叫人幫.點解師傅會咁講呢?因為由一坐低開始佢連想問咩都要我代佢同師傅講,師傅又點會睇漏眼呢?
至於點解我會話風水佬一定幫你?好簡單,要記住你係比錢佢果位,即係佢老闆.坐得係度幫你睇,緊係但求講到你開開心心聽落又覺得幾中咁,到「埋單」果陣咪打賞多少少比佢囉.就好似之前講到我同我女朋友都有假桃花,我女朋友既桃花運兩年後先穩定.係依個時候女朋友望一望我,咁師傅好自然問我係佢邊個?我又好冷靜咁答左佢一句「男朋友」.係聽到之後,依位師傅就馬上轉口風.「嗱,我睇佢面相呢,就好錫女朋友既.不過佢就唔識點樣表達,有時激嬲左你又唔知點樣只返你,係咪呢?」最衰我冇帶會考證書係身,唔係我應該會拎出黎指比佢睇我口試拎五星的,我最自豪既地方就係死淨把口,佢居然話我唔識講野.唔知係咪怕得罪我,佢又補多句「我睇佢命中都有好多假桃花,但唔係佢去溝女喎,係啲女過黎搵佢,所以唔關佢事嫁.」我見師傅咁睇得起我,我都唔好意思當住佢面大笑出黎,唯有對住佢微笑一下.你問佢講既野準唔準咩?真係見仁見智,佢有野同之前果位八字網友不謀而合,亦都有啲明顯錯到離譜.但如果講服務滿意度就應該比滿分佢啦,唔單止起勢咁話我對佢好好好好,又強調第日有女性埋身都係因為我條命既問題.而我女朋友條命就唔岩做野,即係暗示第日有我養,唔洗佢做.見佢落足嘴頭,將三分鐘既說話再拉長到三個字黎講,而我女朋友又聽到笑到見牙唔見眼,咁佢問我仲有冇野問果陣我都話冇啦,比錢啦.「多謝哂,面相五百,掌相三百.」我差小小就噴血,十五分鐘收我三五百,你一個鐘咪好搵過律師仔?不過騎虎難下,而佢又真係講到我女朋友笑住咁走,就當係做善事啦.
就算你條命再差都好啦,只要你係老闆,個風水佬都會用佢既語言藝術再佢講到「其實都幾好嫁,係差小小運氣.等下啦,再等下就會好啦.」咁樣.如果你女朋友成日都唔信你岩佢,唔信你真心,不妨帶幾舊水去搵個風水佬.到最後你會發現,買隻千幾蚊既熊啤啤,都唔及你比三百蚊去請個風水佬去「點」下你女朋友.如果你信風水既,三百蚊指點迷津算平;如果你唔信風水既,三百蚊就令你女朋友覺得你係真命天子要對你好返啲,直頭係抵到爛.


text:
中國風情
講起性感嘅情趣內衣,好多人第一時間諗起歐洲嘅吊帶襪同性感胸圍.其實情趣內衣嘅款式繁多,好似極富中國風情嘅小肚兜,挑情效果拍得住西方嘅情趣內衣.Lily笑道:「其實我好鍾意着中國嘅肚兜,除咗因為佢嘅質地舒服外,亦因為肚兜上嘅圖案相當精美,冶艷嘅款式配上唔同嘅刺繡,簡直係視覺嘅享受.」
據Lily講,每次佢返內地旅行,都鍾意去一啲專門售賣肚兜嘅店舖,揀番一兩件用嚟引吓仔.Lily表示:「唔同地方嘅肚兜,剪裁同繡花都好唔同,我就曾經喺蘇州買咗件人手刺繡嘅肚兜,不但顏色鮮艷奪目,圖案更係相當精美,尤其係上面嘅鳳凰,更係有種栩栩如生嘅感覺,故此相當具收藏價值.我就最鍾意以一件性感嘅肚兜,外面配上一件低胸吊帶衫出街,既可引起途人注目,並能凸顯中國女性美.」
性感嫵媚
除咗Lily鍾意買肚兜,另一位靚女萱萱同樣對肚兜鍾愛不已.唔知萱萱鍾意肚兜嘅原因,係咪同Lily一樣呢?萱萱笑道:「大致上都差唔多,不過我好少會穿着肚兜出街,反而鍾意喺屋企當便服咁着.事關我返到屋企後,好唔鍾意戴胸圍,因為有種侷促嘅感覺,而呢個時候,我就會選擇着肚兜,貪佢夠自然之餘,滑溜嘅質料亦令我感到舒服.」
話時話,肚兜咁性感,唔知萱萱會否擔心以呢種打扮喺屋企走嚟走去嘅話,好容易引爆男友嘅性衝動呢?萱萱大笑道:「都會有咁嘅擔心㗎!我嘅前男友就係一個好例子.話說佢第一次上嚟我屋企嘅時候,佢見到我呢身打扮,竟然即刻慾火焚身,要搵我撲滅慾火.佢第二日上到嚟,又見到我係咁着,竟然以為我特登勾引佢.到咗第三次時,佢終於忍唔住求我唔好再咁着,否則佢遲早精盡人亡喎!」
挑情妙法
事實上,性感嘅肚兜確實可以引起男士們不少遐想,尤其係喺側面望過去時,肚兜下半露嘅車頭燈,真係令血氣方剛嘅男士,難以把持得住!Lily點頭道:「其實未喺萱萱同我分享經歷前,我都唔知原來肚兜對男人有咁大嘅吸引力,只係視肚兜為收藏品而已.及至現在,我經常利用肚兜嚟挑起男友嘅衝動.」
點樣挑逗法呢?Lily解釋:「因為我鍾意用肚兜嚟襯衫關係,當男友見到我嘅肚兜時,已經覺得勁吸引.入到房後,我更會第一時間除咗件吊帶衫,只係着住裏面嘅肚兜.男友見到性感嘅肚兜同飛釘時,即刻變得㷫合合,想激戰?話都冇咁易!」
萱萱小檔案
年齡:21
身高:5呎3吋
三圍:33,22,34
強項:餓虎撲兔
Lily小檔案
年齡:22
身高:5呎4吋
三圍:34,23,34
強項:草原騎乘
撰文:阿豪 攝影:Ben


text:
Monday, 13 October 2008
The Strangers
今日 thanksgiving 冇嘢做, 亦冇地方去, 不過夜晚就睇咗齣戲, 係靚女 Liv Tyler 做o既 The Strangers. 故事講佢地男朋友喺間屋入面, 點知俾幾個戴面具o既陌生人搞. 就係咁簡單, 幾個人做晒成齣戲. 除咗女主角特別秀色可餐外, 其實呢齣戲同其他同類型o既殺人片冇乜分別, 故事亦不見得有特別聰明之處. d 變態殺人犯個個都好似忍者咁, 又好似練就有凌波微步神功咁, 個個都神出鬼沒, 次次都係明明望住佢, 個鏡頭一轉就唔見咗人, 似鬼多過似人, 太過神化, 難以令人睇得投入.
強項: Liv Tyler. 有一幕講佢想走落床下底, 點知個身太大份, 入唔到, 算係全片最過癮之處.
弱項: 睇完都唔知發生乜事, 只知無厘頭有幾條友戴面具鍾意入屋殺人, 沒頭沒腦. 成日用大聲音響嚇人, 只係低下手法. 好多次 d 殺手明明可以輕易殺咗兩個主角, 但係又唔殺, 只令人覺得唔殺得佢地住因為齣戲一定要至少做夠個半鐘.
1 comments:
- Gemini Saga said...
-
點俾人搞ar, 講清楚好wor?
- 14 October 2008 at 12:15


text:
作為Logitech 無線旗艦滑鼠,Chaos Spectrum以3年時間研究及開發,到4月初公佈時引起了當時不少Logitech Gaming 系列愛好者的回響.今日筆者見到實物,在試用兩日後為大家分析及重新介紹這一款Logitech 旗艦滑鼠啦.
包裝呢D大路門面野我就唔太花筆墨去講,始終大家買隻Gaming mouse番去都唔係為左佢個盒.手感方面其實都唔錯,筆者平日用開Razer Deathadder,所以難免會拎兩款mouse黎做比較.G900 size 相對就比較細,相對就貼近亞洲人手形,加上佢自定左右對稱設計,可以隨時將側鍵修改,並將mouse變為左手mouse,對於左手玩家非常貼心.
滑鼠重量只有100多g,無線滑鼠來說非常輕巧,加上左右兩鍵機械式設計,回彈力比一般電競滑鼠好,聲音亦非常清脆,對於部份聲音控玩家來講絕對可以滿足佢地特別要求.唯獨滑鼠將大部份零件放在滑鼠較前位置,重心亦會傾前,所以啱啱開始用嘅時候都要花少少時間習慣.
無線Mouse大家最在意就係電量問題,大家都怕打到一半無電.G900內置鋰電池,用足一日都無問題,佢嘅叉電線亦可以隨時將G900變做有線mouse,所以嚴格黎講佢係雙修,dpi 亦去到12000,相信電腦腦解像度去到4k都無問題.Gaming mouse 亦有程式對應,內置5個profile,比你就算玩唔同game都唔駛每次由頭set過.
雖然呢款mouse就為專業電競選手而設,但我相信睇得我呢邊都未必會有咁多電競選手,不過呢款mouse 數據上就話可以喺幾萬人嘅電競會場都唔會受到咩大影響,我地呢邊就無咁多部電話同wifi設備,但係我地拎曬全公司幾十部電話放埋一齊,mouse 都無乜影響,相信大家喺屋企用嘅時候都唔會有咩大問題…..掛.
講到尾,一款無線mouse 可以做到咁嘅靈敏度,重量都叫交到功課,喺早幾星期嘅發佈會入面,官方就話係針對「接收能力及延遲,精準度,電池續航力及耐用度」,除左耐用度我未試到之外,其他三樣都絕對係無線mouse 中頂級.不過叫得旗艦作品,售價都傾向貴D架喇,依款Mouse 索價$1299,值唔值得就睇你願意喺電競上付出幾多喇.


text:
凌傑棠牙醫(大埔) 熱門
基本資料
詳細資料
星期二 : 需要預約
星期三 : 需要預約
星期四 : 需要預約
星期五 : 需要預約
星期六 : 休息
星期日 : 休息
公眾假期 : 休息
凌傑棠牙科醫生的相片集
地圖
網友評論
5 位網友的平均評分.
非會員也可看到留言,不過並非即時的,請注意喔!
有經驗且細心
我在凌傑棠到箍牙,覺得佢非常有經驗且細心,
原本牙醫話我要大約箍兩年,
而家一年多一個月,已經齊哂,
再拍番齊d,過多幾個月有機會拆到箍喇!!!
我見佢時時都好full booking,同埋次次都要等一陣先入到去,
而佢都係專科,所以唔包洗牙,補牙,脫牙,係貴,但覺得有信心好多,因為曾聽過有人講,
唔係專科的話箍完會反彈架.
希望我都可以快D完箍啦
凌傑棠牙醫箍牙收費太貴了,專科果然專科價
之前因為想箍牙,又住大埔近近地諗住有個專科牙醫箍隱適美,之前未睇過嘅,但一場歡喜一場空,入去診所問過價先知要50000蚊起,仲要唔包洗牙同剝牙等等,超貴,就算普通鋼牙個D都要30000蚊起,都係咩都唔包,所以我後來都係出番九龍搵牙醫..
Top 10 評論員 查看我的所有評論
凌醫生好多年了, 好多FANS搵佢都係剝牙, 但佢兩間店, 唔係成日係度!
價錢貴左D 洗牙冇記錯都洗左$4XX, 仲要次次約都要排3星期左右,
雖然真係洗得乾淨同唔錯, 不過有得揀既話我真係想搵個差唔多價錢都唔緊要,
最緊要唔洗等咁耐, 如果岩岩起牙周病前既牙肉發炎急係想黎都唔知點算,
又唔想下下請假睇醫生, 不過我暫時仲未搵到其他, 都係多數請假睇佢先T^T
3-4年前到搵過凌傑堂幫我箍牙
我3-4年前到搵過凌傑堂幫我箍牙,個時問過透明牙釘就$31000,鋼好似係$28000,我當時就箍鋼,佢係比出面普通牙醫箍牙貴架,因為佢係專科牙齒矯正科,比普通牙醫要讀多幾年,專業d,同埋我都年紀老,搵個專業D會好d,唔想箍完好似冇箍過,效果真係好理想,係我想要既,之後到依家我都有KEEP住搵佢睇牙,習慣左佢個模式,很有默契.
凌傑棠幫我cool牙效果幾好
我搵凌傑棠幫我cool牙,我覺得效果幾好,我cool左2年到就得啦,覺得都算好快,每次去覆診牙醫態度都好好,覺得我搵到佢幫我cool真係好好,我頭尾剝左4隻牙,加埋晒所有費用,大約好似3萬左右到,我覺得好值得,因為我之前係爆牙架,依家好齊,好感動!


text:
放假去好處~
係人都鐘意靚野架啦,尤其係街度見到啲裝修得好精美,仲要有哂主題嘅餐廳或者cafe,真係即刻比佢吸引住.我身邊有個朋友就最叻搜羅呢啲靚cafe,一放假就約埋成班閨蜜去歎個貴婦tea或者brunch,做一日港女,諗起就好期待下星期喇!
之但係唔係個個都咁有心機同時間去搜集資料架嘛,有時難得出到黎又諗唔到地方食野,唯有去返譚仔,m記都咪話唔沮喪,今次就同大家分享幾間高質靚cafe,睇完就唔驚下星期冇定去啦!
舊年先開業嘅屋子生活位於比馬鞍山,周邊環境比較寧靜,充滿寫意優閒嘅感覺,岩哂平時經常趕頭趕命嘅香港人黎放鬆下.屋子生活主打日式同台式食物,好幾種食材都係自家製造,仲有成三十幾款甜品選擇,由蛋糕到窩夫應有盡有.
最重要個到嘅裝修真係好靚好舒服,二千幾呎嘅空間,六米高嘅樓底,加埋道大落地玻璃,柔和嘅光曬落黎真係即時relax哂!全店嘅裝飾都好有風味,木色傢具,窗旁嘅塌塌米,懷舊海報,仲有由台灣設計師手繪嘅巨型壁畫,令人一去難忘呀!
近年越開越多工廈cafe,其中高質都唔少架,但好多都集中係觀塘,位於大埔工廠區嘅Manna舊年新開張,係大埔區工廈餐廳嘅開荒牛,住附近啲朋友又多個好去處喇.Manna嘅食物偏西式,有意粉漢堡薯條沙律牛角包等等,亦有菠蘿包同通粉等嘅港式茶餐,連甜品都拍得住街外cafe架!
Manna地方相當寬闊,風格摩登得黎帶點文青,一盞盞由天花板垂落黎嘅吊燈,加埋牆上面精美嘅壁畫,仲有寫係黑板嘅餐牌同角落嘅小書架,一時之間都唔就記得左自己仲係工廈呀.最好就係一坐可以坐好耐,想同閨蜜們傾幾耐都冇問題.
聽個名就知呢間XOXO Cafe Lab行比較調皮同創新路線啦,佢位於淘大商場,有齊韓台式料理,菜色吸引之餘仲好有創意,好似佢啲泡泡鍋飯,一睇以為係甜品黎添!至於真正嘅甜品就有好多款都用到棉花糖,淨係賣相都覺sweet,女士們實鐘意.
除左菜式豐富,淨係個裝修都餵得飽人呀.佢主打粉藍色調,裝飾可愛,清新之餘又有少女味.呢度地方唔算大,但相當骨緻,亦非常新淨,仲有齊大檯細檯,幾多人黎食都唔怕啦!
希臘愛琴海相信無人不知,但原來香港都搵到愛琴海架!佢就係位於太子The Cove Cafe Bar Bistro喇,門口個白色小木欄同藍色屏風都係繁忙嘅大街到真係超超吸睛.至於食物就以西式為主,啲餐飲仲又靚又特別添!
全店以藍白色希臘風做主題,貼上好幾幅望落都心曠神怡嘅海洋風海報,連窗框,餐牌,書架同檯櫈都襯好哂色,真係似足愛琴海上面嘅藍白小屋.我最鐘意就佢啲位置有埋cushion仔,夠哂舒服!


text:
小編最鍾意睇Kick Starter,貪佢啲野夠哂天馬行空得黎又好認真咁實行,雖然好多都未必出到世,不過都比大家知道理論上係有可能嘅.
每次去水肺潛水都要安排定租氧氣樽,你話係幾咁唔Freedom,有時去到橋咀游游下水想話去啲潛點潛下唔係唔得,只可以徒手潛一陣咁囉,小編一次閉氣潛係好可憐咁唔夠一分鐘點都要上返黎,除左苦練之外,終於有辦法延長呢個生理關口喇,就係靠今次介紹呢個Mini Dive Pro,佢可能係潛水人士嘅福音!
咁同傳統氧氣樽相比,一個咁細嘅氧氣系統當然有多少分別,最主要就係供氧時間同埋建議潛水深度.傳統氧氣樽閒閒地潛30-45分鐘,理論上支持得到人類去到嘅海水深度; 而Mini Dive Pro就講明只頂到5-10分鐘,同埋限潛三米深,咁講真得10分鐘都無謂落太深啦,唔係做減壓都唔夠時間.最吸引嘅地方係除左買埋個電動壓縮氣泵,其實靠專用手泵都一樣可以打氣入去個Mini Dive Pro,即係話每次潛個七,八分鐘上去泵下氣又潛過,你話係幾咁自由自在,講得上係Freedom潛水神器!
▲基本用法同傳統水肺潛水系統一樣,難唔到有潛水牌嘅朋友.
▲2KG嘅重量,喺水入面完全唔算係一回事.
▲專用手泵 - M3S Hand pump,不過唔知打滿一次要幾耐.
最基本嘅手泵套裝盛惠€649(歐羅),大家有興趣可以入去官網睇睇


text:
雷頌德(Mark)太座梁家玉(Jade)醉心煮西餐做甜品,年前都主持過大台飲食節目.曾做模特兒的Mark嫂真正到入得廚房,出得廳堂,上月更終於推出首本心血結晶,名為《Gorgeous》的烹飪書,「啲食譜都係原創,都儲咗大大話話七年.今次都出唔晒,希望可以出第二本啦.」為仔仔學廚Jade入廚多年,當初學煮飯單純是為了做個稱職人妻與媽媽,「因為老公同仔仔都好鍾意食西餐,但係成日出街食又唔係咁健康,咁喺屋企阿仔成日都話想食,咁佢哋想食我就去學煮喇.」芸芸這麼多道菜與甜點,阿Jade一學都是手到拿來,但唯獨有一味難到她.「其他菜式基本上我一試就成功,但馬卡龍頭兩次係唔得嘅,對我嚟講印象係深刻,因為真係難做,任何一個步驟做唔好就做唔成,要做到完美嘅樣已經難,仲要兼顧埋好唔好味
.兩次做唔到,我係一定要做到為止,到第三次換一個方法就做到,我啲仔最鍾意食.」煮得有要求不難想像Jade在煮食上有幾固執堅持,她亦直認自己好奄尖,「所有廚具, 所有食材,我都想用到最啱,唔係貴就係好,而係我用過試過,有啲係貴嘅好,有啲唔一定,總之係啱自己, 做到你想做嘅就係好,呢個係我標準.對自己有要求,先會進步,係件好事.」幾年前阿Jade為了增值都有去上課學廚,「想professional啲所以學,嗰時又幫老公公司手,又要湊小朋友,夜晚去返學真係好辛苦,不過其實證明咗你好想做一件事,你就會令自己fit到去做,我咁樣都manage到,有心去做就會做到.」學海無涯,阿Jade已計劃今年再去國外進修,有沒有打算開餐廳?「開餐廳一個人未必會兼顧到,但我唔會抹殺任何可能,可能會試下做bakery.」


text:
北極熊
北極熊,又叫白熊,係北極圈裏面土生土長嘅熊,亦係現存陸上最大型嘅食肉動物之一.佢亦位於北極裏面食物鏈最頂層.佢擁有極厚嘅脂肪同毛髮嚟保暖,佢白色嘅外表喺雪白嘅雪地上係良好嘅保護色,但裏面皮膚其實係黑色嘅.而且佢可以喺陸上同海上捉嘢嚟食,因此佢能夠喺北極呢種極嚴酷嘅氣候入面生存.
活動範圍[編輯]
北極熊係一種圍繞極地生存嘅動物,佢哋嘅活動範圍主要響北冰洋附近,而最南可以喺有浮冰出沒嘅地方搵到佢哋(現時可以搵到佢哋最南方嘅為加拿大嘅詹姆士灣).而最北可以喺北緯88度發現佢哋,而且有證據顯示佢哋會橫越北極點.
佢哋嘅主要活動中心為︰
最近因為溫室效應令到北極冰川融化而開始危及佢哋嘅生存,有分析顯示佢哋可能會喺21世紀絕種.呢個趨勢可以由佢哋活動範圍嘅最南端不斷向北遷移睇得出,而家啲人亦冇任何計劃將佢哋移居至其他適合佢哋生存嘅環境,好似南極洲.
體型同體重[編輯]
北極熊作為最大型嘅陸上食肉動物,佢擁有老虎兩倍嘅體積同獅子兩倍嘅重量,成年雄性北極熊大約重400至600公斤,最極端嘅甚至超過800公斤.成年雌性北極熊嘅體積大約係雄性嘅一半,而重量就大概係200至300公斤.成年雄性北極熊大約高2.4至2.6米,而成年雌性北極熊則大約高1.9至2.1米.啱啱出世嘅北極熊大約只重600至700克.現存北極熊數量大約係16000至35000隻,其中大約60%活躍於加拿大.
亞種[編輯]
普遍認為北極熊冇仍然生存嘅亞種.事實上因為北極熊同棕熊可以交配出可以繁殖後代嘅雜種,所以亦可以將北極熊視為棕熊嘅亞種.
北極熊嘅種類數仍然係統計緊,IUCN/SSC Polar Bear Specialist Group("PBSG")呢個國際性研究及管理北極熊事務的科學團隊大約確認咗20種唔同嘅北極熊種類,而其他科學家就大約確認咗6種唔同嘅北極熊種類,但冇任何仍然生存嘅亞種︰
毛髮同皮膚[編輯]
北極熊嘅鼻同皮膚係黑色嘅,但係同毛嘅顏色好唔同.喺佢哋甩毛嗰陣,啲毛係白色,夏天嗰陣啲毛俾陽光氧化為黃色,有時重會顯示到綠色.佢哋啲毛嘅作用係為咗提供極佳嘅保護色同禦寒能力.好多人幻想啲北極熊打獵嗰陣會冚住黑色嘅鼻,驚俾獵物發現,但係到目前為止仍然未有科學家觀察到.不過,佢哋會喺瞓覺嗰陣冚住口同鼻,可能係為咗禦寒.腳掌嘅毛變得僵硬,亦係為咗防止身體熱量流失.
同其他喺北極生活嘅動物唔同,北極熊永遠唔會喺夏天甩外皮令身體變得較為陰暗.佢啲毛係透明同無上色嘅(就好似雲裏面嘅一滴水點).啲毛之所以顯示係白色而唔係透明就好似當水點匯聚成雲後,雲都唔係透明呢個道理一樣.啲毛吸收咗紫外光,因此並唔會傳送光同熱到皮膚.但係,啲毛反而令佢哋會喺10 °C(50 °F)以上嘅地方變得過熱,亦因為咁,佢哋並唔可以喺紅外線下生存.
2005年7月,少數喺波菲特動物園嘅北極熊,外表因為藻類喺毛管上生長而變成咗綠色,而芝加哥當年嘅氣候極之悶熱.但係動物園嗰邊並無採任何行動,因為過去嘅經驗係藻類嘅生長對北極熊並無負面影響.動物園職員認為畀北極熊曝露喺氯氣或漂白劑之下對佢造成嘅傷害重大.2004年2月,兩隻喺新加坡動物園嘅北極熊外表亦因為咁變咗綠色.動物園發言人指咁係因為新加坡悶熱嘅天氣令藻類容易生長.受影響嘅北極熊俾過氧化氫沖洗後就回復返原來嘅顏色.呢種情況喺1979年夏天聖地牙哥動物園亦出現過,但嗰次係用鹽水來幫受影響嘅北極熊治療.
習性同嘢食[編輯]
北極熊係熊科之中最鍾意食肉嘅動物,亦係同類動物之中最鍾意食魚嘅.佢哋主要食海豹,尤其係環斑海豹,不過佢哋亦會食任何能夠俾佢獵殺嘅動物,好似貝類,蟹,甚至白鯨.
北極熊游水好掂,佢哋通常可以喺離大陸幾里嘅地方出沒.咁可能係佢哋開始進化到喺海捕捉獵物嘅訊號,但最近有證據顯示出咁係因為溫室效造成冰川融化而令佢哋焗住噉做.佢哋喺陸上獵食嘅效率亦好高,咁係因為佢哋奔走速度奇高,甚至跑得快過人.
作為食好多魚嘅食肉動物,北極熊消化咗大量維他命A,並儲喺個肝度,以前人類經常因為唔知情而食咗北極熊嘅肝而導致中毒.雖然成日食好多肉,但佢哋亦會食腐肉,例如擱淺嘅鯨魚,此外亦會食蔬菜類,主要係生長喺晚夏嘅漿果同樹根.喺可預見嘅未來,佢哋亦有可能會發展出進食食物殘渣嘅能力,因為喺加拿大曼尼托巴·邱吉爾附近經常有北極熊翻倒垃圾筒揾嘢食,甚至有人見過佢哋食潤滑劑同埋車用潤滑油.
因為喺北極嘅水抑係就被冰封,抑係就太多鹽而唔適宜飲用.佢哋主要液體來源係獵物嘅血.然而,如果北極熊長時間唔夠嘢食,佢哋嘅新陳代謝會移向冬眠狀態,因為北極熊能夠有效咁由皮下脂肪提取能量及水,佢啲血亦可以容忍較高濃度嘅尿素,尿酸同埋肌酸酐,大部份動物如果係咁一早已經死咗.北極熊唔同其他熊,佢哋並唔會冬眠,因為佢哋適應咗寒冷天氣就唔會冬眠.
北極熊唔識捕食嘅包括海象同埋成年鯨魚:成年鯨魚體形太大,北極熊捉唔到;海象嘅長角連北極霸王北極熊都驚,海象有時重會攻擊北極熊.
繁殖[編輯]
北極熊喺春天交配,雄性同埋雌性北極熊會短暫配對,目的只係為咗傳宗接代而唔係永久結合.雌性北極熊嘅懷孕期係240日,北極熊BB通常會喺早冬出世.北極熊一胎通常會有兩隻,有啲一胎會有三隻,最高紀錄係一胎四隻.同其他熊屬嘅熊相似,啱啱出世嘅北極熊好細隻,大約長30厘米重700克,兼且佢哋出世嗰陣係無人幫手同埋合埋對眼.佢哋去到大概1個月大對眼至會打開,個半月大就識行,4至5個月大會斷奶.佢哋會同阿媽一齊打獵至10個月大.3至4歲就可以傳宗接代.成年北極熊可以活到30歲.北極熊唔會主動冬眠,而雌性北極熊唔會喺仔女重細嗰陣離開佢住嘅窿,佢哋會留喺個窿度以轉換佢體內儲存嘅皮下脂肪嚟分泌乳液餵BB同埋為自己提供所需營養.
種類進化史[編輯]
人類認為浣熊類動物同熊類已經喺地球上生活達3000萬年咁耐,而大概1300萬年前,眼鏡熊由其他熊類動物分離出來.而喺大概600萬年前,熊類大約分六種.而棕熊同埋北極熊就係喺大概200萬年前由同一祖先分離出嚟嘅兩個唔同種類,但佢哋會互相交配孕育出其他雜種.北極熊大概喺1萬至2萬年前至冇咗棕熊有嘅臼齒.
文化與娛樂[編輯]
北極熊因為佢哋獨特嘅白色毛髮及繁殖地引嚟爭議及聞名.好多公司好似可口可樂及克隆代克用北極熊做商標,此外,電視劇Lost經常播放北極熊喺小島上活動嘅情況,雖然好多人相信佢哋喺節目出現同The Dharma Initiative有關.內瓦納公司,一間為兒童製作卡通片嘅製片公司,正係以北極熊作為佢哋嘅製作商標.
保育狀況[編輯]
文獻記錄最早飼養北極熊嘅年份大約係公元前3世紀,托勒密二世可能喺埃及養過人類史上第一隻北極熊.美國第一隻北極熊係喺1859年被送到費城動物園,而德國亦喺1888年從馬戲團中得到.香港海洋公園發展藍圖其中一個項目亦係養北極熊.
相[編輯]
-
喺距離北極點280里嘅地方,三隻北極熊發現咗艘潛艇USS Honolulu
-
兩隻北極熊響加拿大曼尼托巴·邱吉爾附近爭吵嘅情景
-
喺斯瓦爾巴嘅北極熊嘅痕跡
-
-
睇埋[編輯]
拎[編輯]
- ↑ Schliebe et al (2006). Ursus maritimus. 2006 IUCN Red List of Threatened Species. IUCN 2006. Retrieved on 09 May 2006. Database entry includes a lengthy justification of why this species is listed as vulnerable.


text:
一家五口的快樂方程式 ... CCCML 與大家分享生活點滴 piyobaby@hotmail.com
睇翻電話既舊相先記得好多相影左也未出blog 真係好忙! 呢個係10月時架! 彤爸生日lunch , 近近地去了又一城既穴蔵, 食大家都最愛既日本菜! 我也入座時已經係2pm, 重要係平日, 所以好似包埸咁! 原來呢樹都好大 重可以坐bar table 我地被安排坐一個小小角落,有sofa,好relax 睇下menu先, 好多野想食! 好多魚生 價錢,其實又唔係算非常之貴! 除左魚生都有其他野食架... 好似飯呀, 烏冬咁啦!!! 最窩心的係又見到有素食set! 而呢個set一D都唔hea 壽司做到好似真魚生咁!
(看全文)
以前聽人講話養以前聽人講話養一個小朋友要400萬! 洗唔洗咁誇張呀? 到宜家有左自己小朋友就知道啦! 其實400萬都唔係好夠架! 先唔講讀書學野,單單浄係奶粉,尿片,日用品都足夠買窮你呀! 所以精明既媽媽最愛去開倉丶大減價或BB展入定貨! 特別係BB展,因為有齊晒所需既用品唔洗四圍搵! 去BB展入貨係抵, 但最近比我發現去BB展入貨原來可以抵上加抵架! 因為上網見到美贊臣有個推廣活動同2月尾既BB展有關架! 只要你宜家登記成為《美贊臣會》嘅新會員或經舊會員介紹,就可以享有尊貴禮遇總值高達$500! 當中包括兩張BB展入場券,美贊臣A+嬰兒紗巾被同《OURS媽媽寶寶》電子版雜誌! 完成簡單登記步驟就連入場費都可以慳返去掃平貨! 仲有機會獲得「迪士尼美語世界」幼兒學習套裝及維尼小熊手偶,同埋Enfinitas媽媽藻油DHA一瓶添呀! 係咪好扺又吸引呢!
(看全文)
最近身邊既朋友仔都紛紛排住隊生BB! 作為一個3女之媽,我當然不停同佢地分享我既經驗同感受, 除左我既湊B經驗,仲有點小得分享點樣調理身體啦! 唔只生完B要補身,生B前一樣要調理! 記得初初有大C時咩都唔識, 身邊又冇朋友有生BB既經驗, 又唔識上網找, 所以真係咩都冇凖備架! 諗番當時真係幾慘架! 宜家市面真係有好多林林總總針對媽媽同bb既營養補充品! 個個品牌都讚自己好, 咁點去揀一隻真係適合自己架? 多數人都會揀一D有葉酸又有DHA 既保充產品, 因為DHA 對bb既腦部,視網膜同埋免疫細胞構成好重要架! 通過懷孕媽媽既母體同埋母乳,bb都可以吸取到DHA, 對提升視力同認知能力既發展好有幫助! 綜合過3次既懷孕經驗 唔同品牌既補充產品都試過, 都係覚得美贊臣嘅Enfinitas 藻油DHA係最適合懷孕既媽媽! 美贊臣藻
(看全文)
呢一日我地去左餐廳試食... 食既就係我地最愛既甜品啦!!! 呢間餐廳位於勝利道名就叫 Good Take OK 其實餐廳本身除左有甜品食之外重咸點架.... 不過我地今次黎既目的係試佢既甜點呀! 佢地既甜點種類都好多呀!! 有pancake, waffle, 精品蛋糕, 重有芭菲呀!!! 不過我今日黎試食既係心太軟... 心太軟係一個朱古力蛋糕, 一切開入面有熱既朱古力流出黎... 再配以凍冰冰既ice cream 一起食真... 一冷一熱一起食真係好正架... 睇下呢個又點先... 賣相都好靚架.... 切開黎睇下... d 朱古力醬好快咁流出黎呀.. 同埋d 朱古力醬都熱呀!
(看全文)
某日, 媽媽收到蘋果網既電話... 佢地話佢地公司宜家邀請緊一d人幫佢地公司去唔同既美容中心做facial.. 做左facial 之後話番個comment 比佢地知.. 蘋果網之後重會有park"n"shop 既coupon 同埋一d美容產品比番我地既... 咁.. 蘋果網提
piyobaby 249,195


text:
神秘主義
神秘主義(Mysticism,希臘話 uuσtιkός mystikos)係一種宗教現象,即係指通過某啲修煉或者方法,去達到某一種精神或者靈性嘅境界,至於達到乜嘢境界,就要視乎唔同宗教嘅信仰目的而定,唔同宗教嘅神秘主義表達方式都唔同,但普遍計都係以感受同神之間關係為主要目的,所以以有神論做基礎嘅宗教,都會涉及神秘主義.
宗教學角度認為,神秘主義係所有宗教嘅核心,甚至就係宗教嘅本質,但亦有啲學者認為神秘主義只係構成宗教嘅其中一個元素.神秘主義嘅神秘,其實係指每個宗教信仰最終極嘅對象,而呢個對象好多時係唔可以解釋,接觸或者表達得到,所以為之神秘.
雖然有人認為神秘主義只係喺宗教入面其中一種形式,不過亦有純粹神秘主義嘅宗教或者宗教派系,例如諾斯替主義就係一種神秘主義嘅信仰,而諾斯替主義亦對基督教,猶太教重有好多宗教都造成影響,好似猶太教嘅神秘主義派系喀巴拉,或者伊斯蘭教嘅蘇菲派,都係純粹以神秘主義作為宗教形式.
定義[編輯]
廣義上神秘主義唔一定係同宗教有關,例如突然聽到一個詞,或者見到一個景物,或者任何一種感受,會突然吸引咗去,而且覺得同自己好有關係,至於點解會有咁強烈感受,自己都解釋唔到,呢啲都屬於一種神秘經驗.
宗教神秘主義[編輯]
宗教學角度認為神秘主義係所有宗教嘅基礎,甚至認為神秘主義就係宗教本身,不過亦有一個學術定義,宗教神秘主義要合乎四點:
不可言說性[編輯]
可知性[編輯]
暫時性[編輯]
被動性[編輯]
精神修煉[編輯]
神秘主義悖論[編輯]
心理學角度[編輯]
參考[編輯]
- 《宗教經驗之種種》立緒出版社 ISBN 957-0411-36-8
- 《猶太教神秘主義主流》 四川人民出版社 ISBN 722004181/B213


text:
摩洛哥
摩洛哥王國(阿拉伯文:المغرب)係非洲西北部一個國.王國嘅東部同埋東南部同阿爾及利亞交界,南部靠近西撒哈拉,西部面向大西洋,並向北隔直布羅陀海峽同地中海同西班牙相望.1979年摩洛哥佔領西撒哈拉,不過佢喺西撒哈拉嘅權利一直未被國際上任何國家承認.摩洛哥認為交界嘅休達同梅利利亞應該係佢嘅領土,不過查實係由西班牙管轄.除阿拉伯文之外,喺摩洛哥境內重有好多地方語言,而法文同西班牙文亦被同時用.
歷史[編輯]
- 內文: 摩洛哥史
自50萬年以嚟摩洛哥所在嘅地方係非洲同歐洲之間嘅一條交通要道.考古發現證明呢度一早就有人住.最早喺呢度定居嘅柏柏爾人嘅來歷經已冇辦法考證.7世紀嗰陣,阿拉伯人嚟到呢處,重喺8世紀建立王國.中世紀時期喺呢度統治嘅朝代有啲係柏柏爾人,有啲係阿拉伯人.從15世紀開始,摩洛哥受到多個西方國家嘅入侵.20世紀初期嘅摩洛哥危機係導致第一次世界大戰嘅重要原因之一.1912年3月,法國佔領摩洛哥.1956年3月,獨立.[1]
中國古籍入便有關摩洛哥嘅較早記載,有宋人趙汝適《諸蕃志》「默伽獵國」.
政治[編輯]
摩洛哥係一個君主立憲制嘅多黨制國家,國王擁有比較大嘅權利.議會分參議院同眾議院兩院,眾議院325名議員由國民直接選舉而出,任期為五年.參議院270名由地方代表選出,每三年更換三分之一.
穆罕默德六世自1999年登基後加強國家嘅民主化,對內嘗試緩和貧困同保證社會治安,對外持相對緩和嘅伊斯蘭國家政策.摩洛哥係中東同歐美對話嘅一個重要中間人.
地理[編輯]
受副高控制同加那利寒流影響,形成乾燥嘅熱帶沙漠氣候;阿特拉斯山脈貫穿全國,當中圖卜卡勒山(4165米)係全國最高點.
54%嘅人口係城市居民.重要城市有:
經濟[編輯]
摩洛哥最主要嘅經濟部門係旅游業,漁業同燐酸礦嘅出口.農業同牧業亦相對重要,不過受氣候影響比對大.摩洛哥喺好多方面依靠外嚟資助.國民經濟發展相當緩慢.
人口[編輯]
摩洛哥80%嘅居民係阿拉伯人,20%係柏柏爾人.多數係伊斯蘭遜尼派教徒.除咗呢啲之外重有少數猶太教徒同基督教徒.


text:
作為一個神級男朋友(或者男神),凍算得係咩.好多人話港女難溝,其實我想問你溝過女未,唔好鳩up,有心做其實一D都唔難.之前我喺港女乜乜乜http://polymerhk.com/articles/2016/01/10/26459/都有講過,冇感情嘅時候緊係講錢,但有咗感情囉喎,就要花D用錢買唔到嘅心機同關心啦.
今日一朝起身得3度,好似最近呢十零年冇凍過,男人老狗,怕咩凍呀?凍都要催眠自己話唔凍,去到日本韓國零下18度你千祈唔好叫凍.每逢星期六日,我都會九點零鐘落街幫我個女人買早餐,風雨不改,除非我死咗或者佢死咗.今朝一起身,得3度,今次真係想見識到咩叫濕凍,但係身為男人理應天不怕地不怕,號令在前,男人含忍.喺屋企我仍然只係一年短袖加風褸,面對3度既挑戰,加多一件baby milo外套就行出去.落到樓下,勁大風,仲有冷冷雨wo ……,溫差令我開始有D縮.
我行咗15分鐘先入到商場,呢15分鐘話凍又唔係好凍,我已經唔係一個肥仔(不過呢排肥仔都叫凍),又唔做運動,身體唔算健康,我唔明點解香港人而家咁怕凍,但係去旅行就唔覺凍,唔通洗錢可以祛寒?
入到商場我就見到一堆阿婆排隊買早餐,睇見佢地一身短打,最多加件背心,心諗,我地呢班後生仔真係連個婆都不如.後來我排隊嘅時候我忍唔住問我前面個婆婆:
我:婆婆?著咁少衫會唔會好凍呀?
婆婆:唔會,我都慣哂,今年先著多件背心姐,後生仔真係有心.
買早餐條隊勁多人,但係眼見一個後生仔都冇,真係一代不如一代,成日話做gym跑步健身都唔知健咗去邊度,冇鬼用,3度就冬眠,連長者都強壯過你,一想到尋晚老蘭D女仲係短裙低胸,佢地先係戰鬥民族.我突然諗起有位朋友,係健美先生,大隻仔好嚇人個種,原來睇得唔打得.佢同我講,大隻同大力係冇關係,大隻同健康係兩回事.一個健康嘅人會怕凍,我當堂笑咗.我問過大隻仔佢操咁大隻為咩,佢話就係冧女,有線條就夠照.其實大部份肌肉都係化學嘢練出嚟,同地盤練出嚟嗰D比,冇咩力水,一唔操唔飲shake好快就會變鬆弛熊.所以有心理學家亦分析過,大隻佬心靈係比較脆弱,不過總好過蝗國玻璃心,所以大隻仔要用強大既身體警告別人:你唔好蝦我呀,大脾都粗過你條頸.咁大隻,第一時間見到,係人見到都驚,唔會想挑佢機,除非你係李小龍或者宇宙最強.
作為男友,對住小強,四腳蛇同米奇呢D嘢不能夠驚,徒手或拖鞋打死係必須要練出嚟,好似史坦尼斯拉夫斯基嘅演技咁從內而外,由外而內鍛鍊出來,就算男神外表如何有型靚仔,一見小強就變女人,點溝女呢.日本同韓國訓練男人有一手,從小到大都有武士道精神,天不怕地不怕,外父第一眼見女婿就要試他有多少男子氣魄.身家前途至係第二條件.
如果一個男人3度都肯為女友落街買早餐,呢個絕對可以加分!如果個女人未係你條女,加分會仲多d添.一個肯3度都為你落街買早餐既男人,點都比一個用100蚊買個麥麥送嘅男友好,一來知慳識儉,二來有用過心,三來肯未個女人付出.一個男人洗錢多過你,你都係飛左佢把啦,除非佢係李澤階呢類姐.
一個男人肯為你付出幾多,包括金錢,絕對係女人嘅主要評分標準.雖然溝女唔係求分數,但係想長長久久,要求婚數就要俾心機啦.你係要做一個真.男人,而唔係單單一個大男人,俾錢你夠使就算.有主見啡嘅男人唔一定係大男人,女人最怕優柔寡斷既男人,婆婆媽媽成個女人咁,將來都唔只要唔要佢自己倒番轉頭照顧你.男人要擔得起放得低,下下為情自殺嘅男人,係東亞病+懦夫.有主見,但仍然會問下女友,你想食咩,有plan B,以對方嘅喜好為plan A先唔話得.雖然佢會話,食壽司怕凍,食老麥又熱氣.不過,女人唔係就係咁既咩?冇女人嘅優柔寡斷,點顯得你有主見呢?間唔中就拖你個女人任性一次,做醜人又man一次,即管用你嘅愛做藉口啦,情人節你實識做啦.
女人同你講心唔講金,係要一步一步花心機慢慢加分上去,同打機升lv一樣,你都唔會一下99lv,除非你用金手指靠後台啦.呢度只有經驗分享,如果你想問我治何經典,內容有咩理論,出自何處,我就會反問你一句:"你睇過 裡面諸葛亮舌戰群儒未?"口味人心個個獨一無二,你話溝女有咩必勝秘笈,塞車要離地宏觀到講蝴蝶效應–你都好識得為"地區固有運輸規劃與現代發展失衡,私家車太多"嚟搵個虛無縹緲嘅藉口囉,情侶性格不合大概只能夠歸咎為"社會嘅錯"啦.真‧男人最緊要有承擔!!!預祝大家情人節快樂,香港個個真‧男人啦.


text:
是咁的,噚日用嚟止住渴先嘅高登討論區新手機網頁版(又稱新M版)終於出爐喇!我哋發現唔少巴絲用慣史前科技,棵科技樹忽然向前邁進十年(好似係),反而有啲迷茫,為咗確保大家盡快上手
,同埋唔使等阿Joe用手寫板慢速回覆等到瞓著,我哋編輯部誠意送上新M版常見Q&A,歡迎各位參考.
1. 圖片自己下載好食數據/白色好刺眼,可唔可以搞搞佢?
新M版預設開啟自動下載圖片功能+白色介面,點左上角選單,再撳設定掣進入設定頁面,就可以開關自動下載圖片功能同轉黑色模式.轉極都轉唔到有兩大可能:一)喺設定開關任何功能後請按「儲存」掣,否則撳到2046都唔會得!二)如果都唔成功就麻煩清咗瀏覽器cache或者開無痕模式,總之萬大事一定清cache先.
2. 乜嘢係「I go to school by bus」模式?
根據非正式統計,呢條係最多巴絲會問嘅問題.如果你覺得開完無分別,一定係未試過入po睇文,呢個模式就係將最頂條題目,轉晒做「I go to school by bus」.實際有幾大作用好睇人,例如怕醜巴打搭車唔想企隔籬嘅知你睇緊咩
,鹹故po之類,可以開嚟擋一擋.
3. 搜尋冇反應嘅喂?
有巴打反映打完字之後,狂篤右上角粒「放大鏡」都出唔到搜尋結果.其實打完之後,你要撳一撳鍵盤程式個「Go/前往」掣,系統至會收到order做嘢.如果係用電腦上,撳鍵盤個「Enter」掣啦.
4. 轉頁撳掣好唔人性化,快啲得唔得?
新M版篤右下角粒黃色頁數掣,右面彈list揀頁數之外,仲有一個轉頁方法.閣下用iOS肯定已經發現咗,新M版無論喺po內定外,向左掃=上一頁,向右掃=下一頁.跳頁捷徑嘅話暫時未有,要撳掣揀頁數.
5. 啲po左上角個「神秘三角」意義何在?
好失望,討論區竟然冇咩人問呢條問題,可能巴絲打們真係好聰明.不過以防萬一都講解吓,呢個三角形係「回帶」功能一部份,簡單嚟講即係你瀏覽過個po.新M版除咗開選單入「回帶」睇番瀏覽紀錄,所有你睇過嘅po右上角都會加個灰色三角形,以資識別.
6. 「留名通知」即係點/點用?
入去你想繼續追嘅po,點一吓右上角個書籤,系統會將個po放入「留名」清單,書籤亦會由白變紅.當有新回覆嘅時候,會自動彈出「留名帖有更新!」提示,入番去「留名」頁面點開番個po睇新回覆,成件事就係咁簡單.
7. 「追蹤」功能同「回帶」有咩分別?
咁就要睇你係追人定追po,假如你係某巴打嘅忠實fans,好想全天候跟進佢嘅最新動向,咁就必定要試用吓「追蹤」.佢嘅作用類似YouTube訂閱掣咁,當你睇完一個po發現自己被巴打嘅才華深深折服,可以篤一篤用戶名右邊嘅箭嘴,選擇「追蹤」,之後入選單頁面點選頭先個po,目標巴打所開嘅主題即刻一眼睇晒,但留意追蹤時限最長係90日,再之前嘅po唔會出現.
8. 新M版又如何,我唔要用廢app呀,幾時有新app呀?
實際日期需視乎相關同事爆肝速度,唔會耐嘅仲唔知死咩,上星期CEO話嘅,如無意外2至3個星期內上架.


text:
點先可以著新鞋時,解決刮腳問題??
轉季喇!又有藉口買新鞋喇!尤其是係貪靚嘅女士們,無論幾時見到靚鞋都會雙眼發光架啦.之不過新鞋上腳難免會刮,特別係啲尖頭嘅高踭鞋,真係著到對腳好痛苦架嗚.
其實高踭鞋會刮腳嘅地方都好多架,唔止常見嘅鞋頭,鞋跟位,有啲連鞋身兩邊都會刮到添.著住自然就腳痛,但要人望住對靚鞋又冇得著,個心都好痛架嘛,所以好多時再痛都會忍住,結果就搞到個腳損哂起泡咁⋯
而家唔洗驚喇,因為要解決新鞋刮腳嘅問題有幾個好簡單嘅小方法,愛靚又怕痛嘅你不妨參考下啦!
1. 乾濕報紙:將報紙揸成一團再濕水(記得唔洗濕到滴哂水,但成團都要濕到,唔係好易查污糟對鞋架!)然後再用乾報紙包住塞係鞋頭,鞋跟等嘅刮腳位,放一晚就著得喇.
2. 白蠟燭:將啲一層薄薄嘅白蠟抹係鞋上面所有會接觸到皮膚嘅邊邊角角,唔單止可以令鞋皮變得柔軟啲,啲蠟仲會形成保護膜,令雙腳唔會咁易被磨損.
3. 白酒+毛巾:白酒飲得又用得,因為佢裡面含有乙醇,會同鞋皮嘅蛋白質產生化學作用,從而軟化皮質.所以可以用毛巾浸啲白酒再放係刮腳位,又係放一晚即著得!
其實除左係新鞋上動啲手腳外呢,揀岩鞋碼都好重要架.有專家就建議係下午或者傍晚時份買鞋最好,因為呢個時間通常會係全日對腳最腫嘅時候,唔驚買細碼會刮腳啦!


text:
(至激溪降體驗!影片全紀錄)
去到九月中,巡例抓住夏天嘅尾巴,中秋正日冒住返唔到屋企做節嘅危險,搵埋未行過澗嘅Jasmine一跟Wilday教練阿衡用溪降方式勇闖馬大石澗.呢個實驗係要測試一下一個石澗新手玩溪降得唔得.
以前去馬大玩都係由富安花園起步一直殺上去,今次反其道而行,由燒烤場起步入村,由上游起步一路玩落去.
未起步先要聽一輪講解,大家都好留心,跟手著哂啲裝備上身就行喇.
行十分鐘唔夠就落澗,因為已經預哂係全身落水,完全冇得猶豫,一野就開始澗水行,教練就問我地熱好身未,原來5個關卡嘅挑戰挑戰已經等緊我地喇~
第一關 瀡滑梯 驚嚇度 **
行澗就行得多,去到啲行唔到嘅位通常都入山路繞過去啦梗係,而家先知原來睇落直不甩嘅大石,配埋合適裝備可以就咁瀡落去,唔只話正面瀡,仲有仰臥式咁瀡.由一米石開始瀡起一路瀡到三米高嘅石,三米果舊都見Jasmine驚驚地,諗左一陣就成功Sir左落黎.
第二關 飛簷走壁 驚嚇度 ***
一舊斜哂嘅石都可以當做路黎行,仲可以跳到遠一遠添.我覺得呢下已經進入左酷跑嘅領域.呢關亦難唔到有做開運動嘅Jasmine,順利跳到教練個位.
第三關 突入小瀑 驚嚇度 ***
唔用繩憑住肉體隻身衝落條瀑布仔度,Jasmine話一落水已經感受到水流嘅力量,每一步都要Hold得好實,最後捐過埋呢舊唔知點解會喺度嘅石底,呢個Mission又Completed!
第四關 瀑降 驚嚇度 ****
呢個係成個Trip 嘅精髓,要用哂全套身上嘅裝備同埋教練細心講解先攪得掂!英雄瀑目測都成十米高,喺中心穿越呢個瀑黎講,瀑降大概係唯一方法!呢一關玩原來冇睇咁險,不過就要承受條大瀑沖落身嘅打擊,大家都一一通過.
中途加插游繩小任務一個 驚嚇度 N/A
正所謂上山容易落澗難,好多時三爬兩撥爬到上去嘅位,要落真係好難攪,今次用Abseiling落就好穩陣,呢一關冇咩心理壓力,就當熟習下套架餐好了,全程聽得最多係「A住自己」.
第五關 攀石跳水 驚嚇度*****
玩完唔驚多嚇嘅游繩下降,眼前突然出現十級驚嚇位,就係跳潭,有人會驚跳落黎果下,小記最驚係爬上去果下太慢比會隊友們鄙視.教練在此有溫馨提示比大家 - 記得唔好擘大對腳,不過唔肯講原因,承受過果種痛嘅朋友一定明佢講咩.
見到Jasmine掙扎左一陣,突然就跳左落黎,睇黎佢已經覺悟了.
教練阿衡表示其實各個關卡都係由參加者自行決定玩唔玩,但係以小記觀察所得,各位朋友都會用自己嘅方式鼓勵你,尤其是跳潭果下,可以話你愈緊張佢地愈High,應該話愈落力鼓勵先真.
玩完全日溪降體驗,得到嘅結論係你幾大膽都好,有啲野原來有人教又有裝備先可以做得到,更加重要嘅係,等教練示範左先,佢冇事,自己就可以放心一跟.Jasmine就話一玩即上癮,已經約緊下次去難度高啲嘅屏南石澗再挑戰自己!
延伸閱讀 - 《衝三小》教練講解 - 溪降活動係咩玩法?


text:
(C+)融合失敗山寨劣作!《Neo Monsters》短評!
昨日,我菲律賓工人望過Play Store,睇到有隻《寵物小精靈》溝《數碼暴龍Linkz》既混合體,叫《Neo Monsters》.我當堂嚇一跳,原來得啖笑,居然有隻《Adventure Quest》風格既遊戲但塞到《寵物小精靈》既元素然後又加到近期好Hit既《數碼暴龍Linkz》打法,我當然要拎7蚊出黎試下啦……
首抽都有機會係伏
一開始就不斷UP下廢話之後叫你揀御四家,無錯,水,火,草同雷,你鍾意邊隻就揀邊隻,之後會教你捉寵同叫你抽一次,基於我好辛苦去到online果部份,我發現路人掛出黎既大多都係5星,不過就唔一定係我呢條暗龍,所以應該一開始係大機率比隻5星你開局,但我見到都有極少部份路人掛既唔係5星,於是我認為佢連個首抽都可以係伏你既.
主線簡單易明,唔洗解謎
我提過既《寵物小精靈》元素主要講緊進化姐,呢個地圖唔大,你搵佢指定數量既訓練員打贏晒佢地就可以打盟賽,再贏埋班NPC咁你就解鎖主線地圖,重複做返呢樣野,不過你行呢個地圖果陣有機會撞怪,如果佢係2星或以上就捉啦,捉黎開圖鑑又好,當多個砲灰又好點都好,總之寵真係越多越好,到後期你同NPC戰鬥力真係有大差距,果陣就去返Online既主線慢慢打就得,佢就算要你行地下城都唔會蕩失路.
戰鬥介面易明,仲有提醒幫新手盡快投入其中
其實你一開始揀主角寵果陣佢就話你知主要果四個屬既相剋,但佢都係怕你唔記得,所以佢戰鬥入面又會直接提你隻係剋咩屬咁,而佢係用時間軸戰鬥方式進行,你既技能無使用次數限制,用完會按返個秒數排隊,而有啲技係要對岩時機先會打得痛,咁佢就會著燈提你要用招技打落邊隻怪會痛,其實戰鬥系統上係好過《數碼暴龍Linkz》,起碼你加左速真係可以快過人地出幾次招.但有樣野要注意返,你只要夠Cost你就可以推啲寵入隊做Backup,因為每次打緊既只係4隻,死左就未出戰既補充戰力,所以後期NPC就會同你有戰力差距……
寶石來源少,內購需求高
抽一次3星寵以上既寵就要5粒寶石,不過如果你以為寶石只係拎黎抽野就大錯特錯,你一開左Online模式之後,你會發現你既體力上限係勁少,回復時間都幾耐下,咁既情況其實真係間接叫你幫襯佢,而你之後因為要究極進化,銀幣需求同樣好大,當然你又要準備體力去打進化素材,佢送寶石既機會又少,其實真係想你比完7蚊又繼續強制性咁比……
訓練系統創新,有經齊齊分
呢樣應該算係唯一讚佢既野黎,佢練寵既方法好唔同,佢係集體將你隊入既野一齊去訓練,當訓練率達到100%果陣就會進化,都係呢類育成戰略遊戲吸引人去追玩既地方,不過你首先要儲夠訓練點先可以好似大富翁咁一步一步揀卡黎做訓練,咁呢點真係好既,起碼你唔洗話要因為要練隻新寵又夾硬推佢出埋戰先有經,但佢其他地方就真係衰左少少.
總括而言,先要比7蚊買個App再比佢內購過一棟都算,然後佢既成長歷程去到打後係好痛苦,因為進化素材門檻都算高,令想追進化既朋友卻步.


text:
一月十三日《信報》余錦賢提出咗一個,我相信反高鐵運動依家走緊嘅方向,就係反高鐵運動成田化.如果真係走向成田機場鬥爭式嘅運動,對政府,將會係惡夢.
成田機場興建相關抗爭,係亞洲地區有晒名.大家見到成田機場,無厘頭喺機場中間,有啲農田或者住屋,呢啲就係成棚抗爭行動中,最有膠力嘅部分,亦即所謂「一坪地主」運動.買一坪地返嚟阻止你班友起機場.如果我係成田機場當局,應該安排遊客參觀吓,因為真係奇景.
當然,唔只一坪地主運動咁簡單,日本有類似香港《收回官地條例》嘅法律,授權政府強制收回用嚟做公共建設嘅土地,但由於成田嘅農民抗爭運動相當多,一係血腥暴力到好似東峰十字路事件,或者成田機場控制塔佔領事件,而由1978年到2004年,大大小小有成五百幾宗玩膠遊擊事件,煩不勝煩,最後日本政府連用強制收地呢招都唔敢,呢個亦係促使日本用填海方式擴建羽田機場,羽田機場重新成為國際機場嘅原因.日日咁同農民以及新左翼分子玩膠,幾時至擴建到機場至得,不如填海算數.
依家政府對菜園村呢班,因為新界原居民阻住地球轉而買唔到嘅村民強硬,一啲好處都無,因為高鐵沿線好多人受影響,例如大角嘴居民,依家西九四小龍嘅住客,見到深旺道樁柱工程,同美荔道隧道開工,至少佢地都係中招人士.一旦抗爭擴大,經常有人玩膠就一啲都唔好玩.演變城市游擊戰可能性係存在,因為菜園村居民,大角嘴居民都一無所有,佢地抗爭嘅機會成本越嚟越低.


text:
黃靄賢牙醫
基本資料
297,692,798,E22A,E22S,N29,N293,N691.
港鐵坑口站B2出口,步行約數分鐘.
詳細資料
星期二 : 需要預約
星期三 : 需要預約
星期四 : 需要預約
星期五 : 需要預約
星期六 : 休息
星期日 : 休息
公眾假期 : 休息
地圖
網友評論
1 位網友的平均評分.
非會員也可看到留言,不過並非即時的,請注意喔!
人生第一次睇牙醫睇到被牙醫用粗口問候!
我係一名未到攞醫療劵睇牙醫的長者,心想靈實平過私家就去約睇靈實喇,我眼唔係好,但我都要叫我個孫幫我打里個評論提醒其他人唔好去睇里個冇良心嘅牙醫.我本身剩係睇一隻食野就痛嘅牙,但係去到被佢睇就成日話阿婆你排牙好多問題喎,要照x光睇下,之後前前後後照左7張,就話你要洗牙喎,好,咁我就話洗喇,但又唔係即刻可以洗又要再約期.跟住我問佢邊幾隻牙有問題,問多兩句就話咩“牙你老x呀,都話有問題喇,講左你又要再問阿婆” 好吧,咁我地里d阿婆都冇咁好氣同佢爭辯,棚牙又係靠佢整一陣佢報復你整得差咪仲衰,就忍下喇,後尾張單收左檢查費,又收7張x光錢,又開左d止痛藥成600幾蚊. 阿婆冇乜錢,但隻牙食唔到野仲辛苦,所以都冇計. 好喇再約過下次黎洗牙,好以為洗完就可以補喇,但點知佢又話阿婆你排牙好污糟要再約時間洗多次我先會幫你補,同埋冇包生仔架咩係咁噏.洗牙要洗幾次先肯補牙好明顯就係想呃我地里d阿公阿婆唔識野,可能佢又可以同政府claim錢,以前睇政府都話一年洗一次就夠喇,好明顯佢就係想搵你錢,跟住話杜牙根由2千到6千都有,唔定架,愈諗愈覺得怪,最後梗係唔去喇! 後尾朋友介紹睇私家,個醫生做左檢查同x光後就話可以補,另一隻牙就講清楚杜牙根的價錢,唔似得嗰個又冇耐性又冇良心嘅黃靄賢,佢係男醫生黎架,上面寫左女係唔啱嘅! 阿婆做左60幾年人都係第一次遇著咁嘅牙醫,正一以我地係無知婦孺想呃我地錢,睇醫生睇被毒舌講黎講去根本係受罪!希望大家小心喇,阿婆講到里度,不聽老人言吃虧在眼前呀!


text:
晚飯之後,我同佢一齊行落尖沙咀站,準備送佢返屋企.
「唔洗喇,你聽日返早,早啲瞓啦.」
佢始終都係咁為人著想,就連食飯都唔捨得我洗咁多,有時仲會比埋我果份,因為佢知我份糧其實唔多,而我又想儲啲錢去進修.佢一直都支持我任何決定,就算因為咁而令佢同我一齊咁耐都冇買過啲咩比佢,記得之前情人節我送左條八百幾嘅手鏈比佢已經好開心,而最後餐飯仲要喺佢比錢.雖然話其實邊個比都唔重要,但邊個男人會想自己連請女朋友食餐好買份禮物比佢嘅能力都冇?
「往中環列車即將到達…」一架列車往月台駛緊過嚟.「我有車啦,我返到去打比你吖.」佢臨上車前主動錫多我一啖,我叫佢小心啲,然後就目送住佢離開.
講返我同佢相識嘅經過其實幾有緣份.我喺尖沙咀某一間賣衫嘅鋪頭做SALES,而佢因為嚟過幾次買野都係我招呼佢,所以都會認得大家.之後一次出街無意又撞到佢,咁啱大家都係一個人搵緊地方食飯,咁我就提議不如一齊食個飯.結果果晚就喺我同佢第一次食飯,交換電話,而且令佢成為我未來女朋友嘅一日.
好多時我地都會約喺尖沙咀拍拖,一黎有時我放工收得夜,二黎尖沙咀算近我地兩個--佢住灣仔嘅嘉薈軒,而我就係一個深水埗公屋仔.雖然同佢出街果陣我地都係十指緊扣,但對我嚟講尖沙咀更似我同佢嘅分隔線,特別係早前有個調查發現香港最有錢係灣仔區,而最窮就係深水埗.始終佢喺竹門,而我只係爛木門,唔好話將來,就算係現在我都唔知可以比到乜野佢.雖然我知道佢一啲都唔介意,但我,仲有佢父母都唔係咁諗.
唯一一次同佢父母食飯係喺美皇宮.當佢地知道我只係住公屋嘅SALES,雖然冇露出唔鍾意嘅表情,但我明顯感覺到佢地嘅失望同擔心.我明嘅,自己嘅心肝寶貝,自細生活無憂,為人父母都希望自己個女日後就算唔係過得更好,起碼唔會更差.果晚餐飯我食緊乜都唔知,埋單四個人食左百八幾,當我想比錢果陣伯母已經拎左張AE卡出黎話賺錢辛苦唔好亂洗,今餐佢比.自始之後我再冇勇氣見佢父母,連送佢返屋企都唔敢.
幾個月之後,我同佢提出分手.我愛佢,但正因為我愛佢所以我選擇放手.我知佢唔介意陪我挨,我知佢唔係拜金女,但我真係唔希望佢拍拖果陣只可以比男朋友帶去食茶餐廳,快餐店--唔係一餐半餐,而係差唔多餐餐係咁.佢一直問我點解,係咪覺得佢父母唔鍾意我,我冇答佢,因為最唔鍾意我嘅,其實係我自己.佢應該有更好嘅生活,佢應該有一個可以帶上屋企食飯一家人開開心心嘅男朋友.我希望我將來可以成為一個咁嘅男人,但我好肯定而家依一刻我冇咁嘅資格.
分手之後我都辭左尖沙咀份工去左佐敦做,因為我終於明白分隔線嘅意義:唔係代表你唔可以越過條線咁簡單,而係你連條線都唔應該掂到.


text:
>>
要成為出色嘅小精靈訓練員,去打道館,有無發現道館入面嘅小精靈CP值都喺非常高.
原來CP值同玩家角色LV有好大關係,當玩家越高級時候,遇到嘅精靈就會擁有越高CP值,高LV玩家嘅波波甚至可以高CP值過低LV玩家嘅啟暴龍,咁即喺想要勁小精靈首要先衝LV!
獲得經驗值升級有以下幾種方法:
1. 捉寵:100
2. 丟出好球:Nice 10,Great 50,Excellent 100
3. 開啟新圖鑑:500
3. 進化:500
4. 訓練/挑戰Gym:視成功次數而定
5. 幸運蛋:使用之後30分鐘內經驗增加一倍
今次教大家喺當中最容易嘅進化,進化一隻相當於開啟一隻新圖鑑,而且進化之前亦都會捕捉大量精靈,順便拎埋捉寵嘅經驗.
波波,獨角蟲,綠毛蟲呢3隻就喺新手升級「3寶」,呢3隻最大特點就喺遊戲入面最少Candy就可以進化(12粒)而且常面,無論你第一階進化或者第二階進化,無論你鯉魚龍用400粒Candy定波波用12粒,所獲得嘅經驗都喺一樣為500!因最高效的方法就是大量「3寶」後,使用幸運蛋後一次過大量進化,每一隻進化就可以獲得1,000經驗!
玩家亦都可以喺兩個極相鄰的Pokestop,並在兩個Pokestop插入Lure Mudle各撒一次花,吸引更多小精靈出現,之後用埋Incense吸引小精靈喺兩個Pokestop之間走動(波音蝠老是常出現);又者配合PokeVision,揀淨顯示呢3款精靈,搵出比較密集嘅地方去捉大量,之後進行升級,當LV提升之後,好快你就可以捉過千CP值嘅寵!
▲呢3款小精靈除左易升之外,最大特點亦都非常常見,由其波波最為常見!大家用PokeVision好似上圖咁搵下邊個地方可以捉多啲!


text:
三傻遊馬交之二 30 Jul 2003
三傻遊馬交二之二
講明七點半起身, 佢地都好似起到身, 但我就完全無咁的能耐.Even 我到最後遲左好多先起身, 但係都係好眼訓.無計, 一次唔夠訓, 好多次都補唔番.起身之後就去左樓下食酒店的自助早餐.兩人房三人食, 於是要俾多一個人的錢, 即係五十蚊.好得人驚, 一入到去見到d 野食, 明顯地係你唔會俾五十蚊去食既.算喇, 諗下仲有兩位係免費架喎, 就咁算喇.
都算喇, 唉.我依舊食超級多野, 可能因為尋日係太陽底下曬左足足一日, 曬到個人 Vitamin D 就大把, energy 就無晒.食飽就行行行行行左好耐先到賽車博物館.整棟大樓係賽車同紅酒博物館連埋一齊.我地先到賽車博物館.
其實我覺得賽車博物館真係唔夠大, 雖然 Eric and Wilson 都覺得佢已經夠大.我見到有唔少車, 但係好多都唔係真係咁靚, 不過又係「旅行心態」作祟關係, 都覺得好好睇.反而紅酒博物館, 未去過就可以去一去, 去過一次就絕對唔使去下一次.其實兩間館都係, 不過紅酒博物館的情況比較嚴重.可能我今日精神真係差左好多, 所以心情亦差左少少, 講野都少左.
遊完呢一程, 澳門之遊都差唔多喇.番到酒店, Wilson 趁機再番葡京一轉作最後的戰役.真係想整首周杰倫過佢~ 我同 Eric 呢, 就出去頹行多一轉, 我就趁機等自己熟路一下.行左足足兩日, 我第一次去 concern 下自己到底行左去邊度, 真係打起精神去理下d 路, 攪清 d locations.我都覺得自己犀利, 攪清d directions and locations 之後, 不久我地就行去議事亭買手信個陣, 我就見到Eric 以為自己行錯路, 轉方向再行, 先真係行多左路.
鉅記手信已經幾乎係大會指定.估唔到的係我會肯大破慳囊, 買左三個人之中最多的手信....當然, 十之八九都係俾自己食算數.HEHE~~~
之後係新八百伴食最後的午餐, 好好食, 又食到好飽好飽.然後就怒奔走去碼頭, 飛奔到船上.船上仲見到一個好恐怖東史郎, 好彩唔係坐佢隔離.
番到香港水域, 第一次打個電話俾部主, 問下拿 sponsor 的事情弄得怎樣, 好彩唔重.番到屋企, 簡直係成個人都散晒.聽日仲要 UC GRM 開會, 唉.
我覺得, 瘋狂左兩日之後, 我的心情或多或少都好左好多.好彩呢個旅行來得及時.好多時, 同佢地兩個傻佬一齊, 講下廢話, 吹下水, 真係幾開心幾放架.難得可以係另一個地方開放一下自己的心靈, 真係唔錯.
總好過, 係香港, 自己一個人, 自己一個人係度亂諗野, 越諗越唔開心個種嘛.
衣家聽緊一隻歌, 係陳奕迅的「兄妹」, 好好聽.我就無鐘意任何的「阿妹」, 但係覺得呢隻歌的歌詞真係幾 touch 我.反正佢自己本身都幾好聽.連埋十面埋伏 and 安哥之歌我都好鐘意聽


text:
扫码下载
扫码下载
Jul 15, 2007
注意 係孔雀石 唔係令人聞風喪胆嘅孔雀石綠!
孔雀石係剛果特產 綠油油嘅孔雀石含高度呢某种金屬 大家估吓係乜? 答案下面再開估
大家陸續會見到我post 嘅孔雀石工藝品 但其實最珍費嘅孔雀石係天然型狀嘅孔雀石 好似下面嘅圖片中我嘅珍藏 (我D孔雀石全部都係我執番嚟架! 好采我執咗 如果唔係就会俾工人氹落炉冶煉架啦! ) 响大陸有專門市場責呢D天然孔雀石架 有型狀嘅孔雀石可以賣到好高既價錢
以下嘅孔雀石含某种金屬達 45%-65% 我工作嘅工廠就係專鬥從呢D天然礦石中提煉金屬嘅 不過我哋通常只提煉含金屬量約20%-25%嘅礦石 因為45%以上嘅比較罕有 價錢亦更貴
我响网上揾到嘅:
當 你 深 受 人 際 關 係 苦 惱 時 , 孔 雀 石 能 吸 引 好 朋 友 向 你 身 邊 聚 集 , 消 除 溝 通 上 的 障 礙 , 增 加 彼 此 感 情 的 親 密 度 . 孔 雀 石 也 能 開 發 本 身 的 靈 力 .
另外 孔雀石係含放射性架 唔可以立亂買嚟放响屋企架! 我呢D珍藏同買俾 friend D手信 全部驗過放射性冇問題先得架!
有D孔雀石俾我鎖起咗 下次再post俾大家睇! 而家睇住呢D先!
較罕见的開花狀 号稱價值RMB10萬
网易公司版权所有 ©1997-2017


text:
經過左過去幾日嘅發展,似乎我城光譜右端,總係逃唔過分裂,內鬥,繼而衰落嘅困境.如今再論誰是誰非,或者背後有冇敵對勢力滲透,都已經唔係重要.筆者正職從商,總希望係每個事件之中,搵到龧光.過去幾日,一洗選戰初期嘅冷漠感,本土各派都士氣重臨.剩番落來仲有幾日,希望各方能夠各自努力,以依股動力儘量動員支持投票.係現行嘅比例比表制之下,最後幾席贏輸嘅票差,只係幾千票.只要每位「上心」嘅支持者,各自動員五票,幾百個核心支持者,就可以帶來幾千票,足夠改寫歷史.所以與其抹黑其他人,不如自發打多幾個電話,寫多幾個whatsapp,甚至落街站幫手,都係更有效嘅方法.
而且亦唔需要為分裂懷憂喪志.光譜極端不停分裂,本是常態.首先,香港嘅政治光譜,尚在演變.自2004年起,激進派每次分裂,都催生出更激進嘅理念.而且每次分裂,溫和派就需要吸收原來嘅激進主張.最簡單嘅例子,各位能否想像,李柱銘或者陳方安生,參加拉布或者搶主席台?但係佢地嘅直系繼承人,今日都要做依類行動,先勉強算係黃營中人.
台灣自七十年代,都經歷過百花齊放,不停分裂嘅時代.直至近幾年,先慢慢穩定到現有嘅光譜.或者香港都係尋找緊光譜極端到底可以行幾遠,然後先會穩定到某個平衡點,令各派系嘅陣營漸趨穩定.
戲稱梁振英做暗黑港獨之父,其實冇錯.如果唔係佢撕破依層面紗,今次選舉嘅本土主義或者尚未清晰,無論係淺黃嘅「國際本土」,新西嘅「左翼本土」,甚至建制嘅「非分離本土」,都會爭取到曝光,長遠而言,會令建構本土主義嘅「創造性破壞」,需要再多幾次分裂,重建,虛耗光陰.而家撕開面紗,反而令港獨迅速成型,光譜未必再有右移嘅空間,今次選舉之後,光譜有可能會逐漸穩定.
更加重要嘅係光譜極端嘅政治領袖,往往都係經過自然篩選,總會各自問題.如果CV完美,外型討好,能言善辯,早就入咗公民黨或者自由黨,正如名大校畢業生,大都會加入頂級商業機構一樣.會加入光譜極端,最好嘅情況係真心支持非常偏鋒嘅立場,但係會支持偏鋒立場,本身就係同社會主流意見背道而馳.「雖千萬人,吾往矣」,一方面係英雄氣概,但係另一方面就係自傲,不聽人言,不合群之輩:係大公司面試必死嘅性格缺撼.
縱觀歷史,革命家都有各種缺撼:孫中山都有三次婚姻,甚至拋棄咗日本嘅家庭;上海時期嘅蔣介石,就幾次係日記自責亂買股票同召妓.不過傳統華夏史觀,需將領袖神化,先至會為尊者諱,令人忘記其實性格巨星,其實先係歷史推手.要一眾性格巨星合作,當然會有一定難度,有人甚至比之為牧貓.所以「拆大台」模式漸成主流,就係因為冇大台之下,各性格巨星各自努力,反而有一定成果.
但係到咗選舉,目標有限,山頭眾多,自然就會出現問題.而且選戰演變迅速,一個月前嘅協議,永遠追唔上發展.現行嘅比例代表制,後面幾席嘅差距又小,民調嘅誤差值往往大過實際嘅勝負差距.故此極容易出現同室操戈之事:建制派雖有宗主,但各類明爭暗鬥,亦都係層出不窮,不遑多樣.如何有效仲裁性格巨星之間嘅矛盾,或者最後就只能夠交付選民決定.


text:
麥馬拿文
麥馬拿文(Steven Charles McManaman,1972年2月11號—)係英格蘭一前職業足球員.佢出身於英國老球會利物浦,嗰時佢已經係英格蘭隊嘅先發球員,同利物浦另一個射手科拿齊名.佢最大嘅特色就係可以喺邊線高速傳波,可以打左翼又可以打右翼.
佢曾經幫國家隊打1996年歐洲國家盃,喺呢個比賽中佢做球隊嘅先發左翼.憑住爾次出色嘅表現,再加上加斯居尼,舒利亞,舒寧咸嗰班人嘅表現,英格蘭打入咗4強,最後係打吡大戰輸咗畀嗰年嘅冠軍德國.球王比利重喺比賽之後話佢係嗰年最好嘅球員.但係之後麥馬拿文無論係球會定係國家隊嘅表現都差,又好唔穩定,時得時唔得噉,1998年嘅世界盃只係打過1場,再到之後嘅2000年歐洲國家盃亦都只係上陣過2場.麥馬拿文係2000年後無再入選過國家隊.
1999年麥馬拿文由利物浦走咗去西班牙嘅皇家馬德里,但係嗰時皇馬由皮里斯做緊會長,佢上咗台之後就放晒聲氣要買費高返來.麥馬拿文同費高都係同一類足球員,但係費高喺西班牙更加多人識,所以麥馬拿文一直都係打後備.之後又有好多世界級嘅球員買咗返來,好似施丹,朗拿度同碧咸之類,最後麥馬拿文就返咗去打英超.
2003年麥馬拿文去咗打英超嘅曼城,但係佢長期有傷,又要打個佢自己唔啱打嘅位,佢根本無得發揮,到咗最後喺2005年收山.


text:
形而上學
形而上學係哲學一支.通俗尐講,形而上學係指研究單憑直覺(超經驗)嚟判斷事物嘅哲學.
歐洲語言中嘅「形而上學」來自希臘語,好似英文嘅「metaphysics」.呢個詞原本係古希臘羅德島嘅哲學教師安德羅尼柯畀亞里士多德嘅一部著作起嘅名,meta 即係 after,意思係「物理學之後」.
形而上學又叫「第一哲學」,好似笛卡兒嘅《第一哲學沉思錄》(Meditations on First Philosophy).亞里士多德將人類嘅知識分為三部份,用大樹作為比喻:第一部份,最基礎嘅部份,亦就係樹根,係形而上學,係一切知識嘅基石;第二部分係物理學,好比樹幹;第三部分係其他自然科學,以樹枝做比喻.
中文名「形而上學」係由《易經》嘅『形而上者謂之道,形而下者謂之器』度來.
形而上問題嘅研究通常都爭議多多而冇定論.其因部份係人類知識嘅主要來源 —— 經驗事實 —— 唔足夠解決形上學嘅爭議;另一部份係形上學家用語成日混淆不清,因而佢哋爭論時九唔搭八.
二十世紀嘅邏輯實證論者們反對某尐形上學議題.佢哋認為某尐形上學問題本身係無意義嘅.
西方形而上學有三個傳統分支:
形而上學常見嘅問題:
馬克思主義哲學中「形而上學」嘅含義[編輯]
喺恩格斯,列寧,毛澤東等人嘅著作中,「形而上學」重被用嚟指「用孤立,靜止,片面,表面嘅觀點去睇事物」,同辯證法相對.佢哋認為形而上學係一種過時嘅唯物主義,因此佢哋結合唯物主義同黑格爾嘅辯證法,創造咗辯證唯物主義.「堅持辯證法,反對形而上學」呢樣嘅口號亦被提出.但要注意,呢並非「形而上學」呢個詞語嘅本意.形而上學本來係指哲學嘅一分支,喺呢個意義下嘅形而上學並非同辯證法對立,甚至可以喺形而上學研究中運用辯證法.喺西方多取其本意,而喺中國內地則兩種用法都有,要根據語境理解.


text:
我女朋友結過婚, 佢有一個啱啱 3 歲嘅仔.
哩個小朋友令我好痛苦,
佢好百厭, 同佢一齊出街好辛苦,
1.) 四圍走 + 唔比拖
- Outdoor 都尚算肯比我拖住手, 但一入到 Indoor Area, 地鐵等, 佢就以為自己去咗 Playground, 四圍走, 唔肯比人拖, 唔肯企定定 (如排隊)
2.) 脾氣極臭 + 硬頸
- 每當佢要嘅野, 想嘅野得唔到時, 佢就會 尖叫 / 哭叫 / 打人 .
舉例 :
- 在商場有時突然人頭湧湧, 我想將佢拖返住, 同佢講, 好多人呀, 好危險呀, 但我一拖佢, 佢就會踎底, 死要縮手, 跟住大叫, 如果我抱起佢, 佢會勁打我, 兩隻腳勁踢, 我放返底佢佢會哭叫, 尖叫 ... 叫完一大輪先自己停, 然後自己乖乖行, 但都唔肯比你拖 ! 或者衝返去比阿媽抱 ...
- 佢知我袋入面有支水 or 有部 NDS, 佢會自己摷我個袋, 我當然會 STOP 佢啦, 咁無禮拜嘅行為, 佢會開始哭叫, 我叫佢講 "唔該, 我想玩 NDS", 佢唔肯, 繼續伸埋黎要開我拉鏈, 不然佢就尖叫, 打你, 令全地鐵嘅人都向你投黎不友善目光 ...
3.) 揀飲擇食 + 語言能力落後
佢雖然 3 歲, 但樣同體型似 2-2.5 歲, 明顯落後卻同時揀飲擇食, 極擔心, 我自己都得 160 咁上下, 深知唔夠高好唔著數, 我唔想佢步我後塵.
佢雖然 3 歲, 但只識得講簡單詞彙 (只可講兩到三字詞語, 簡單句子亦欠奉), 我自己口才唔錯, 深知言語劣拙對日後上學, 人際, 工作同溝女都有不良影響.
令人欣慰嘅係佢聽係 OK 既, 大部份時間佢都明人哋同佢講嘅野.
我唔想佢變成賜座男/港孩, 但, 我可以點教好佢呢 ?
kowkfung意見:
聽落又好似爭啲, 幾辛苦,可能小朋友缺乏父愛, 會咁卦.但教小朋友要比好多時間同愛心的, 你可以做的只可以努力啲囉
思明意見:
睇你咁講我覺得佢仲係trouble two個階段,因為你地可能處理得唔好,所以到3歲都keep住呢d問題,又或者佢未接受到你,所以特別唔聽你講(我見你講有咩事佢都會揾返媽咪)平時係邊個湊佢多,你講果d情況又係咩情形下發生,就算我個仔都 好,佢同我出街/同爸爸出街己經可以係兩回事,但我都會建議你留意下你同佢講野時ge語氣,同埋首先諗下會唔會係自己做左d咩令到佢有呢d情況出現,教小朋友反思係好重要
1.) 四圍走 + 唔比拖
你可以試下同佢約法三章,如果係你地視線範圍同埋人少少又安全情況下,我覺得俾佢周圍走下都無咩問題,但大前提係一定要大家都望到大家,你叫佢佢會聽到,佢講野你又會聽到,如果唔係就一定要拖住,如果佢唔肯拖發曬脾氣你都唔好屈服,等佢喊夠扭夠再同佢講道理再重申你ge要求.至於排隊,你有冇同佢解釋過咩係排隊,排隊要做d咩呢
2.) 脾氣極臭 + 硬頸
呢樣完全係trouble two ge表現黎,同埋想問一問佢發脾氣你地平時會點處理??
3.) 揀飲擇食 + 語言能力落後
揀飲擇食去到咩地步先??唔食菜?唔食肉?身高除左後天因素亦會受遺傳影響,如果佢爸媽都唔係太高,呢個小朋友都唔會係太高(當然會有例外啦),如果佢揀飲擇食我會比較在意佢係咪有均衡營養,而唔係身高~
Asian_Kung_Fu補充:
多謝思明提到 "Trouble Two" 哩個Keyword, 我會去找更多 Reference ...
可能我講多 d d background 會好 d.
小朋友應該唔會缺乏父愛... 其實哩個小朋友平時係同爸爸同嫲嫲住既, 係放假我女朋友先會湊佢返去, 咁出去玩我哋都會一齊去, 所以我哋會有接觸.
但好好彩哩個小朋友同我都好friend既, 玩嘅時候. 我餵野食佢都肯食, 都算係咁, 如果唔係第二個, 佢都未必彩人.
實情係, 佢平時唔係跟我哋住, 比佢阿爸嗰邊 d 人縱慣曬, 佢有一個家姐 (同父異母), 應該咩都會就曬佢, 估計出街兩姊弟可以百厭到你眼都突埋...
BTW, "但我都會建議你留意下你同佢講野時嘅語氣" <--- 我無乜特別留意, 我諗我自己會 soft d 囉, 有咩影響架 ?
咁佢家庭背景都好複雜,同埋我諗佢地未必好有心機去教好小朋友(個人認為),當然實情係點你地可以從小朋友同你哋相處時嘅行為去睇到平時照顧佢嘅人/同佢相處嘅人行為模式,因為呢個階段小朋友所做出黎嘅行為大部份都係模仿緊佢嘅照顧者/日常接觸到嘅人,所以你哋嘅言行對佢會有一定影響
其實你話佢易發脾氣,我可以講個發生係我自己身上嘅例子俾你聽
當時我個仔兩歲三個月,正值Trouble Two時期,呢個時候我由在職媽媽轉左做全職媽媽,留喺屋企全力照顧佢,但之前我因為返工好忙,個仔唔多跟我,而我亦唔多熟悉佢嘅脾性(講起都覺得慚愧),當我接手就發現佢脾氣好臭,好硬頸,乜都話要自己做,到佢做唔到就發脾氣,當佢發脾氣扭計我就會鬧佢/發佢脾氣,加埋教佢去廁所等等嘅事,我哋每一日就係發脾氣同吵吵鬧鬧咁過....我每日心情都好差,而且覺得自己好無用
之後我覺得咁落去唔係辦法,同個仔嘅關係仲差過之前返工嗰時...偶然嘅機會我去上一d關於教小朋友ge課程,上左2-3堂就明白佢某一d行為係成長必經,亦知道原來係我嘅情緒影響咗佢,並唔係佢影響我(因為我對佢惡/發佢脾氣,所以我以為咁樣係解決問題嘅最好方法)之後我儘量都會控制自己情緒,減少鬧,變為一d讚賞同鼓勵,好快就見到成效,個仔發少左脾氣,有野做唔到唔會再發忟憎,會黎揾我叫我幫佢手,所以每一次我係呢度見到有成人係度話自己小朋友有行為問題,我都會建議佢地先留意自己言行,再去諗清楚問題係源於邊一度
答返你個問題先,同小朋友講野嘅用詞同語氣都好重要,我先生同個仔講野語氣比較重(比較似命令),而我小朋友對住佢講野時都會用返一d比較差嘅語氣同佢講野,而我會比較溫柔d,佢同我講野嗰陣都會溫柔d,所以要先留意一下自己,再去諗點做
比較長左d,但希望對你有幫助 (可能有d一舊舊,唔知你明唔明)


text:
各位好,我係伽俐略,我來自hk cat city,上星期終於來到薯淘家.
我食得瞓得玩得,最鍾意指使淘幫我清理貓砂,煮飯過我食.呢個工人算係咁啦,所以我無聊時都鍾意幫佢按摩,最鍾意佢身上多肥肉,左一腳牙右一腳,佢似乎好受落,我又踩得幾舒服.薯就成日掛住寫文,唔理人,所以我都費事理佢.
嗱,你記住我Breeder亞Ray講過,我要成日飲乾淨食水,朝早勉強同你哽吓乾糧,夜晚要食鮮肉腸或者其他罐頭濕糧.最好就有烚雞肉鱈魚肉啦.仲有,唔少得super fat 營養粉,鈣粉,美毛粉.貓砂用兩大袋濕水會變固體果種放落砂盤就ok,我會自己識去方便,記住每日同我清理呀.有眼屎就用濕毛巾幫我抹吓,怕我蛀牙就要滴牙水.個零星期你怕我抓親你就同我剪吓指甲,小心咪剪到我留血呀吓.仲用棉花棒同洗耳水幫我抺吓耳仔,但唔好用水喎,試過有同類因為耳仔入水發炎醫唔好而死.仲要用紙巾同我清咗肛門腺d分泌物出嚟.我唔鍾意濕水,兩三個星期用枝專用乾洗沖涼液幫我抹吓就ok.不過其實我本來就係愛乾凈o既動物,就算兩三個月唔沖涼,而薯淘家有成日拖地的話,都唔會好污糟.另外,每個月要用一枝revolution幫我除蚤殺心絲蟲之類.之前打咗3針預防貓瘟,病毒性鼻氣管炎同卡他性病毒,但仍然要每年補一針.新屋企有晒蚊網就好,如果唔係我得閒離家出走你咪怪我.我係高貴愛自由o既靚女,唔會俾你用繩綁住.魚缸最好關好,我唔保證隨時肚餓拎d魚仔醫肚o架.
係咁上下啦,有乜我會再通知你喇,你返去等消息啦.


text:
浸信會有154間分堂.全港最多分堂既教會
浸信會有154間分堂.全港最多分堂既教會
九龍城浸信會九龍城浸信會
九龍城潮語浸信會九龍城潮語浸信會
九龍九龍國語浸信會國語浸信會
九龍國際浸信會九龍國際浸信會
九龍菲語浸信會九龍菲律賓浸信會
九龍塘浸信會九龍塘浸信會
又新浸信會浸信教會又新
上水浸信會上水浸信會
上環浸信會上環浸信會
土瓜灣浸信會土瓜灣浸信會
大角咀浸信會大角咀浸信會
大埔浸信會大埔浸信會
大埔浸信會天澤福音堂大埔浸信會天澤堂
大埔浸信會宏福堂大埔浸信會宏福苑
大埔國際浸信會大埔國際浸信會
大學浸信會大學浸會教堂
元朗浸信會元朗浸信會
元朗潮語浸信會元朗潮語浸信會
屯門浸信教會屯門浸信教會
屯門浸信教會華恩福音堂屯門浸信會教堂華仁
屯門菲語浸信會屯門 Filibino浸信會
牛池灣竹園潮語浸信會牛池灣竹園潮語浸信會
牛頭角浸信會牛頭角浸信會
牛頭角潮語浸信會牛頭角潮語浸信會
以馬內利浸信會以馬內利浸信會
以勒浸信會以勒浸信會
北角浸信會北角浸信會
永約浸信會浸信會盟約
永興浸信會浸信會 Evergrow公司
生命頌浸信會生命頌浸信會
尖沙咀國語浸信會尖沙咀國語浸信會
尖沙咀國語浸信會漾溢堂
尖沙嘴浸信會尖沙咀浸信會
尖沙嘴浸信會天水圍福音堂天水圍查尖沙咀浸信會
尖沙嘴浸信會西沙福音堂尖沙咀浸信會西沙禮拜堂
尖沙嘴浸信會坪洲福音堂尖沙嘴浸信會教堂坪洲
尖沙嘴浸信會長沙灣福音堂尖沙嘴浸信會教堂長沙灣
百德浸信會浸信會所有美德
竹園浸信會竹園浸信會
西貢浸信會西貢浸信會
阡陌社區浸信會阡陌社區浸信會
何文田浸信會福音堂何文田浸信會差會
何文田潮語浸信會
約旦佐敦浸信會浸信會有限公司
利群浸信會浸信會利群
沙田浸信會沙田浸信會
沙田潮語浸信會沙田潮語浸信會
赤柱赤柱浸信會浸信會教堂
旺角浸信會旺角浸信會
旺角浸信會天恩福音堂旺角浸信會天恩堂
旺角潮語浸信會旺角潮語浸信會
牧羊人(菲語)浸信會
長洲浸信會長洲浸信會
青山浸信會青山浸信會
青山浸信會恆青福音堂青山浸信會恆青福音堂
青山道潮語浸信會青山道潮語浸信會
青山道潮語浸信會信望愛布道所青山道潮語浸信會信望愛浸信會教堂
信心菲語浸信會
紅磡浸信會紅磡浸信會
紅磡浸信會生命樂福音堂
美門浸信會的美門浸信會有限公司
香港(西區)潮語浸信會香港(西潮語浸信會
香港上環潮語浸信會
香港天樂浸信教會香港天樂浸信教會
香港仔浸信會香港仔浸信會
香港仔浸信會利安福音堂香港仔浸信會教堂鯉
香港西區浸信會香港西區浸信會
香港浸信教會香港浸信教會
香港浸信教會石澳福音堂香港浸信教會石澳禮拜堂
香港浸信教會好鄰舍福音堂香港浸信教會好鄰舍禮拜堂
香港浸信教會顯理福音堂香港浸信教會禮拜堂亨利耶塔
香港國際浸信會國際浸信會,香港
香港堅尼地城浸信教會堅尼地城浸信會
香港菲語浸信會訇空Filipinao浸信教會
香港興華浸信會興華浸信會
香港韓語浸信會
香港懷恩浸信教會閎空恩浸信會
香港懷恩浸信教會耀興浸信會福音堂耀興浸信會教堂
恩典浸信會浸信教會
恩典國際浸信會
恩典菲語浸信會
恩約浸信會盟約的恩典浸信會
朗福浸信會龍福浸信會
柴灣浸信會柴灣浸信會
柴灣浸信會小西灣福音堂柴灣小西灣浸信會教堂
浸信會寶田福音堂浸信會教堂寶田
海怡半島海怡浸信教會浸信教會有限公司
真光浸信教會真光浸信會
真理基石浸信會真理浸信教會 Conerstone
真理基石浸信會石門堂
粉嶺浸信會粉嶺浸信會
粉嶺浸信會石湖墟浸信會福音堂
茶果嶺浸信會茶果嶺浸信會
荃灣浸信會荃灣浸信會
荃灣浸信會牧愛福音堂荃灣浸信會 Poimane查普勒
荃灣潮語浸信會荃灣潮語浸信會教堂
馬鞍山浸信會馬鞍山浸信會
國際菲語浸信會
基石浸信會基石浸信會
基立浸信會基立浸信會
基磐浸信會基督教浸信會
培正道浸信會培正道浸信會
將軍澳浸信會將軍澳浸信會
崇恩浸信教會讚美和恩典浸信會
康山浸信會康山浸信會
彩坪浸信會彩坪浸信會
啟田浸信會浸信會開門
清水灣國際浸信會清水灣國際浸信會
深水浸信會深水埗浸信會
深荃浸信會深水村浸信會
第一城浸信會第一城浸信會
勝利道潮語浸信會勝利道潮語浸信會
勝利道潮語浸信會讚頌之園詠天堂
博愛潮語浸信會博愛潮語浸信會
博愛潮語浸信會東頭堂博愛潮語浸信會東頭堂
博愛潮語浸信會鳳德堂博愛潮語浸信會鳳德堂
富安浸信會禧年堂富安浸信會禧年堂
富亨浸信會富亨浸信會
順天浸信會順天浸信會
順天浸信會深水堂順天浸信會深水埗堂
圓洲角浸信會圓洲角浸信會
慈雲山浸信會慈雲山浸信會
慈愛浸信會慈愛浸信會
愛群道浸信會愛群道浸信會
新生命浸信會浸信會新生命
新希望浸信會新希望浸信會
置富浸信教會置富浸信會
葵涌浸信會葵涌浸信會
葵涌浸信會田景村福音堂葵涌浸信會田景村浸信會教堂
運頭塘浸信會運頭塘浸信會
筲箕灣浸信會筲箕灣浸信會
筲箕灣國語浸信會筲箕灣國語浸信會
筲箕灣潮語浸信會筲箕灣潮語浸信會
嘉盛浸信會浸信會李嘉誠
榮恩浸信教會福音堂榮耀浸信會
銅鑼灣浸信會銅鑼灣浸信會
銅鑼灣浸信會國際福音堂
廣林浸信會廣林浸信會
廣源村禧年浸信會廣源村禧年浸信會
樂滿浸信會快意浸信會
興田浸信會興田浸信會
錫安浸信會浸信會錫安
鴨洲浸信會鴨脷洲浸信會
麗城浸信會麗城浸信會
耀東浸信會耀東浸信會
灣仔浸信會萬拆浸信會
灣仔潮語浸信會灣仔潮語浸信會
觀塘浸信會觀塘浸信會
觀塘浸信會彩明福音堂觀塘浸信會彩明查普爾
觀塘國語浸信會觀塘國語浸信會
觀塘潮語浸信會觀塘潮語浸信會
鑽石山浸信會鑽石山浸信會
魚湧浸信會魚湧浸信會
魚湧浸信會西灣河福音堂魚湧浸信會西灣河禮拜堂
Admin
- Admin
- 文章數 : 52
注冊日期 : 2011-03-12
-


text:
上原亞衣軟體E奶Baby
每年日本AV界都會搞吓選舉比賽,好似早前熟女名廠Madonna就舉辦咗一個「日本一熟女」比賽,另外屬中型廠嘅赤青黃嘅AAK偶像選舉,亦已經圓滿結束,而奪得冠軍嘅就係上原亞衣喇!
喺香港參加選美比賽,得到三甲名銜嘅佳麗未必一定受到力捧,甚至得獎之後銷聲匿迹,但喺日本參加由AV廠舉辦嘅選美比賽就唔同,因為得獎之後一定可以獲得片約,好似上原亞衣咁,奪得比賽冠軍後就成為AV廠赤青黃嘅專屬女優.
今年19歲嘅亞衣,樣子嬌俏可人,活潑可愛;身材方面,亞衣同一般美少女女優一樣,體形纖瘦,皮膚白滑,但係佢擁有一雙修長美腿,加埋上圍一對E Cup美乳,簡直係一副完美胴體.
一字騎乘
亞衣質素上佳,難怪佢參加赤青黃嘅AAK偶像選舉,得到大批AV迷支持,最後獲得冠軍.至於演出方面,亞衣真係功架十足,最厲害就係佢深諳軟體絕技,場面精彩.據講,亞衣曾經練習過體操,所以筋骨柔軟,表演一字張腿,拱橋,立定一字馬都難佢唔倒,而阿妹巧妙地將軟體技巧融入到AV演出當中,大玩一字張腿騎乘等高難度招式.此外,亞衣埋牙嗰陣,七情上面,睇得人興奮莫名,好想加入戰團,一洩而後快.
推薦作品
片名:《Lolita小型少女偶像》
片長:120分鐘
出品:赤青黃
內容:雖然上原亞衣奪得AAK偶像比賽冠軍,但係AV廠唔會特別錫住佢,於頭炮作品,安排多名癡漢將阿妹百般玩弄,最後更上演連環中出,認真激!
上原亞衣Profile
出生日期:1992年11月12日
身高:5呎2吋
三圍:33E - 22 - 32
興趣:體操


text:
三個月前先嚟完香港開演唱會嘅Hello! Project旗下偶像團體℃-ute,今日突然喺官方網站宣布將於明年6月開完12週年演唱會後解散. 呢個突如其來嘅消息令好多粉絲表示驚訝傷心.
▲℃-ute嘅現任成員有五位,包括隊長矢島舞美, 中島早貴,鈴木愛理, 岡井千聖,以及萩原舞.由2007年2月21日第一張單曲《櫻花乍現》開始至今,連續29張單曲的銷量都達到Oricon週間銷量排名10位或以上嘅紀錄.
℃-ute嘅成員同經理人公司今朝喺官方網站發表聲明,兩方面都提到全部成員已經年滿20歲,出道也已經達11年.當經理人公司同成員一起討論以後目標時,發現成員各自都有唔同想發展嘅方向.不過基於五人當時未實現喺埼玉Super Arena開演唱會嘅夢想,當時決定繼續努力進行團體活動.然後自宣布明年6月出道12週年紀念演唱會之後,因為佢哋終於能夠踏上夢寐以求嘅舞臺,所以就希望可以以此為終,實現夢想後解散組合,各自追尋新嘅目標.
▲℃-ute五位成員表示佢地係Hello! Project一手湊大嘅組合,因為有H!P先至有佢哋.因此比起暫時停止活動或從H!P畢業,佢地選擇咗解散,希望到最後一刻五位都係屬於Hello! Project嘅℃-ute.佢哋仲話堅持咗十一年追尋夢想,可以五個人一齊踏上呢個大舞台,終於可以自信地同大家講℃-ute已經無憾了.
最後佢哋仲多謝成軍咁多年來一路支持佢地嘅粉絲,如果唔係佢哋都唔會走到今日.佢哋仲話覺得事務所嘅後輩非常之可靠,相信後輩們能夠繼承佢哋嘅意志繼續守護及帶領H!P.
事務所方面表示到明年六月呢段期間,都會盡量俾℃-ute進行自己嘅團體活動, 未來亦會繼續推出新歌,希望各位粉絲繼續支持及守護佢哋.但佢哋就會缺席2017年1月開始嘅Hello! Project Concert Tour.
▲的確出道12年嘅℃-ute喺事務所入面已經算係姐姐級嘅組合,但最近走成熟風走得幾成功,大家都以為佢哋暫時唔會解散.作為粉絲雖然傷心但希望佢哋轉做個人發展之後都可以順順利利啦!唯一可以做嘅就係喺明年6月之前繼續支持佢哋喇~
(上個星期先俾SMAP打擊完,今個禮拜就到℃-ute...唉)


text:
每次出街食飯,唔多唔少都會比到我一d新煮意.
呢個係柴灣街市大樓o既泉記的照牌菜. 上星期去先同老公+Owen仔去食,佢地都好鐘意,一於又整個A貨比佢地嘆. 只係將d蝦開邊,放在蛋炒飯上面,灑上金蒜粒用蒸籠隔水將蝦蒸熟就得,其實成件事唔係好難, 不過就真係幾好味架.
自己整當然d料會靚d,又比出面食平好多. 我用$45蚊買左9隻超大蝦,個籠得8吋,剛好夠放晒d蝦o係上面. 因為要保持乾身,唔會淋豉油同醬料,蝦的調味就靠晒d金蒜粒喇. 我o係泉記專登dap多幾粒,試真下有乜野o調味. 應該係有雞粉同鹽,返屋企有樣學樣,真係整到9成像真o既味道,以後又有一道新菜宴客喇.
做法;
金蒜粒 - 只要將蒜粒用油炸到轉金色,撈起放在碗中,加入小許雞粉同幼鹽撈勻備用,
將蝦開邊放在蛋炒飯上,灑上蒜粒,再隔水蒸10分鐘就得喇 (如用蒸籠,請先用錫紙舖在籠底,正版係用荷葉的).
溫馨提示:
**
我沒有蓋上蒸籠蓋,因鑊不夠深,所以蒸的時候要留一條小縫在鑊邊,咁d蒸汽有位走,咁d飯上面就唔會有倒汗水喇,如果d飯濕左就唔好食架喇.
**
我在舖蝦前灑左d金蒜粒o係炒飯上面,蒸完d蒜粒會邊軟,加埋d飯就會更有味同更香喇.
金蒜粒
先用錫紙舖在籠底,正版係用荷葉
o既.


text:
好耐冇寫過足球文了.
自從比阿仙奴大敗之後,曼聯嘅表現每況愈下,到近期八場不勝,要求炒LVG嘅聲音一直冇停過.半季以來,曼聯究竟發生過咩事呢?就等小弟分析一下.
新兵發揮不佳
正如小弟季初寫過一篇有關曼聯夏季轉會嘅分析,講到其實今季曼聯嘅轉會操作其實幾合理:針對性買人,價錢亦尚算合理,依架睇返,我仍然維持依個觀點.或者你又會問:咁點解曼聯依架踢到老鼠拉龜咁呢?所謂天時地利人和,你買左班球員返黎係一回事,佢同隊波夾唔夾係另一回事.迪比唔洗講啦,越踢越沉,原本寄望佢做第二個傑斯,點知風格始終格格不入;達米安嘅防守的確令人放心,但係佢嘅助攻能力一般,季初曼聯右路猶如自斷一臂就知咩事(右中場馬達其實係自由人).
梳爾斷腳係致命傷
季初梳爾表現神勇,進步神速,前途無可限量,但就係果次受傷(果幕我依家仲記得,好心痛),打亂曬曼聯嘅部署.至今,曼聯仲未搵到一個合適嘅球員去踢梳爾個左閘位:洛祖,比連特,楊格,麥拿亞,達米安,青年軍嘅積遜,仲試過擺三後衛陣式,效果始終冇梳爾係度果時咁穩陣.而梳爾受傷同時亦影響左路嘅進攻模式.依位季初神勇嘅後生仔,助攻嘅timing配合得非常好,要知道目前LVG嘅戰術非常依賴爆破點,佢傷左之後,各位替工後上嘅能力始終冇佢咁好,唔係速度慢,就係傳中質素欠佳.
梳爾啊梳爾,唔知你復出之後,仲可唔可以回復以前嘅表現呢?
輪換及板凳
我之所以話阿仙奴果場係曼聯表現嘅分水嶺,其實就係見到LVG唔輪換嘅惡果.係果場之前,主力馬達,小豬,馬素,達米安都已經打左好多場,雖然話果時歐戰岩岩開始,但球員始終唔係鐵人,打幾場中途俾人換走休息下係好合理嘅事.結果呢?果場攻不銳守不穩之餘,之前表現生猛嘅馬素之後越踢越迷失(不過依個同戰術安排都有關係),達米安同馬達D表現都冇咁好,再黎一個傷病潮,真係雪上加霜.
你或者會話,受傷?咪俾D後備球員機會囉!無錯,雖然曼聯今季板凳唔夠深,但勝在LVG的確好肯用後生仔,我尤其欣賞佢比機會小弟極爲欣賞嘅佩雷拉同連加特,不過年輕球員始終缺乏大賽經驗,正路黎講有D正選大佬榜住個情況會好D.你睇係歐聯對狼堡關鍵一戰要出咁多後生仔,就知道LVG嘅輪換有幾咁失敗.
攻擊力不足同戰術排陣有關
今季曼聯嘅攻擊力一直俾人詬病,睇左咁多場波同參考左咁多球評,小弟得出嘅結論係:球員狀態係次要,問題同戰術有關.
若你有睇曼聯今季嘅波,唔難發覺LVG一字既之曰:穩——強調控球,球員企位,突破缺口主要靠中路球員嘅球場視野.依種戰術其實係歐洲大陸幾受成功,不過黎到英超效果點解咁差,原因有二:一,英超球隊強調搶截,防守時中場同後衛之間嘅空間比較細,短傳能夠發揮嘅作用有限,好難打開缺口,導致曼聯好多時只能夠係中場前十幾碼不斷橫傳搵機會;二,企位太過死板,容易防守,英國波體能好,唔怕四圍走,如果你只係企死一個位,走位唔靈活,佢完全唔怕你.其實曼聯陣中前場有唔少活動範圍大嘅球員:朗尼,馬達,靴里拉,馬素,迪比,點解唔比佢地跑動多D,傳少幾腳波呢?
老實講,做咗咁多年獌,睇住冇血性,冇拼勁嘅曼聯,的確係有D失望.
總結
今年打左半季,曼聯嘅表現的確達唔到大家季初嘅期望.不過,我個人唔建議冬季嘅時候買人,畢竟如果只係以前四為目標嘅話,陣容尚算完整,只要下放多D自由比球員,釋放球員係球場上嘅創意,表現應該會有改善.
四大原因,其實LVG只佔其中之二,但佢嘅戰術的確難辭其咎.雖然我同唔少獌睇法一樣,LVG必須走,但係離開原因同佢嘅成績無關,而係佢改變左曼聯嘅風格,依點我完全接受唔到,亦係點解我想傑斯代替佢嘅原因,而唔係傳聞中嘅摩佬或者哥迪奧拿.
圖片來源:GOOGLE:shaw;Depay;memphis;Rooney;Wolfsburg lingard


text:
我哋無論喺屋企定落酒吧睇波,都會睇得相當投入,每逢欣賞到精彩入球,都會大嗌「好波!」.其實就算冇足球比賽睇,「好波」二字亦會情不自禁衝口而出,點解?因為AV女優前田優希真係好好波,而且好球技!
日本AV廠商好鍾意向着衣寫真界嘅女優埋手,一來貪佢哋識得面對鏡頭,搵佢哋下海之後唔使再慢慢教,二來貪佢哋已經推出過寫真DVD,多多少少都叫做有人識,所以AV名廠Moodyz就最鍾意利誘佢哋下海,而前田優希亦係由M廠招攬下海嘅其中一位着衣寫真偶像喇.今年22歲嘅優希上年4月出道,之前拍過唔少火辣寫真DVD,所以至得到M廠留意.雖然優希唔算得係美人兒,但係勝在笑容可親,甜美而誘人.不過,最得M廠賞識嘅都仲係阿妹嘅激凸身材!阿妹皮白肉嫩,本身已經Very Good,但佢同時擁有一對38吋H-Cup重型豪乳,就算只係露出一半,都令人血脈沸騰,大嗌好波!
靠夾上位
得到M廠欣賞,優希相當開心,所以初期為M廠効力嘅時候,已經竭盡所能,玩起自己最拿手嘅潤滑劑波推以及多P群戲.只可惜,M廠一向都唔鍾意將專屬女優留得太耐,所以優希効力三個月就離開,輾轉去到水晶映像,Oppai等中小型廠演出.呢段時間,優希諗通咗,知道自己最大嘅賣點都係對H奶,若然太過錫身,唔盡用個胸嚟表演球技,實在唔能夠顯出身價,因此,阿妹佢就奉行逢片必夾嘅風格喇!家陣,優希除咗經常同男優喪玩波推,雙峰夾長槍絕對係必備環節,見到佢碩大嘅豪乳將男優嘅長物夾到實一實,然後由慢到快咁套弄,感覺真係正到震.咁都未算,阿妹仲會恃住胸大狂質男優食波餅,更加會將對H奶夾住男優嘅手腳,令大家充分感受到豪乳嘅威力所在!
年齡:22歲
身高:5呎 2吋
三圍:38H,23,35
《想與這樣的女人玩胸夾發射》
片長:108分鐘
出品:Dream Ticket
內容:如果大家好似小弟我咁鍾意欣賞巨乳女優表演胸夾,本作就絕對適合大家珍藏喇,因為前田優希於本作當中,將會喪玩H奶夾爆男優,就算男優本身同阿妹作體位交歡,臨尾爆發都要玩多次胸夾,令作品充斥巨乳,巨乳同巨乳.
撰文:賢


text:
涼茶
涼茶係喺廣東一帶好流行嘅嘢飲.
廣東一帶地方嘅天氣係屬於典型嘅亞熱帶氣候,夏天好熱,多雨又潮濕,水質就偏向燥熱,而且夏天嘅炎熱時間比較長,再加埋廣東人鍾意食啲煎炒燥熱嘅嘢食,又習慣夜瞓.因為天氣又熱又潮濕,再加埋飲食唔啱,同瞓唔夠等等嘅原因,好容易令人熱氣,所以民間就流行用啲藥性寒涼,消暑解毒嘅中草藥,煲水嚟飲.呢啲各式各樣嘅藥飲就叫做「涼茶」.涼茶可以消除夏天人體裏面嘅暑氣,同冬天乾燥引起嘅喉嚨痛等嘅疾.有甜嘅,酸嘅,苦嘅涼茶,款式多多.
涼茶係有好多唔同嘅種類,其實每個屋企都有佢自己稍為唔同嘅配方.
常見嘅涼茶有廿四味,五花茶,雪梨茶,感冒茶等等.喺廣州,香港,澳門等等嘅地方甚至有專門賣涼茶嘅舖頭.有啲喺廣州嘅涼茶舖更加係有超過一百五十年歷史,喺香港亦有唔少五,六十年歷史嘅涼茶舖.而近呢十幾廿年亦都有集團將涼茶包裝成紙包或者罐裝飲品嚟賣,好似王老吉涼茶咁.
傳統上,涼茶要喺灘凍咗之後先飲.而一般嘅涼茶都係接近黑色嘅,而涼茶嘅味道多數係苦中帶甘.
經粵,港,澳三地政府喺2006年2月努力爭取,涼茶獲中國國務院列為518種「國家級非物質文化遺產」之一.
唔同嘅涼茶種類[編輯]
涼茶發展到而家,大致可分為以下三種類型:
傳統涼茶[編輯]
傳統嘅涼茶多數係深啡色,飲落苦澀,多數有埋藥用性質.所以俗語都有話「苦口良藥」.但係多數人係唔會無端端飲啲傳統涼茶.當啲人有啲乜頭暈身㷫,感冒發燒,周身骨痛,喉嚨痛等等情況,先會飲啲對症下藥嘅涼茶.
傳統涼茶,多數歷史比較悠久,配方多數嚟自民間,有啲亦自稱係祖傳古方,好似黃振龍㿀痧涼茶,聽講已經有八十幾年歷史,係袓傳古方,可以醫全身酸痛,皮膚班塊石疹點等嘅病,但呢隻涼茶藥性偏寒,年老體弱,氣血兩種虛者同孕婦都係唔太適合飲嘅,佢嘅藥方係由火炭母,淡竹葉,崗梅根,金錢草,大頭陳,救必應,鑑銀盤,五指柑等等組成.
廣州王老吉涼茶[編輯]
廣州王老吉涼茶係由崗梅根,木蝴蝶,火炭毋,金錢草,布渣葉,淡竹葉,金沙籐,五指柑,山芝麻,金櫻根十味藥組成,呢啲藥大多數都係廣東民間嘅草藥,功效係清熱解暑等等.對發熱,喉痛,聲沙,口苦尿黃,泄瀉,腹痛等等嘅胃腸濕熱病都有用.
香港廿四味涼茶[編輯]
據調查香港廿四味涼茶未必係由二十四組唔同嘅藥組成,有啲實際上用咗三十幾種藥嚟做添,但啲人多數通稱佢做二十四味涼茶,佢有清熱去濕作用,對外感風熱,發熱喉痛,咽喉過多長期熬夜而引起嘅唔適服都有作用.
保健涼茶[編輯]
呢類涼茶同傳統涼茶有啲唔同,佢唔係專門針對某一種病,而係適合所有健康嘅人飲,有清熱消暑等嘅保健作用,同時,佢嘅顏色偏淡,味道冇咁苦澀,多數會有甘甜嘅味道,所以比較受歡迎,好似羅漢果五茶花,菊花雪梨茶同銀菊露,可以防止肺燥咳嗽,或者肝火眼痛,或者唔易中暑,從而起到保健預防嘅作用.
劑型[編輯]
涼茶嘅劑型發展到今日,已經變成多種多樣,最初淨係有涼茶劑型,佢係由藥物磨粉同粘合劑混合而成嘅一種固體製劑,飲時用熱水泡汁代茶飲用,所以又叫做茶劑,形狀多數係小方塊形或者長方塊形,出面用紙合包住,好似甘和茶,合仔茶同午時茶等.之後亦都有啲做成湯劑嘅,即買即飲,呢種劑型到而家仍然比較普遍,近嚟重發展到沖劑型,易拉罐型同茶包型等等.
連出去[編輯]
- 閒話涼茶
- 涼茶榮升國家文化遺產—明報新聞網


text:
膽量挑機24之東京迪士尼恐怖傳說
又到咗星期六晚嘅膽量挑機時間.
今晚繼續同大家講吓日本嘅都市傳說!
唔知大家鍾唔鍾意米奇老鼠呢?去日本旅行時,又會唔會去埋東京迪士尼玩呢?
你地又知唔知有關東京迪士尼嘅恐怖都市傳說呢?
入場人數同離場人數唔一樣
曾經某段時期,東京迪士尼嘅入場人數同離場人數唔一樣.
當時,就有小朋友被綁架嘅傳聞.
聽講,小朋友一個人去廁所時,就會被拐走,做人口或器官販賣.
幽靈公館真係有鬼
玩鬼屋,個環境咁暗,根本唔知自己見到嘅係人定鬼.
之不過,當你行到去長走廊個書櫃果度,見到一個表神好哀怨嘅細路仔,就恭喜哂你喇!
因為,果個真係鬼嚟!
亦都有傳聞話,只有係休館嘅時候,先會見到呢個「細路仔」.
小小世界嘅怕寂寞鬼仔
每當小小世界要維修時,係出口處,人偶細路仔就會對你講「你走喇?」「你留低啦」
唔知係呢隻鬼仔佢怕寂寞定係想勾魂呢?
驚魂古堡見鬼方法
喺古堡入面,當見到鏡時,就對住自己揮手,自然就會見到鬼!
又或早搭電梯時,唔受規矩企喺左邊,而企喺右邊嘅話,就會有靈異事件發生.
員工喺地下秘密通道枉死
傳聞,為咗方便員工出入,迪士尼喺地底興建秘密通道.
但係由於迪士尼太大,令到員工經常蕩失路.
有員工因為搵唔到出口,最後喺地下通道死咗.
白花祭亡靈
喺海盜世界曾經發生人命傷亡意外,之後一直發生靈異事件.
有唔少去玩嘅旅客都會見到死咗嘅女鬼,於是,有人提議係出口處擺放白花.
神奇地,由擺放白花開始,就無咗傳出見鬼.
嚟緊暑假,大家會唔會去日本呀?
如果會嘅,就去吓東京迪士尼,睇吓見唔見到鬼!
定係,大家已經去過東京迪士尼,亦都有經歷同我分享呢?
下星期六晚再見~ Bye Bye你條尾~ Bye Bye~


text:
星期五過咗個好開心嘅婚禮之後!
今日終於如常生活,
星期日~飲茶,
行下街,買下嘢,超巿買餸,
今日幾乎買齊聽日嘅餸菜,
咁聽日放工就可以買啲生果,
平時買完餸都已經好多嘢,
加埋自己返工個袋,
真係想買多個生果都唔得!
今次買湯料買多咗好多,
諗住一次煲兩日嘅份量,
咁咪可以飲多一日囉!
慳水慳力又慳錢,
合乎經濟效益!
無街去咪可以整包囉,
大少又話要食pizza包,咁就整包啦!
用咗四個鐘,整咗四樣包!
一返屋企煮咗個湯種先!
跟住做咗兩個粉糰,
一個粉糰做pizza包同花生醬包,
上次已經想整花生醬包,
因為屋企無花生醬無法整,
今次買咗花生醬,但係做出嚟無麵包店整嗰啲咁好食!
~花生醬包~
個花生醬亁得滯!再諗下辦法先,
下次要跟書再整一次,今次係用自己嘅方法,
所以個包無咁靚,好怪!
我祇係參考下面個份量同做法!
~菠蘿洋葱腸你pizza包~
pizza包啲材料係大少order的,
~餐肉包~
係我整包嘅時候,大老爺話要食餐肉包喎,
又無粉糰點算呢?求其咁用咗牛奶吐司嘅粉糰,
做咗兩個餐肉包!
~北海道牛奶吐司~
再一次用新鮮嘅湯種整一次,
再看效果係點!
但差啲變蒸包,因為第二次發酵時,
用鑊煮熱啲水來發酵,唔記熄火,
差啲蒸熟啲吐司,
所以今次做出嚟啲吐司都唔知有冇影響?
做完包梗係出去食飯啦!


text:
(視覺衝擊)日本最靚仔VS最醜AV男優!
之前Poli就同大家介紹過最醜女優啦,我諗大家都已經大開眼界嫁啦.今次呢,就決定益下各位絲打,比最靚仔男優...再加埋最醜男優你地睇啦!包你地眼都跌埋出黎!好啦你地想先苦後甜?Sorry我係都要比你先甜後苦喎!
先黎最靚仔男優頭三位!
先黎最靚仔男優頭三位!
第三位:有馬芳彦
覺得如何呢?
第二位:倉橋大賀
相信唔少女仔都多謝個星探發掘佢出黎,飽下眼福!
第一位:鈴木一徹
除左靚仔之外,拍嘅AV仲拍到好似偶像劇咁浪漫,正常女仔都冧哂呀!
拿唔好即刻交叉個page呀,一定要睇埋下面呢幾個先走,事關睇完真係好開胃!最醜男優黎啦!(得兩位咋,因為實在搵唔到名...不過唔緊要,名次得兩個啫,唔等於無其他寂寂無名嘅男優睇嫁嘛嘻嘻!大把圖你地歎!)
第二位:徳田 重男
除非!好似呢套咁,搵番個大家都差唔多年齡嘅女優一齊拍,話唔定可以開拓老人市場喎!
第一位:ダイナマイト幸男氏
呢個真係不得了,因為佢係以醜而出名,而且喺醜男界好有名氣嘅男優黎(我都睇得出...)!而日本人的確細心,為左迎合唔同人口味,AV男優都有好多系列,咩陽光系書生系乜乜乜,而ダイナマイト幸男氏呢,就係估你唔到嘅露宿者系啦!我就好好奇到底有咩人會對露宿者系有興趣呢?
真係難為左D女優,睇黎全程唔開眼先勉強頂得順...
係咪唔夠喉?仲有幾個一齊上添呀!
回覆
熊目燒飯 8/5/2016 - 3:29
女優的天堂與地獄~~


text:
Oisix日本直送新鮮食品
日本食品不嬲受香港人歡迎,勝在質素有保證.係香港通常都係去d大型既日式超市,但始終唔係咁多款同埋會少有D特別同令人有驚喜既產品.想買日本野既朋友仲可以有另一個選擇架.
近呢幾年就多咗好多網站搞日本食品訂購,Oisix就係其中一間啦.唔單止係預先包裝既食品,連新鮮食品好似魚生,生肉同生果都有得賣.佢地係對自己D食物既新鮮度好自豪,仲話新鮮過超市嗰D咁話.而且佢地都係日本直送,所以唔怕要等好耐先收到件貨啦.
話明直送,好多人會擔心運費會唔會仲貴過買既野,但係Oisix既普通貨品運費只係六十幾蚊,如果淨係買冷凍食品更加係唔使運費!
而且佢會賣一D比較特別的食品,好似佢有紅芯既奇異果,靚得嚟甜度又高,就算平時唔中意食奇異果既朋友都會俾佢吸引到.
(圖片來源: Oisix)
Oisix仲有米,麵,烏冬等日常糧食賣 ,如果屋企本身食開或想keep住食日本糧食既就岩啦,佢有一個服務就係顧客可以選擇定期送貨,會定期將你所揀既貨品送到府上,咁就唔使擔心要定時定候去入貨啦.
(圖片來源: Oisix)
Oisix成日都有唔同既優惠,如果對日本食品好有興趣既朋友,不妨可以試下訂購!


text:
Friday, 6 February 2009
The Last House on the Left (1972)
聽講呢齣戲好激, 所以都要見識下. 故事講有個女仔同佢個 friend 俾班衰人姦殺咗, 而呢班友仔又唔識死走咗去個女仔屋企投宿, 俾佢家人報復返... 其實幾乎就係將 Ingmar Bergman 齣經典黑白片 The Virgin Spring 重拍一次, 不過就將姦殺過程變成重點, 有咁核突拍得咁核突, 亦將個節奏加快, 將原作嗰種藝術 feel 同埋個父親內心想報復嗰種衝突減去 (原作個老豆仲殺咗個細路; Last House 就細路變青年, 仲係自殺而死). 比起原作當然係低級好多, 但係我覺得有一方面係成功, 就係班仆街奸人, 真係賤到無倫, 所以到結尾報復情節, 真係大快人心.
我覺得呢齣都唔差, 因為奸人太賤, 所以觀眾其實一定會睇得投入, 想睇佢地點仆街, 睇到尾都會好專注.
評分: 3.5/5
Posted by Howtindog at 18:59
Labels: 電影
0 comments:
Subscribe to: Post Comments (Atom)


text:
有人為愛情放棄事業,亦有人認為事業比愛情更為重要!無綫小花黃智雯5年前在男友鼓勵下參選港姐,繼而進身娛樂圈,沒料工作時間顛倒令雙方漸生摩擦,即使多番挽救,惟這段感情最後仍要宣布certified.回復單身的她直言冇牽掛,可專心為事業打拚,故倘若再讓她重新選擇,也會毫不猶豫放棄感情!
藝訓出身 曾選港姐
相信唔係好多人記得我係選港姐入行,記得嗰時自己冇咩勇氣,係媽咪叫我選,我一啲都唔熱衷,又驚當時男友唔鍾意,點知最後係佢鼓勵我參加,但喺選嘅過程入面心態好矛盾,首先自問唔係風頭人物,只係focus自己練習,我係傻到會諗唔好畀我贏,因為驚贏咗就要放棄感情,根本唔知娛樂圈係點,係咪唔可以拍拖呢?直到剩番一星期就總決賽,大家開始估邊啲係熱門,我都叫做係黑馬,可能嗰年好多舞蹈環節,本身有跳舞底,會比其他人pick up快啲,咁就多咗自信,直至當晚五強選三甲,喺宣布冠軍嗰刻,我不停同自己講,千祈唔好係我,最後得獎者係張嘉兒,我覺得係實至名歸,因為佢EQ好高.
黃智雯認為獎項是對藝人的一個肯定,所以都想擁有.
落選感失落
完咗比賽之後我入咗訓練班,但開始好失落,見到當選幾個女仔扮到好靚去做親善,去見識,原來嗰種感覺係會好羨慕,自己就由零開始,會諗,如果攞咗獎嘅話可能會快啲得到知名度,喺個圈條路會好行啲,好在呢個心態好快調節到,冇幾耐公司亦安排我入劇組,正式展開演員生涯.
黃智雯希望接演更多不同類型的角色.
黃智雯為專心發展事業,忍痛與男友分手.
黃智雯於2007年參選港姐,亦打入五強.
重新選擇決定一樣
與此同時,工作時間開始日夜顛倒,同男友見面唔多,以前我係會用大半時間陪佢,但拍劇時間根本唔穩定,我唔可以丟低工作去玩,慢慢大家就有摩擦,加上家庭背景唔同,問題愈趨嚴重,雖然挽救過,但始終唔work,心諗一係唔做嘅啫!好矛盾,拖拉咗一段時間,我知道事業愛情唔可以共存,所以我做咗一個沉重決定,就係捨棄咗4年嘅感情,將重心放喺事業,係殘忍,但其實我冇得揀!
冇拖拍嘅日子,我反而覺得如釋重負,可以更加專心工作,冇咁多牽掛,拍親熱鏡頭又唔驚對方唔開心,冇雜念可以更加專注角色,所以就算今日再畀我揀,我都會毫不猶豫揀事業,我並唔係冷血,只不過覺得既然選擇演員呢條路,就應該全情投入,唔會畀其他嘢影響到,我享受工作帶畀我嗰分滿足感,所以犧牲兒女私情,我絕對無怨言,因為感情係雙方一齊去經營,互相配合,而唔係埋怨!
捧獎有信心
呢幾年我覺得自己都幾好彩,遇到好多角色有發揮機會,好似鵪鶉妹,關二嫂,美雪……到早前嘅泥水妹,對觀眾嚟講都有唔同感覺,見到大家討論,無論批評或者讚賞,對我嚟講都係一個意見,最近被吹捧係今年「飛躍進步女藝員」大熱,受人讚賞當然開心,因為獎對藝人嚟講好緊要,係一個肯定,當然想攞啦!但都知道要有其他因素配合,不過對我嚟講,今年比往年信心大!
多謝潘嘉德捧起鵪鶉妹
唔經唔覺都入咗行5年,計計埋埋拍過好多套劇,雖然唔係第一女主角,但好多監製都好錫我,畀好多機會我發揮,好似潘嘉德,佢絕對係我伯樂,因為係佢搵我拍《搜下留情》,發掘咗鵪鶉妹,令觀眾開始留意我,後來我哋都keep住有合作,好似《On Call 36小時》,《巴不得媽媽》都係有發揮嘅角色,工作以外,我哋都會有定期聚會,大家關係亦師亦友,當遇到咩難題都會問佢意見.
採訪:影視組
攝影:沈健程
髮型:Warden Luk @ IL Colpo


text:
昔日FF感覺再現!多人戰略新作《World Cross Saga》登場!
呢隻由AXEL GAME Entertainment開發既時間型戰略遊戲《World Cross Saga》(ワールドクロスサーガ)比我第一個感覺真係好似《白貓》,因為佢抽到重複角色又係變左虹石,角色又長期以3D既姿態示人,不過玩法真係唔同既,佢主要考你戰略性同運氣,所以佢除左有依家手遊不可或缺既協力模式,仲有即時PVP模式,真係幾刺激下,有興趣既朋友不妨試下啦~
戰鬥介面好簡單,就係排去最左既就會出技先,但要睇返格仔上面既係好野定唔好野,不過避開紅色基本上就無問題
即時PVP真係好鬼刺激,建議拎開頭果250石果陣唔好咁心急打黎拎初顏石住
又係出門靠朋友,打機靠隊友既協力模式,呢個同白貓一樣頭30個玩家都有初顏石拎~
遊戲入面最緊要既Cut技系統,會即刻搶左敵人果格黎攻擊,睇時間用啦~
真係唔建議係PVP模式比人蝦,開頭儲石都係同人打協力拎會好啲
我都儲夠250先抽呢個72小時限定既10連抽,因為必中5星嘛
最後有2隻5星,都算係咁,另外同《白貓》一樣抽到同角色會變左碎片
最後當然係R下好友啦~有興趣既朋友不妨推埋朋友入坑啦!
呢張圖明顯比大家睇下佢聲優陣容,不過我2隻5星角色都唔係呢堆人……


text:
我個仔1歲半, 最近呢1-2個禮拜, 開始覺得佢曳左好多 佢要既野, 如果比唔到佢, 便會大吵大鬧, 大人扮惡鬧佢, 佢一啲都唔驚 我懷疑係以前個工人(已無做)縱壞左佢, 因為BB由細開始, 飲奶都要
我bb女而家3個月大, 我自己湊, 老公同我媽咪放工會返黎 日頭得我自己既時候, 餵完bb飲奶, 換好尿片, 又同佢玩一陣, 如果佢仲喊要人抱既話, 我有時會由得佢喊, 因為我真係覺得好煩 同埋成日得
我BB11個月大極唔鍾意洗頭,發哂脾氣又唔比人掂佢個頭. 請問各位如何同bb洗頭呀? 《香港討論區》會員ll19意見: 我個囡之前都唔鍾意洗頭架 我咪夾實佢同佢鬥力,快快手同佢洗頭 到佢大個左愈來愈大
我仔仔4個幾月喇...想問大多數BB會幾大出第一隻牙仔架? 聽人講...男仔會比較慢啲出牙? 第二...出牙既時候BB情緒係咪比較燥呢? 應該觀察到啲咩就代表bb出緊牙呢? 《香港討論區》會員123s
BB而家接近八個月, 佢近排成日Bu口水呀 佢呢d行為係咪正常呀? 有冇辦法可以令佢唔Bu呀? 《香港討論區》會員abbychuchu意見: 正唔正常就唔知 我個女有時開心又會 發脾氣又會 情緒唔穩定
有冇人個BB都係咁? 由兩個月開始佢清醒時你比任何嘢佢食,佢都係發哂脾氣,手腳亂動又喊又叫. 最大濟係又成日嘔奶,餵一餐可能嘔返一半.佢老豆老母真係煩到痴線.而家最擔心佢開始要食固體食物 要點教佢呢?
仔仔2歲. 很容易發脾氣, 掟野, 最近仲轆地添..... 有冇乜好意見? 《香港討論區》會員nemo888意見: 細路仔都一定會有呢個階段, 做家長最緊要係有同理心, 瞭解一下小朋友點解發脾氣, 搵
有無人個BB成日都搔耳仔? 因為我B仔成日都搔耳仔, 我都唔知做咩佢成日都係到搔? 有時仲搔到損曬流曬血! 見到真係肉都赤埋! 《香港討論區》會員Teanna意見: 我個囡囡都係咁架....我奶奶話b
我囝囝宜家十九個月大, 但仲未識講野, 仲係講緊BB話... 佢識得發媽媽既音, 但唔係叫我 試過指住個波,講波波, 但得一次,之後冇試過 淨係識得拎住個電話, 學我地跟住講"喂!"
大仔六歲,細佬剛剛出世,依家抱下個細佬, 大仔都會唔開心, 發脾氣. 大家有冇辦法同經驗? 《香港討論區》會員攸心意見: 先反省父母係咪過份保護細仔, 而忽略左大仔的感受 雖然大仔都6歲人仔~ 不過向


text:
你仲可以俾青口素佢食既, 都OK架, 我家中2個小鬥士都日日食.. . 都係幫助軟骨生長既原素嚟. 純天然.. 佢而家食緊咩止痛藥呀? 西藥?? 你要問清楚醫生, 因很多的西醫止痛藥都有傷肝腎既副作用, 唔可長期食, 要問清楚.. 另外你都可以考慮吓我哋團購內的草本滴劑, 天然冇副作用.葡萄糖胺我們就幾個月會團購一次回來, 佢哋會當小食咁自己食囉, 好過俾藥丸, 起碼唔覺得係食藥, 你都可以參考一下. 不過謹記, SUPPLEMENT 都要跟返份量, 唔好過量, 因不同的SUPPLEMENT都有機會有重複既成份, 當食幾種SUPPLEMENT , 有可能有些成份重複咗, 過咗量都唔好喇... 我們很多小鬥士都有服用既. 你可以去團購區度睇吓啲詳細資料.. 青口素就特賣場都有現貨..
其實佢哋既壽命同一般貓咪無異, 只要照顧得好, 都可以活得開心正常. 唔好太過担心, 我波子病發時只有2個多月, 連走路都不能, 今天已三歲半, 病情亦已穩定下來, 雖然要日日食藥同SUPPLEMENT , 但生活各方面都很好, 亦見到佢好活潑同開心, 除咗走路有點拐及跳得不太高外, 其他都與正常貓咪沒兩樣...加油啊..


text:
12 FEBRUARY 2015(THU)
小小豬咳左都有大半個月,醫生都睇左兩次,雖然都叫做好左啲啲,不過都仍然中有幾聲咳.今次咳都幾利害,就連上幾次飲即止嘅蒜頭水(按此重溫)都唔得.
就係依個時候,我去執開藥材鋪店員教我煲青欖桔餅湯,見都簡單易整,所以就一試啦~
材料就有瘦肉約$30,青欖$10,桔餅2個,果皮1塊,蜜棗2粒, 南北杏少許~
青欖就多數係花檔或山草藥店有售,桔餅就係藥材鋪就可以買到.
先將瘦肉汆水後撈起備用~
果皮浸軟刮囊,全部材料就先洗乾淨~
青欖要用刀背拍一拍,等可以係煲時更加出味~
煲內加入約3L水,然後加入先果皮~
待煲滾水後,就將其他材料放入再煲滾~
之後轉中火煲多大約一個半鐘小時,之後因應個人口味加鹽調味,然後就可以飲得啦~
老實講,第一啖入口總係覺得個味怪怪咁,怪嘅唔係因為難飲,只係覺甜甜地得嚟又好似咸咸地咁.不過亦都因為個味道都幾特別,飲落又覺得幾好飲,大肥豬仲一口氣飲左兩大碗,叫我有機會要再煲添呀!
亦都可能依個湯甜甜地,所以小小豬就非常鐘意飲,唔洗幾分鐘就KO左一大碗湯啦!
止咳方面效果如何呢?我俾小小豬飲左一碗半,即晚都有留意到小小豬啲咳嘅次數好似係少左啲,所以可能對小小豬都有少少效用呀!
不過,就算唔係真係有咁大幫助,平日煲下依個湯都未嘗唔係一個好選擇,因為我家兩位老細都鐘意飲嘛!


text:
(蠟筆小新)尋找春日部防衛隊之旅
我細細個已經好鍾意小新㗎啦.由之前儲佢嘅漫畫到係亞視睇佢嘅動畫(無錯,個陣時係仲有亞視㗎XD)直到而家,我對佢嘅愛依然無熄滅.今日就同大家黎到小新嘅出生地,琦玉縣嘅春日部去會一會佢啦
▼由「春日部駅」西口出發,大約5分鐘左右就可以去到一個叫做「LaLa Garden」嘅商場,而蠟筆小新館就位於3樓.(詳細路線請參考影片)
▼勁大個小新係門口迎接你.
▼不過一入到去…你就會發現,其實所有地方一眼已經望得晒.而佢亦都連住一個好大嘅game center,有好多夾公仔機或者夾糖機,不過就唔係小新主題.
▼場地主要分4個區域,分別係「展品」,「影相」,「遊戲」同埋「精品店」.好似呢度就擺放咗咁多年來嘅小新電影資料.
▼而中間就擺放咗每個角色嘅印記.好似不理不理左衛門嘅豬鼻,小新嘅屁股同埋小葵嘅手掌等等.不過最勁都係廣志嘅臭腳,仲畫埋線條出黎表示佢嘅「香氣」!超抵死
▼旁邊就有影相位,好似野原一家同埋最新電影《蠟筆小新:爆睡!夢世界大作戰》主題嘅佈景.
▼仲有黃金系列,見到小新嘅招牌PatPat都忍唔住輕薄咗佢一下
▼再過少少就係小遊戲區域.不過需要付費先可以玩.分數唔同,得到嘅獎品都會唔同.遊戲非常簡單,大人小朋友都岩玩.
▼轉過頭就有部小新主題嘅貼紙相機.而我最欣賞嘅地方係,你可以send ID去佢地Email,咁就可以拎番張貼紙相圖檔㗎啦
▼商店賣嘅產品種類有文具,零食,擺設等等,而呢個小新背包就係「人氣No.1」嘅產品.題外話:有無人覺得店長有啲似園長呢?
後記:由於場地其實不大,所以可以介紹嘅野並唔多.除咗小新館,係LaLa Garden入面其實都有啲商舖可以去,不過由新宿到春日部差唔多要一個小時,單單睇蠟筆小新可能你地會覺得唔抵.
不過唔駛驚,因為我之前曾經介紹過一間叫「Capcom Cafe」嘅遊戲主題Cafe就位於距離春日部大約40分鐘車程嘅「越谷Lake Town」站.而個度亦都係一個好大型嘅Outlet.所以喜愛動漫同購物嘅朋友不妨將兩個地方連番一齊,咁就可以當做大半日嘅行程啦!
(蠟筆小新Cinema Studio)
地址:埼玉県春日部市南 1-1-1 ララガーデン春日部 3階
電話:048-731-6822
時間:10:00〜20:00


text:
Press F to pay respects.
FFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFF
AG
show some goddamn respect
>>4074924
fuck you
>>4074937
*smashes F key into oblivion*
Goodnight Goblin King
>>4074924
F
obey consume conform
F
this fortune is for you bowie
Your fortune: Good Luck
I don't really know him tbh
>>4075005
You didn't watch The Labyrinth as a kid?
Esc
F
>>4075015
Goblin king doesn't get any respect
>>4075224
You shut your whore mouth
>>4074924
truly he was a blackstar
also Posting the classic that started it all
>>4075227
Never!
>>4075232
*shakes fist aggressively in your general direction*
>>4075234
*fists you back*
D
Oh wait I messed up let me try again.
G
I will pay my respeks!
H
Everyone needs to start checking their gender non-queer privilege RIGHT THE FUCK NOW!!
A man is DEAD for christ's sake!
Y
>>4075250
there's no need to get violent, have some respect a man just died
>>4075228
he had kinda pretty uglo face, anyone agree w/ me???
>>4075263
And? Does that magically make him a better person?
>>4075278
I'm not going to get into this with you right now tbh fam
Lots of Es preceded by an R.
>>4075261
Nobody cared about the goblin king yesterday why should we care today just because he's dead
>>4075281
Are you becoming upset?
>>4075278
better then a namecuck loooool
>>4075308
Only shitty namefags like Mudshitz doe I'm literally the queen of this board
>>4075311
nice dubs m8 pls post hands
>>4074924
sixth letter of the alphabet
>>4075311
Hey being rude for no reason is my thing. Back off fake LoLo I would of been king if swaglord hadn't cheated
>>4074933
>>4075255
>>4075288
weeeew unchecked bowiedubs
F


text:
中西合璧的多元市鎮橫濱:吃喝玩樂一整天
橫濱市係神奈川縣最大嘅市區,人口數係全日本僅次東京都!佢有個好特別嘅地方就係地區糅合左唔同國家嘅文化,除左最常見嘅日式建築同神社,佢仲有唔少異人館同埋中華街等等中西文化.什至有經常遊日嘅朋友都話:無去過橫濱點算去過日本呀﹖所以今日筆者就決定一探下呢個市區有咩特別既吸引之處!
去橫濱比較抵嘅交通方法係由澀谷買一日東急橫濱pass,只需要860yen就可以包曬橫濱區內鐵路任搭同埋由澀谷到橫濱嘅一次來回.如果大家有信心想行萬里路的話都可以唔買pass,直接買來回程.不過橫濱其實都幾大下嫁,好似好出名嘅紅磚倉庫同中華街都有成2公里遠,如果唔係好好腳力就建議大家唔好同自己過唔去啦~
要講橫濱近年最受歡迎嘅景點就一定要數到杯麵博物館啦.雖然大阪一早都有一間﹐但東京區係2011年先開幕既〜由細食出前一丁食到大嘅筆者決定點都要去朝聖下!橫濱嘅杯麵博物館同大阪唔同,係需要收入場費.不過都係500yen啫,以咩都鍾意收入場費嘅日本尼講算係好經濟.
一去到裡面當然唔少得山咁多嘅杯麵陳列品啦﹐入口側邊就係一間放左日清咁多年唔同產品嘅房間,但由細到大只係知道合味道同埋出前一丁係日清嘅,完全諗都無諗過原來中學小食部皇牌營多都係佢嘅!佢國際化嘅程度令筆者不禁即刻萌生敬意…係一堆陳列品嘅最右手邊就有一個小劇場,係講安藤百福先生發明即食麵嘅經過.可能因為去呢間博物館好多都係小朋友,所以影片都係用動畫形式,一啲都唔會悶,仲畫得好得意~所以強烈推薦大家去博物館嘅時候一定要睇下~
劇場完左就會去到資料區,就係講返發展經過同埋變遷史等等,不過有好多資料係動畫裡面經提過,所以睇完會更易了解﹐因為資料性內容好多,所以呢度筆者就唔仔細講啦,等大家去到嘅時候慢慢參透下.
上多一層就係最多人亦係呢個博物館最出名嘅環節,就係自製杯麵啦!每人只限整一個杯麵,而且因為參加人數好多,所以係買入場票嘅時候經要講定要整杯麵,咁就會有一張整理券,需要係整理券上面指定嘅時間先可以進場嫁!每整一個只係需要300yen,其實都幾抵,同平時買個都差唔多~雖然話係自製,不過大家唔好想像到個麵係自己一手一腳整,其實基本上所有步驟都會有人幫你整,大家最主要嘅制作部份只係畫靚杯麵個杯.但杯係個麵嘅靈魂,係十分重要嫁!當買完杯,畫靚靚之後就可以排隊加材料,之後所有過程都會有人負責,自己只係負責諗要咩湯同咩材料就可以了~不過大家可以透過睇住員工點樣製作自己嘅杯麵更加了解個過程,而且食落又真係幾好食嫁!可能材料特別新鮮(杯麵料都可以新鮮係真嫁!)
上到頂樓就係餐廳同埋兒童遊樂場,出面仲有個露台可以睇曬成個橫濱港,真係好靚~講真,呢度嘅景色同埋氣氛仲好過俾錢係塔睇…
佢個兒童遊樂場亦都好特別嫁,配合返主題,小朋友就好似去左製麵廠咁樣遊歷,特別好欣賞佢呢條扮係輸送帶嘅滑梯(小朋友個patpat可能其實因為咁滑到好痛…)
側邊餐廳有賣多種唔同國家風味嘅麵食,仲有一款會啱你好味!而且每碗都只係300yen!雖然個份量係細啲,但就算叫兩碗都只係600yen,都仲係好抵嫁~仲有元祖日清雞口味湯麵,只係賣150yen,不過joy就話一啖食得曬,咁諗按返比例可能真係要叫夠4碗…
另外俾發現到有杯麵味嘅雪糕!有好奇心嘅筆者緊係會試下啦!本身諗住試得就試個重口味嘅咖哩,但諗諗下好似傳統原味先試得出杯麵味,所以就揀左原味啦!
300yen其實都算幾大杯,大家無眼花,佢上面都係平食杯麵嘅配料.其實佢個雪糕好似係普通牛奶味,但夾埋啲鹹鹹脆脆嘅配料又出奇地夾,都幾好食!整到筆者下次都想拎配料試下撈雪糕食.
係2號館出面嘅平台仲有一個叫戀人鐘嘅地方,話只要兩者同時敲響個鐘就會幸福.想要幸福嘅筆者於是好霸氣咁自己一個左右手敲響兩個鐘…結果所有人(包括樓下)都同時望上尼發現左呢個霸氣嘅舉動…
離開左紅磚倉庫之後可以沿海慢慢散步到最近嘅車站搭去中華街,中華街都真係幾大,仲有分好幾個區域,唔留神係會完全迷失左係裡面.
中華街其實大部份舖頭都係主要分成兩個類型:賣食物同埋占卜.係朝陽門門口見到有一間賣爆汁生煎包就忍唔住試下啦,500yen4個,佢啲湯汁真係多到唔講得笑!唔小心都係熱親嘅程度尼.個皮仲煎得好香脆,如果行李仲有位筆者應該就會買左包返去自己煎!推薦推薦.
行落大家就會發現所有中華料理近8成店都係做緊放題,平日嘅價錢更只係1680-1980yen(未連稅)大約百三蚊左右就食到餐放題,仲寫到有成百幾樣菜,筆者都決定試一試!但基於所有舖價錢,圖片,樓面都差唔多一模一樣所以就隨便搵左間入去.大家留意,要過要埋野飲放題係要另外俾錢,不過其實都只係350yen,就算唔要都可以自己飲水或者點湯.
每碟都幾大下嫁,大家唔好太興奮一次過叫成打.總括而言味道其實比想像中好,不過點心就當然比唔上香港啦~大約係香港嘅7/8成功力啦,都唔錯嫁啦,仲要可以任食.如果安全建叫海鮮類特別係蝦仁帶子個啲就一定好食,始終用料新鮮,帶子都甜.
見到成條中華街特別係餐廳嘅都係中國人,講得一口流利普通話,於是就諗:唔通睇相嘅都係識講普通話!﹖而且睇相平過廟街好多,睇掌只係1000yen,算命3000yen,100蚊唔洗值得一試!於是就去左問,點知一問原來佢地所有睇相嘅都係同一批人,都係日本人.正諗住放棄嘅時侯一個傳單大叔介紹左去一間話唔識日文都可以,於是筆者就去左試啦~
去到都係日本人,但佢就話聽得明英文,雖然佢全程只係望左個掌幾眼,但就講左好多好多好資料性嘅野,講明幾多歲會點幾多歲會點,整到筆者都有啲緊張,佢仲講埋幾種問題,其實筆者最後都聽明8/9成,但係佢就話見係外國人,佢自己又講解得唔清楚俾我地知,當交個朋友唔收錢.希望真係準啦,大家如果有興趣都可以試下,1000yen真係好平,而且佢地講得都幾仔細,不過準唔準就暫時未答到大家住啦~
全力支持:大新銀行,香港航空,中國平安保險


text:
Monday, 24 December 2007
玩到尾o既 RPG (3):FFVII
自從上中學, 過o左o黎加拿大之後, 我就停o左打機好一段時間, 直到有次o係朋友屋企見到佢玩 FFVII, 當時真係非常震撼, 因為當時未見過, 亦諗都諗o吾到 FF 會以 3D 畫面出現. 而家開返 FFVII 當然覺得畫面好醜, 但係當年真係覺得好勁, 所以走去 toysrus 買o左部 PlayStation 同埋 FFVII. 所以 FFVII 對我打機生涯有特別意義, 係因為佢我再開始返打機, 直到今日.
除畫面之外, FFVII 最吸引人係佢o既角色. 每一個會加入你團隊o既角色都有自己性格同故事, 令人加倍玩得投入, 因為有令人關心o既角色的確對一個 RPG 係好重要. 不單止主角, 連 d 敵人都好有性格. 不過個故事就只屬中上. 好多o係 FFVII 之前未玩過其他 RPG o既人會覺得係神作, 不過其實心水清o既老人家, 就會覺得其實故事只係'幾吸引', o吾係人地煲到咁神奇. 好似其中一個女角被人殺死o個幕, 其實主角中途被殺o吾係乜新鮮o野, 早在 FFIV 己經有咁o既橋段. 而最令人不滿o既, 就係個結局. 玩咁多個鐘頭, 一直都鍾意 d 角色, 投入個故事入面, 點知去到最後比個咁無厘頭o既爆機畫面人睇, 真係反高潮.
雖然 FFVII o吾係我最鍾意o既 RPG 之一, 但係都算係一個好好o既 RPG. 而且由 2D 變成 3D o既轉折, 真係令我覺得好震撼, 當年非常發燒.
Posted by Howtindog at 15:50
Labels: 打機
0 comments:
Subscribe to: Post Comments (Atom)


text:
Thursday, 9 December 2010
PGA College & Theological Seminary
我好似冇喺度提過, 幾個月之前, 我開始喺Surrey一間學校度教聖經科, 佢地只得幾個學生, 全部都係英文唔係好叻, 但係對聖經科好有興趣o既韓國學生. 初初我都唔係好鍾意喺度教, 人工超低, 每堂教3粒鐘, 只得$100, 不過後來同班學生熟咗, 覺得佢地好用心, 就覺得教下都無妨. 而且由於間學校長期冇人肯幫佢地教書, 所以個校長當正我係神咁拜, 我同d學生有時走入佢間office度偷佢 d 杯麵食都得, 佢又叫我做"professor", 雖然只係一個冇任何實質意義o既title...
我第一次教Intro to the OT, 後來又教NT Background, Psalms and Wisdom Lit., 下年會教Synoptic Gospels, 應該都會幾好玩. 同埋我上個月同個校長講, 我要加30%人工, 佢苦起塊面話好窮, 講一大輪, 然後加我20%...唉, 好過冇啦, 雖然有時我星期日去講半個鐘頭道就已經$120.
我都好希望呢間學校可以搞得好d, 多d學生, 第日喺度打份全職文員工都好, 但係個牧師校長唔似做嘢好叻o既人, 亦唔似有魄力搞起間學校, 所以睇怕都係冇乜前途, 只可以當玩下攞下經驗.
Posted by Howtindog at 23:30
Labels: 生活
0 comments:
Subscribe to: Post Comments (Atom)


text:
-
.: جيماوي رائع :.
الحالة
- غير متواجد
3109 صعبة
عندى جهاز 3109 كان يفتح ويقفل (ريستارت) جيت اعمل سوفت كان يسحب الباك اب وميختش الفلاشة المهم قمت بفتح ملف rpl لقيتو كده
CERT_PROG_DATA_OUT_CMT
]
NPC_DATA_1=FFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFNPC_DATA_12=FFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFF
NPC_DATA_2=FFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFF
NPC_DATA_3=FFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFF
NPC_DATA_4=FFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFF
NPC_DATA_5=FFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFF
NPC_DATA_6=FFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFF
NPC_DATA_7=FFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFF
NPC_DATA_8=FFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFF
NPC_DATA_9=FFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFF
NPC_DATA_10=FFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFF
NPC_DATA_11=FFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFFF
ما العمل؟
-
05-05-2010 04:00 PM
# ADS
Circuit advertisement


text:
(Like Japan放送室)新宿陪酒女郎教你夜總會小知識!
一連四集嘅《Like Japan 放送室》同大家介紹咗日本嘅陪酒女郎文化,講過派遣陪酒同埋陪酒女郎嘅職場故事,今日就繼續由現任陪酒女郎Moka同Shinobu同我哋講下陪酒女郎先知嘅小知識啦!
▲陪酒女郎同客人坐枱嘅時候,要落order或者叫店員嘅時候其實就唔方便大大聲叫出嚟嘅,所以佢哋通常都會有一系列嘅手語同店員溝通.利用呢啲手語,佢哋可以叫到店員幫佢哋拎杯,冰,酒,杯墊,乾毛巾,濕毛巾,煙灰缸等等,而呢啲手語雖然可能每間舖頭會有少少唔同,但都係大同小異嘅.
▲另外,上集都提過,陪酒女郎係賣酒唔賣身.我就同佢哋做咗個小測試睇下佢哋到底邊到摸得邊度唔摸得.原來Moka同我講,每個陪酒女郎心入面嘅準則都唔同,佢就覺得普遍係可以摸膝頭哥以下嘅部份,但如果摸到上大脾嘅內側,或者屁股甚至胸部就不能接受.佢哋話好多外國客人都唔知佢哋其實唔摸得,不過必要時佢哋就會出絕招,就係捉住客人對手!Shinobu話佢嘅絕招就係同客人越坐越開,或者邊捉住客人對手邊微笑但沉默地望著客人.
▲佢哋話另外外國客人經常誤會嘅就係,其實佢哋係唔飲得枱面嘅酒㗎!唔知道規矩嘅客人成日都會問點解佢哋唔飲酒,原來想陪酒女郎飲酒,你係需要買第二支酒專門俾佢哋飲㗎!咁樣佢哋先會賺到錢分到佣呀嘛.
其實今時今日陪酒女郎已經成為日本好普及嘅文化,希望今次一系列嘅介紹有加深到大家對陪酒女郎同日本夜總會文化嘅認識啦!畢竟,呢個topic經常都會喺唔同嘅日劇甚至文學作品出現,所以知道多啲絕對係有幫助更加了解劇情嘅~當然,如果你想親身去玩嘅話...我期待各位嘅賽後報告喇!
Moka同Shinobu所屬店舖:
新宿 Tyrano
地址:東京都新宿区歌舞伎町2-25-5 亜光ビルB1F
Tel:03-6233-9322
前往方法:西武新宿線 徒歩3分鐘 / JR新宿駅 徒歩5分鐘


text:
師奶
師奶(「奶」字要讀高N音,同「拉」嘅音調一樣),太太嘅俗稱.主要係街坊之間用嚟打招呼嘅用詞.哩個詞語亦都可以用嚟取笑嗰啲唔多化粧,外表睇起上嚟土土地好似傳統家庭主婦咁嘅未婚女士,有所謂「師奶仔」嘅叫法.
來源[編輯]
師奶,又可以寫做「施奶」,而哩個詞語據講原本嘅意思係指施以人奶以養育之恩嘅女人(哩個用法,個「奶」要讀返佢嘅原本音),其實即係稱呼阿媽或者奶媽嘅代名詞,喺同村鄰里之間作為互相嘅招呼,潛在住讚揚母愛偉大嘅意味;不過又據聞因為咁樣而出現咗一個幾得意嘅情形,就係話喺以前如果對住一個未結婚嘅女人叫佢做「施奶」,換嚟嘅反應多數會好激烈,最可能會係回應一句:「我啋!大吉利是!」嚟阻止哩個稱呼,原因係冇懷孕就唔會有奶水,而中國人嘅舊觀念普遍認為,未婚懷孕係件敗壞家聲嘅醜事,咁都未結婚未做人阿媽又點會有奶可施,於是名節為上就要阻止人叫佢做施奶.
另外,師奶哩個寫法,喺以前係啲武館跟人學師嘅徒弟用嚟稱呼嗰啲做師父嘅老婆,會叫佢做「師母」或者「師奶」(哩個「奶」都係用返佢嘅原本讀音),後來隨住社會慢慢現代化,學功夫嘅人逐漸減少,慢慢啲人就將「師奶」哩個詞語同「施奶」嘅寫法融合變成同義詞,「奶」字嘅讀音亦變成高N音.
用法[編輯]
街坊用語[編輯]
師奶係舊一輩嘅屋村街坊最鍾意用嘅招呼用詞,佢哋會叫鄰里裡面嫁咗人嘅女士做乜師奶物師奶,譬如叫陳生個老婆係「陳師奶」,張生個老婆係「張師奶」,代替咗「陳太太」,「張太太」作為互相嘅稱呼.因為喺以前嚟講,啲鄰里關係係比較和諧友好,街坊之間經常互相照應,而咁樣嘅稱呼可以令到左鄰右里間嘅關係更加拉近,感覺親切而唔會太生外.
「靚師奶」與「黃面婆」[編輯]
但係今日哩個師奶嘅詞語已經有所演化;街坊之間仍然都有用佢嚟互相招呼,但係如果遇到啲後生嘅太太,或者仍然有化吓粧,比較識得打扮嘅太太,就要識得喺師奶前面加個「靚」字,因為哩啲做咗人老婆嘅太太會覺得,俾人感覺係「靚師奶」,總好過俾人覺得自己係「黃面婆」.
取笑人用[編輯]
除咗對街坊使用之外,師奶哩個詞語更加演化到唔一定稱呼已婚嘅女人;若果喺邊度見到一個冇乜化粧,衣著外表亦冇乜魅力可言嘅未婚女性,明明未結婚但係望落去成個家庭主婦咁嘅,就會俾人笑佢係「師奶款」,但哩個係貶義嘅稱呼嚟,唔好亂咁對人講.
「師奶殺手」[編輯]
香港有一個知名嘅藝員叫做陶大宇,曾幾何時因為一套電視劇《刑事偵緝檔案》而人氣暴升,阿大宇喺劇中係飾演一個叫做張大勇嘅精明幹探,個款英姿凜凜,而且仲屢破奇案,威風嘅形象深受廣大觀眾嘅歡迎.哩套劇當時係喺夜晚嘅黃金時段度播出,當時最多人睇嘅就係嗰啲師奶級嘅女士,真係集集咁追嚟睇;之後喺一次公開嘅劇集宣傳場合入面,身為主角嘅陶大宇俾一大班師奶影迷瘋狂咁圍住要求合照同埋簽名,第二日報紙嘅娛樂版就作咗「師奶殺手」哩個綽號嚟形容陶大宇嘅魅力.跟住之後,凡親成為嗰期最受歡迎嘅男藝人,就會用「師奶殺手」哩個稱號嚟稱呼佢,直頭當係代名詞咁嚟用.


text:
Keroro軍曹
《Keroro軍曹》(ケロロ軍曹),係日本嘅一部喜劇漫畫及動畫作品,原作者係吉崎觀音.
目錄
人物介紹[編輯]
Keroro軍曹(ケロロ)[編輯]
K隆星人,本身係侵略地球嘅先頭兵.雖然提前征服地球嘅任務失敗咗,但係同地球人日向冬樹成為咗朋友,如今正式隸屬於日向家嘅一員.雖然成日俾人鬧,但為咗可以等到地球被佔領嗰一日,似乎打算心甘情願咁過住寄居生活.興趣係整高達嘅塑膠模型以及上網.
Tamama二等兵(タママ)[編輯]
- 內文: Tamama
喺遭受野狗襲擊嘅危難時刻俾西澤桃華救咗出嚟,之後就喺西澤家寄居.初時一睇畀人一種好得意嘅感覺,但佢嘅雙重性格就令人感到恐怖.
對Keroro充滿愛慕之情,與同樣愛慕Keroro軍曹嘅安哥爾摩亞係情敵.
Giroro伍長(ギロロ)[編輯]
- 內文: Giroro
係Keroro小隊裏頭唯一有軍人性格嘅兵士,做嘢好衝動.
對於始終無法向地球發起征服行動嘅Keroro軍曹好厭惡,終於自己開始咗行動,對日向夏美發動咗征伐.亦由於呢次契機,發覺自己鍾意咗日向夏美,但係唔可以喺口頭上有所表示.
Kururu曹長(クルル)[編輯]
係個發明嘅天才,但係佢嘅性格總係咁憂鬱.雖然係個令人討厭嘅傢伙,但係頭腦卻非常敏銳.喺小隊中係作戰通信參謀.
Dororo兵長(ドロロ)[編輯]
係原Keroro小隊嘅暗殺兵.原本稱呼為Zeroro,但係由於同伴同自己嘅星球倒戈,所以佢成為咗一位來自敵方陣隊保護地球嘅高傲戰士.改名或者就係佢表示自己決心嘅最好證明.